**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

###  Στην Αθήνα, σήμερα, 8 Σεπτεμβρίου 2021, ημέρα Τετάρτη και ώρα 16.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών  «Νέο πλαίσιο για την ευζωία των ζώων συντροφιάς – Πρόγραμμα «ΆΡΓΟΣ» και λοιπές διατάξεις  Υπουργείου Εσωτερικών».

### Στη συνεδρίαση παρέστησαν ο Αναπληρωτής Υπουργός Εσωτερικών, κ. Στέλιος Πέτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Πιπιλή Φωτεινή, Καππάτος Παναγής, Καραγκούνης Κωνσταντίνος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Κάτσης Μάριος, Καφαντάρη Χαρούλα (Χαρά), Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών  «Νέο πλαίσιο για την ευζωία των ζώων συντροφιάς - Πρόγραμμα «ΆΡΓΟΣ» και λοιπές διατάξεις  Υπουργείου Εσωτερικών».

Την Κυβέρνηση εκπροσωπεί ο Αναπληρωτής Υπουργός Εσωτερικών, κ. Στέλιος Πέτσας. Για την οργάνωση των συνεδριάσεών μας, να σας ενημερώσω ότι η πρόταση της Διάσκεψης των Προέδρων και του Προεδρείου είναι η δεύτερη συνεδρίαση, η ακρόαση των φορέων να πραγματοποιηθεί την ερχόμενη Δευτέρα, 13 Σεπτεμβρίου και ώρα 13.00΄ μ.μ. και ακολούθως στις 16.00΄ μ.μ., την ίδια ημέρα να πραγματοποιηθεί η τρίτη συνεδρίαση, η συζήτηση των άρθρων του νομοσχεδίου και θα ολοκληρώσουμε με την τέταρτη και τελευταία συνεδρίαση, την δεύτερη ανάγνωση του νομοσχεδίου, την Τρίτη 14 Σεπτεμβρίου, στις 10.00΄ το πρωί.

 Αφού δεν υπάρχει καμία αντίρρηση για τις συνεδριάσεις, δίνουμε τον λόγο στον κ. Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αν υπάρχει δυνατότητα, επειδή η Παρασκευή και η Δευτέρα είναι δύσκολες ημέρες.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η Παρασκευή δεν αξιοποιείται, τη Δευτέρα θα πάμε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εγώ λέω την γενική αρχή. Εάν ήταν δυνατόν, να πάμε Τρίτη και Τετάρτη, εάν υπάρχει η δυνατότητα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Αυτή είναι η απόφαση της Διάσκεψης των Προέδρων. Θα το μεταφέρουμε, για να δούμε, κύριε Ζαχαριάδη, αν υπάρχει η δυνατότητα.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αν υπάρχει;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εάν δεν υπάρχει η δυνατότης με τον φόρτο εργασιών που υπάρχει και τη διαθεσιμότητα της Αίθουσας της Ολομέλειας.

 Να προχωρήσουμε τώρα στην πρόταση των φορέων που θα καλέσουμε τη Δευτέρα για να διατυπώσουν τις παρατηρήσεις τους, επί του νομοσχεδίου.

 Η Εισηγήτρια της Πλειοψηφίας, συνάδελφος Βουλευτής, Α΄ Αθηνών της Νέας Δημοκρατίας, η κυρία Φωτεινή Πιπιλή.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Φυσικά. Λέω, πρώτη και καλύτερη η Κεντρική Ένωση Δήμων Ελλάδος (ΚΕΔΕ), η Οργάνωση «SAVE A GREEK STRAY», η Πανελλήνια Φιλοζωική Ομοσπονδία, η Πανελλαδική Φιλοζωική και Περιβαλλοντική Ομοσπονδία, ο Πανελλήνιος Κτηνιατρικός Σύλλογος, η Κυνηγετική Συνομοσπονδία Ελλάδος, ο Πανελλήνιος Σύλλογος Εκπαιδευτών Σκύλων, ο Κυνολογικός Όμιλος Ελλάδος, ο Σύλλογος Ερασιτεχνών Εκτροφέων Σκύλων Ελλάδος, ο Ελληνικός Όμιλος Γάτας, ο Σύλλογος Εκτροφέων Γάτας Ελλάδος και ο Συνήγορος του Πολίτη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε, κυρία Πιπιλή. Θα παρακαλούσα και γραπτώς να κατατεθούν στο Προεδρείο.

Εμένα, επιπλέον, με ενόχλησε ο Πρόεδρος του Γεωτεχνικού Επιμελητηρίου Ελλάδος (ΓΕΩΤΕΕ), ο κύριος Μάμαλης, ζητώντας και αυτοί, ως ανώτατο θεσμικό όργανο, να καταθέσουν τις παρατηρήσεις τους.

Η Εισηγήτρια της Μειοψηφίας και Βουλευτής του ΣΥ.ΡΙΖ.Α., η συνάδελφος, κυρία Παναγιού (Γιώτα) Πούλου, για φορείς.

**ΠΑΝΑΓΙΟΥ (ΓΙΩΤΑ) ΠΟΥΛΟΥ (Εισηγήτρια της Μειοψηφίας):** Μάλιστα, κύριε Πρόεδρε. Δεν άκουσα εάν η ΠΟΓΕΔΥ είναι προσκεκλημένη, από την κυρία συνάδελφο, δηλαδή η Πανελλήνια Ομοσπονδία Γεωτεχνικών Δημοσίων Υπαλλήλων; Θα την πρότεινα. Για το ΓΕΩΤΕΕ, με καλύψατε εσείς.

Η ΠΕΣΥΔΑΠ που είναι η Ένωση των Δήμων εδώ, στην Αθήνα και στον Πειραιά δηλαδή, της ΠΕΔΕ.

Τμήμα Κτηνιατρικής στο Α.Π.Θ., Τμήμα Κτηνιατρικής του Πανεπιστημίου Θεσσαλίας. Ομοσπονδία Ζωοφιλικών Σωματείων Ελλάδος, δεν ξέρω αν το είπε η συνάδελφος, δεν το άκουσα.

 Πανελλήνιος Κτηνιατρικός σύλλογος, Τραχήλη. Ελληνική Κτηνιατρική Εταιρεία. Κυνηγετική Ομοσπονδία Ελλάδας, νομίζω την είπε και Κυνηγετική Ομοσπονδία Πελοποννήσου. Αυτά από την πλευρά μας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κυρία Πούλου. Η Ειδική Αγορήτρια του Κινήματος Αλλαγής, η συνάδελφος κυρία Ευαγγελία Λιακούλη, για τους Φορείς.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Ευχαριστώ, κύριε Πρόεδρε. Θα σας τα δώσουμε και γραπτώς.

Είναι η Ομοσπονδία Ζωοφιλικών Σωματείων Ελλάδας, η Πανελλήνια Ένωση Κτηνιάτρων Δημοσίων Υπαλλήλων (ΠΕΚΔΥ), η Πανελλήνια Ομοσπονδία Γεωτεχνικών Δημοσίων Υπαλλήλων (ΠΟΓΕΔΥ), Πανεπιστήμιο Θεσσαλίας, Σχολή Επιστημών Υγείας, Τμήμα Κτηνιατρικής, το Αριστοτέλειο Πανεπιστήμιο Θεσσαλονίκης, Τμήμα Κτηνιατρικής, Γεωτεχνικό Επιμελητήριο Ελλάδας, κύριε Πρόεδρε, άκουσα το αναφέρατε και εσείς και ΠΟΕ-ΟΤΑ.

 Επιφυλάσσομαι, κύριε Πρόεδρε, διότι έχω έναν ακόμη φορέα. Θα σας τον δώσω γραπτώς, όμως, θα τον συμπληρώσω, παρακαλώ, για να πω ορθά την επωνυμία του.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κυρία Λιακούλη.

Έτσι και αλλιώς, η παράκληση είναι προς όλους να έχουμε και εγγράφως και με την σειρά που κρίνετε εσείς την σπουδαιότητα των φορέων, τις προτάσεις των κομμάτων.

 Ο Ειδικός Αγορητής του Κομμουνιστικού Κόμματος Ελλάδος, ο συνάδελφος, κύριος Γιώργος Λαμπρούλης για τους φορείς που ακούστηκαν.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του ΚΚΕ):** Κύριε Πρόεδρε, ακούστηκαν αρκετοί φορείς. Έχουμε δύο προτάσεις από εμάς. Πανελλαδική Φιλοζωική Περιβαλλοντολογική Ομοσπονδία και για τον Σύλλογο Ερασιτεχνών Εκτροφέων Ελλάδος. Θα το δώσουμε γραπτώς .

**ΜΑΞΙΜΟΣ ΧΑΡΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Λαμπρούλη.

 Τον λόγο έχει ο Ειδικός Αγορητής της Ελληνικής Λύσης, ο κύριος Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Κύριε Πρόεδρε, έχουμε σχεδόν καλυφθεί, απλά μία δύο προσθήκες θα σας καταθέσουμε εγγράφως, όπως πάντα, τους φορείς.

**ΜΑΞΙΜΟΣ ΧΑΡΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Χήτα.

Ολοκληρώνουμε τις προτάσεις με την Ειδική Αγορήτρια του ΜέΡΑ25, την κυρία Αγγελική Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Ευχαριστώ, κύριε Πρόεδρε. Ομοσπονδία Ζωοφιλικών Σωματείων Ελλάδας, Πανελλήνια Ένωση Κτηνιατρικών Δημοσίων Υπαλλήλων (ΠΕΚΔΥ), Πανελλήνια Ομοσπονδία Γεωτεχνικών Δημοσίων Υπαλλήλων (ΠΟΔΕΔΥ), Πανεπιστήμιο Θεσσαλίας Σχολή Επιστημών Υγείας Τμήμα Κτηνιατρικής, Γεωτεχνικό Επιμελητήριο Ελλάδας, Πανελλήνιος Κτηνιατρικός Σύλλογος, Κτηνιατρική Σχολή Καποδιστριακού Πανεπιστημίου και Υπηρεσιακοί Κτηνίατροι του Υπουργείου Αγροτικής Ανάπτυξης.

**ΜΑΞΙΜΟΣ ΧΑΡΚΟΠΟΥΛΟΣ (Πρόεδρος της Επιτροπής):** Σας ευχαριστούμε, κυρία Αδαμοπούλου.

Κυρίες και κύριοι συνάδελφοι, εισερχόμαστε τώρα στη συζήτηση ενός εξαιρετικά ενδιαφέροντος νομοσχεδίου του Υπουργείου Εσωτερικών. Το νέο πλαίσιο για την ευζωία των ζώων συντροφιάς που εύστοχα φέρει τον τίτλο: Πρόγραμμα Άργος, υπενθυμίζοντας την αφοσίωση του πιστού σκύλου του Οδυσσέα που αναγνώρισε τον ιδιοκτήτη του όταν επέστρεψε από τον τρωικό πόλεμο στην Ιθάκη μετά από 20 χρόνια.

Αναμφίβολα, πρόκειται για μια πρωτοβουλία που αφορά ένα τεράστιο τμήμα της κοινωνίας μας, στην ουσία όλους όσοι έχουν ζώα συντροφιάς, κυρίως, σκύλους και γάτες. Εμμέσως όμως αφορά εν γένει το σύνολο της ελληνικής κοινωνίας υπό την έννοια, ότι στόχος είναι δίχως άλλο η ανάπτυξη μιας διαφορετικής φιλοζωικής κουλτούρας η οποία θα είναι απαλλαγμένη από δυσάρεστες και επώδυνες ενίοτε συμπεριφορές προς τους τετράποδους φίλους μας.

Πέρα από άλλες ικανότητες φύλαξης ή εξόντωσης τρωκτικών που ήταν ιδιαίτερα σημαντικές στο παρελθόν, η συνεισφορά των ζώων συντροφιάς στην ψυχική υγεία του ανθρώπου είναι ανεκτίμητη. Η αφοσίωση στους ανθρώπους που τα φροντίζουν, η ανυστερόβουλη αγάπη τους γεμίζουν με χαρά και ηρεμία μικρούς και μεγάλους. Αυτή η ιδιαίτερη σχέση και η προσφορά των ζώων τα αναβίβασε σε κάποιους αρχαίους πολιτισμούς ακόμη και σε ένα επίπεδο ιερότητας. Θεωρώ, λοιπόν, ότι δεν θα ήταν σχήμα λόγου αν λέγαμε ότι και ο σύγχρονος πολιτισμός μας κρίνεται ως προς το ποιοτικό του περιεχόμενο από τη στάση που τηρούμε οι άνθρωποι απέναντι στα ζώα.

Δυστυχώς, ακόμη και σήμερα, βλέπουν το φως της δημοσιότητας βάρβαρες συμπεριφορές εναντίον ανυπεράσπιστων σκυλιών ή γατιών που δολοφονούνται ενίοτε με μαρτυρικό τρόπο. Ούτε οι γάτες είναι εφτάψυχες για να βασανίζονται από κάποιους που βγάζουν πάνω τους αρρωστημένα ένστικτα, ούτε τα σκυλιά πρέπει να είναι καταδικασμένα σε «σκυλίσια ζωή». Τέτοιες συμπεριφορές πρέπει να εκλείψουν διά παντός.

Όπως, επίσης πρέπει να εκλείψει- και τώρα είναι η κατάλληλη στιγμή για να ξεκινήσουμε- η αδιαφορία στην εξάπλωση των αδέσποτων ιδιαίτερα όταν η κατάσταση αυτή οφείλεται στην εσκεμμένη απομάκρυνσή τους από τους ιδιοκτήτες τους. Οι εικόνες με τα σκυλάκια και τα γατάκια που αφήνονται στην τύχη τους, γιατί οι ιδιοκτήτες τους βαρέθηκαν να ασχολούνται είναι « γροθιά στο στομάχι» και θέαμα ανάρμοστο σε μια κοινωνία που θέλει να θεωρείται προοδευμένη. Πρόσφατα, αγέλη αδέσποτων σκύλων έγινε φόβος και τρόμος για τους ηλικιωμένους κατοίκους σε χωριό της Λάρισας- το γνωρίζει και η κυρία Λιακούλη-που φοβόντουσαν όπως γράφτηκε να κυκλοφορήσουν στους δρόμους του οικισμού.

Όπως είχε επισημάνει ο γνωστός διανοούμενος Χρόνης Μήσιος στην ιστορική σειρά ντοκιμαντέρ «Το βλέμμα» που προβάλλονταν πριν από χρόνια στην ελληνική τηλεόραση, τα ζώα δεν είναι ούτε παιχνίδια για να παίζουμε και ύστερα να τα πετάμε όταν βρεθούμε, ούτε εργαλείο. Είναι συνταξιδιώτες μας σε αυτόν τον αέναο κύκλο της ζωής και οφείλουμε να σεβαστούμε τα δικαιώματά τους στη ζωή και την προσωπικότητα τους.

Κυρίες και κύριοι συνάδελφοι, το νομοσχέδιο που συζητούμε καλείται να δώσει απαντήσεις σε αυτά τα προβλήματα. Από την προστασία της ευζωίας των ζώων συντροφιάς και την αυστηροποίηση του πλαισίου ελέγχου και κυρώσεων, μέχρι την αποτελεσματική διαχείριση των αδέσποτων ζώων με την ουσιαστική εμπλοκή της τοπικής αυτοδιοίκησης. Ευελπιστώ, ότι στις συνεδριάσεις της Επιτροπής μας θα ακουστούν πολλές χρήσιμες προτάσεις, όχι μόνο από τις πολιτικές δυνάμεις αλλά και από τους εκπροσώπους των φορέων της Κοινωνίας των Πολιτών σε μία ανοιχτή συζήτηση όπου κάθε συμβολή είναι απαραίτητη.

 Με αυτές τις εισαγωγικές σκέψεις, θα καλέσω την Εισηγήτρια της Πλειοψηφίας, την κυρία Φωτεινή Πιπιλή, να έρθει στο Βήμα για να αναπτύξει επί της αρχής, τις θέσεις της Πλειοψηφίας στο νομοσχέδιο του Υπουργείου Εσωτερικών.

Τον λόγο έχει η κυρία Πιπιλή.

 **ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Για πολλούς πολίτες, ιδιαίτερα για αυτούς που ταλανίζονται από την καθημερινότητα, ίσως να μην σημαίνει κάτι σημαντικό όταν ένα σχέδιο νόμου του Υπουργείου Εσωτερικών συνοψίζει τον στόχο του συμπεριλαμβάνοντας την λέξη «ευζωία» στον τίτλο του, ο οποίος για να επιτευχθεί συνοδεύεται από 47 ολόκληρα άρθρα.

Παρουσιάζεται, λοιπόν, σήμερα επιτέλους το πλαίσιο για την ευζωία των ζώων συντροφιάς.

 Έχοντας προσωπικά παρακολουθήσει τη διαδικασία κατάρτισης αυτού του νομοσχεδίου επί σχεδόν δύο χρόνια, αισθάνομαι την ανάγκη να ευχαριστήσω όλους όσοι συνεργάστηκαν αρχικά με τον Υφυπουργό, τον κ. Θεόδωρο Λιβάνιο και εν συνεχεία με τον Αναπληρωτή Υπουργό Στέλιο Πέτσα και να τους ευχαριστήσω επιπλέον για το κουράγιο τους ώστε μετά από επίπονη προσπάθεια να συγκεραστούν σημαντικότατες διαφορές ακόμα και αντιπαλότητες μεταξύ των εμπλεκομένων που είναι και πάρα πολλοί. Από τα φιλοζωικά σωματεία, από τους διάφορους ομίλους, από τους επιστήμονες του κλάδου, αλλά και από τον κάθε πολίτη ξεχωριστά, που με τη συμμετοχή τους στη διαβούλευση έσπασε κάθε προηγούμενο ρεκόρ στην ελληνική Βουλή φτάνοντας τα 28.322 σχόλια, σημειώνω πρωτοφανές γεγονός.

Κάνω ειδική αναφορά στους φορείς της αυτοδιοίκησης, που κακά τα ψέματα και ορθώς κατά τη γνώμη μας αναλαμβάνουν σχεδόν αποκλειστικά την πολύ μεγάλη υλοποίηση πολλών διατάξεων του νομοσχεδίου, όπου με αυτό το νομοσχέδιο και με τη νομοθετημένη εφεξής οικονομική αρωγή από το Υπουργείο Εσωτερικών, σε συνδυασμό με την επίσης νομοθετημένη συνεργασία των έμπειρων φιλοζωικών σωματείων, θα πρέπει να αποδείξουν ότι δύνανται να ανταποκριθούν σε αυτό που απαιτεί η πολιτισμένη κοινωνία και μια ευρωπαϊκή χώρα.

Πόσο αισιόδοξα μπορεί να δει κανείς αυτό το νομοσχέδιο, που το αντικείμενο του είναι η προστασία των ζώων συντροφιάς, η ενίσχυση της υπεύθυνης ιδιοκτησίας των ζώων, η θέσπιση σαφούς και συνεκτικού κανονιστικού πλαισίου για τη διαχείριση των αδέσποτων ζώων συντροφιάς, αλλά και στρατηγικής για τη δραστική μείωση του αριθμού τους μέσω προγραμμάτων υιοθεσίας με απαραίτητη και η τήρηση φυσικά των κανόνων ευζωίας των ζώων.

Η υπερβατική, θα το τονίσω, για την έως τώρα ελληνική κρατική νοοτροπία, η ανάδειξη με τη μορφή νόμου αξιών που σηματοδοτούν κάθε υπεύθυνο δημοκρατικό πολίτη, αφού εφεξής αναγνωρίζονται και στα ζώα, δηλαδή σε κάθε έμβιο οργανισμό που συναισθάνεται, κινείται σε ξηρά, αέρα και θάλασσα. Δικαιώματα και ελευθερίες, όπως η καλή φυσική κατάσταση του ζώου σε εξασφαλισμένο, άνετο, ασφαλές, υγιεινό και κατάλληλο κατάλυμα, όπου δεν υποφέρει από πόνο, φόβο, αγωνία, καιρικές συνθήκες, όπου του διασφαλίζεται η ελευθερία από πείνα και δίψα. Η ελευθερία από άσκοπη ταλαιπωρία και καταπόνηση, η ελευθερία από πόνο τραυματισμό και ασθένεια, η ελευθερία από φόβο και αγωνία, η ελευθερία έκφρασης μιας φυσιολογικής συμπεριφοράς με κατάλληλες συνθήκες διαβίωσης και κοινωνικοποίησης.

 Όταν πρωτοπαρουσιάστηκε πριν από δύο χρόνια μετά από το 2018, Νοέμβριο, η υπόσχεση του τότε Προέδρου της Ν.Δ., στην οδό Πειραιώς, ήταν και ο κ. Πέτσας ως διευθυντής του εκεί όταν αποφάσισε ο νυν Πρωθυπουργός και υποσχέθηκε καλώντας όλα τα φιλοζωικά σωματεία ότι θα είναι μέριμνα της κυβέρνησης της Ν.Δ. να έρθει αυτό το νομοσχέδιο. Όταν πρωτοπαρουσιάστηκε από τα τέλη του ΄19, υπήρχε η αίτηση για ένα μονόδρομο για την υποχρεωτική στείρωση όλων των ζώων συντροφιάς. χρειαζόταν.

Παρένθεση, από μένα και την οικογένειά μου, που έχουμε μεγαλώσει συνολικά δεκάδες ζώα, πάντα – δεν χρειαζόταν όμως – αλλά η κοινή λογική υπήρχε η υποχρέωσή μας ως δεσπότες να στειρώνουμε τα ζώα και το ίδιο κάναμε και στα αδέσποτα που φροντίζαμε βγαίνοντας τις νύχτες να τα ταΐσουμε, τα σημαδεύαμε, τα πηγαίναμε στο κτηνίατρο.

Θέλω να πω, λοιπόν, ότι η υποχρεωτική στείρωση, η οποία φυσικά αντικαταστάθηκε με εναλλακτική λύση, γιατί θεωρήθηκε από πολλούς σκληρό μέτρο, πρέπει να ξεκινάει, πρώτα από όλα, από την υπευθυνότητα του πολίτη και τού δίνεται τώρα η δυνατότητα – και να το προσέξουμε αυτό – ότι, αν δεν θέλει να το στειρώσει, είναι όμως οπωσδήποτε a priori υποχρεωμένος να το έχει σημάνει. Εν συνεχεία, όπως επικράτησε, το σκεπτικό της εναλλακτικής λύσης, αυτοί που δεν θέλουν να στειρώσουν τα ζώα τους θα είναι υποχρεωμένοι να αποστείλουν δείγμα γενετικού υλικού στο εργαστήριο φύλαξης και ανάλυσης DNA ζώων συντροφιάς, που θα τηρείται – είναι πολύ σημαντικό το πού – στο Ίδρυμα Ιατροβιολογικών Ερευνών της Ακαδημίας Αθηνών.

Για όσους δεν κατάλαβαν τι σημαίνει υποχρεωτικότητα της σήμανσης και της αποστολής του DNA, να το ξαναπούμε ότι όλα τα αδέσποτα δημιουργούνται από τους ανεύθυνους, αναίσθητους πολλές φορές, δεσπότες σκύλων, κυρίως από τις μαμάδες και τους μπαμπάδες, που θεωρούν ότι είναι δωράκι χριστουγεννιάτικο ή δώρο γενεθλίων ένα σκυλάκι ή ένα γατάκι και, εν συνεχεία, επειδή είναι ανίκανοι να το φροντίζουν, απλώς το πετούν στο δρόμο.

Θα συνεχίσω και με την άλλη μεγάλη ελληνική πληγή – αναφέρομαι και στον επίσης γνώστη, τον Πρόεδρο, τον κ. Χαρακόπουλο – ότι όταν επικρατεί η ανευθυνότητα του να αφήσουμε το αρσενικό να εκτονωθεί στη γειτονιά, μετά ως κοινωνία εμείς οι ίδιοι εισπράττουμε δυστυχισμένα, σκελετωμένα αδέσποτα να τριγυρνούν ή να συνθλίβονται από τα λάστιχα των αυτοκινήτων μας. Τώρα, λοιπόν, όσοι αφήνουν το αρσενικό να εκτονωθεί –αναφέρομαι σε αρσενικά ζώα γιατί εκεί σημειώνεται το πρόβλημα της νυχτερινής εξόδου - όσοι, λοιπόν, το αφήνουν, να γνωρίζουν εφεξής ότι το γένος τους, όταν βρεθούν τα πεταμένα κουτάβια σε ένα καλάθι, σε ένα ποτάμι, σε ένα κάδο σκουπιδιών ημιθανή ή και πεθαμένα, θα διαπιστωθεί μέσω του DNA, που είναι υποχρεωμένοι να έχουν καταθέσει και φυσικά θα υπάρξουν οι απαραίτητες διοικητικές και ποινικές συνέπειες.

Το νέο σχέδιο νόμου είναι εξαιρετικά σημαντικό και μόνο από το γεγονός ότι έχει ως στόχο τον ριζικό ανασχεδιασμό της φιλοσοφίας για τη διαχείριση των αδέσποτων, αλλά και των δεσποζόμενων ζώων συντροφιάς. Στόχος, λοιπόν, είναι η δημιουργία ενός ολοκληρωμένου προγράμματος διαχείρισης συντροφιάς, κυρίως σκύλων και γατιών, το οποίο πιστεύω ότι θα οδηγήσει επιτέλους στη μείωση αυτού του φαινομένου των αδέσποτων, αλλά κυρίως να απλωθεί στην κοινωνία μας, που ήδη, σε σχέση με παρελθόντα χρόνια, είμαστε αισιόδοξοι και το γνωρίζουμε, ότι έχει αναβαθμιστεί πολιτισμικά και όλο και περισσότεροι Έλληνες συνειδητοποιούν τη σημασία της φροντίδας του ζώου.

Ένα από τα πάγια διαχρονικά αιτήματα των φιλοζωικών οργανώσεων θα θυμάστε ότι ήταν η εναρμόνιση των ελληνικών νόμων με το ευρωπαϊκό γίγνεσθαι, αναφορικά με τις υιοθεσίες αδέσποτων ζώων εντός ή εκτός χώρας. Επιτέλους, με τη συνεργασία των φιλοζωικών οργανώσεων, ο αρμόδιος υπουργός, κ. Στέλιος Πέτσας, φέρνει νέες χρήσιμες τομές με τις εξής παρεμβάσεις. Πρώτα από όλα, δημιουργείται ένα νέο πλήρες πληροφοριακό σύστημα, το εθνικό μητρώο ζώων συντροφιάς – θα το αναλύσουμε στην κατ’ άρθρο συζήτηση – που περιλαμβάνει τα εξής υπομητρώα, που έχουν δημιουργήσει μία σύγχυση σε κόσμο, αλλά θα τα εξηγήσει ο Υπουργός γιατί είναι απαραίτητα να γίνουν τα υπομητρώα. Είναι το υπομητρώο καταγραφής και παρακολούθησης ζώων συντροφιάς.

Το υπομητρώο φιλοζωικών σωματείων και οργανώσεων, το υπομητρώο καταφυγίων, το υπομητρώο επαγγελματιών και ερασιτεχνών εκτροφέων. Για πρώτη φορά γίνεται πλήρης καταγραφή των εκτροφέων ώστε η δημόσια αυτή πληροφορία να είναι στη διάθεση οποιουδήποτε θέλει να αποκτήσει ζώο συντροφιάς, βάζοντας τέλος στο παράνομο εμπόριο ζώων συντροφιάς. Εδώ θα σας κάνω μια προσωπική παράκληση κύριε Υπουργέ, θέλω να αποσαφηνιστούν οι όροι λειτουργίας των επαγγελματικών αγορών ζώων και να αποτυπωθούν νομοθετικά εγγράφως, οι αυστηροί έλεγχοι και κυρώσεις γιατί σε σχέση με τους ερασιτέχνες έχετε ολόκληρη μεγάλη παράγραφο ενός σε σχέση με τους επαγγελματίες, είναι όλο παραπομπές σε αποφάσεις του Ευρωπαϊκού Κοινοβουλίου, σε άλλους νόμους, και δημιουργείται μια σύγχυση και επειδή απαιτείται ο αυστηρός έλεγχος αυτών που εμπορεύονται ζώα, νομίζω ότι θα με εισακούσετε.

Δημιουργείται επίσης το αποθετήριο διαβατηρίων επιτέλους δημιουργείται πανελλήνια πλατφόρμα υιοθεσίας αδέσποτων ζώων συντροφιάς. Πράγματι, για μένα είναι το πιο σημαντικό και αποτελεσματικό μητρώο. Θα σταθώ σε αυτό ως χρήστρια των μέσων κοινωνικής δικτύωσης, όπου τα τελευταία χρόνια απλοί πολίτες αγωνίζονταν με φωτογραφίες και πολύ συγκινητικά κείμενα, να βρουν φιλόζωους να υιοθετήσουν αδέσποτο σκυλάκι ή γατάκι που βρίσκαμε στο δρόμο. Με μεγάλη επιτυχία αρκετές φορές αλλά σίγουρα με πολύ πόνο και αγωνία πριν. Τους αξίζει κύριε Υπουργέ αυτή η νομοθέτηση, άρα η διευκόλυνση της δημιουργίας της πανελλήνιας πλατφόρμας υιοθεσίας αδέσποτων ζώων συντροφιάς, γιατί έτσι την αγωνία τους θα την μοιράζονται πλέον πανελληνίως και μεθοδευμένα.

Μία άλλη για μένα πολύ συγκινητική προσωπικά τομή του νομοσχεδίου Πέτσα, είναι η δημιουργία του υπομητρώου εθελοντικής αιμοδοσίας ζώων συντροφιάς. Πολλές φορές ιδίως ένας σκύλος, έχει ανάγκη από αίμα προκειμένου να αντιμετωπίσει ένα σοβαρό πρόβλημα υγείας. Πάντα με βάση τις αρχές της κτηνιατρικής επιστήμης και «ο ανιψιός μου» σκύλος να ξέρετε είναι ήδη αιμοδότης με πολύ σοβαρά αποτελέσματα για τη ζωή άλλων σκύλων. Τώρα επίσης νομοθετείται. Τέλος, προαπαιτούμενο όλων αυτών είναι αυτό που θεσμοθετείται με το μητρώο παραβατών που σημαίνει ότι όσοι καταδικάζονται τελεσίδικα για κακοποίηση και λοιπές παραβατικές πράξεις σε βάρος ζώων, αποκλείονται τουλάχιστον για μία δεκαετία ως ιδιοκτήτες ή ανάδοχοι ζώων συντροφιάς.

Η ατομική ευθύνη είναι η πρώτιστη αρχή που χαρακτηρίζει ένα πραγματικό φιλόζωο. Να τονίσω ότι κατά τη γνώμη μου φιλόζωους δεν θεωρείται και δεν είναι υποχρεωτικά αυτός που διατηρεί οποιοδήποτε κατοικίδιο, φιλόζωος είναι ο οποιοσδήποτε σέβεται τη φύση, τους ανθρώπους, αυτός που φροντίζει στο βαθμό που μπορεί και τη φύση και όλα της τα πλάσματα. Είναι αυτός ο καταστηματάρχης ή ο γείτονας, που κλείνοντας το μαγαζί κατεβαίνει το βράδυ αφήνει ένα μπολ με καθαρό νερό- ιδιαίτερα το καλοκαίρι- και ένα πιατάκι με ξηρά τροφή για ότι περαστικό, χωρίς να έχει ο ίδιος κανένα ζώο σπιτικού.

 Όμως, η ατομική ευθύνη δεν αρκεί εάν δεν υπάρχει η συγκροτημένη κρατική μέριμνα για οποιονδήποτε αδύναμο είτε άνθρωπο είτε ζώο. Έως σήμερα στον ευρύτατο χώρο της αυτοδιοίκησης, υπήρξε μεγάλη έλλειψη φροντίδας για τα αδέσποτα και πάντοτε η δημοσιογραφία αναδεικνύεται τις λίγες και λαμπερές εξαιρέσεις. Θυμάμαι χαρακτηριστικά από την προσωπική μου δημοσιογραφική εμπειρία πόσο μας ξάφνιασε πριν από χρόνια, η κίνηση ενός άγνωστου Δημάρχου του Δήμου Συκεών Θεσσαλονίκης, που δημιούργησε χώρο τουαλέτα για σκύλους και δημόσιες ταΐστρες για τα αδέσποτα.

 Μιλάμε τώρα πριν από 15 χρόνια.

Σε αντίθεση με αυτόν τον πρωτοπόρο και κάποιους άλλους, πολλοί Δήμαρχοι όχι μόνο κάλυπταν, αλλά και ενίοτε ως Δημοτική Αρχή οργάνωναν επιχειρήσεις εξαφάνισης των αδέσποτων. Άλλοι Δήμαρχοι καταγγέλθηκαν και δυστυχώς την έβγαλαν καθαρή για τις φρικαλέες συνθήκες διαβίωσης αδέσποτων στα δημοτικά καταφύγιά τους.

 Για αυτό θεωρώ επίσης εξαιρετικά σημαντική την με νόμο υποχρέωση των Δήμων να έχουν πλήρες επιχειρησιακό σχέδιο για τη διαχείριση των αδέσποτων ζώων συντροφιάς, θα το αναλύσει ο Υπουργός και να σας πω, ότι το σημαντικό είναι ότι αυτή τη φορά καλύπτεται οικονομικά η αιτιολογημένη αίτηση των Δήμων, ώστε να αντεπεξέλθουν στο πρόσθετο βάρος.

Με το νομοσχέδιο Πέτσα νομοθετείται η χρηματοδότηση των Δήμων με 40 εκατομμύρια ευρώ για την κατασκευή καταφυγίων, θα τα πούμε και στη συνέχεια.

 Τελειώνοντας, δεν μπορώ να μην επισημάνω την απαραίτητη προϋπόθεση, όταν πρόκειται για διανομή δημόσιου χρήματος, όπως τη θέτει το νομοσχέδιο, το Υπουργείο Εσωτερικών μπορεί να επιβάλει επιτέλους πέναλτι σε όσους Δήμους δεν συμμορφώνονται με τις υποχρεώσεις τους και πάμε στο τέλος να πω ότι αυτή τη φορά αυτό το νομοσχέδιο έρχεται σε πολύ καλύτερες συνθήκες. Μπορεί να υπάρξουν αντιρρήσεις, μπορεί να υπάρξουν αντιδράσεις, αλλά έρχεται σε εξαιρετικά θετικό πλαίσιο, διότι μόλις το 2020 ο Υπουργός κ. Βορίδης έκανε νόμο επιτέλους ότι είναι κακούργημα η κακοποίηση των ζώων. Το ευτύχημα είναι, ότι η ελληνική δικαιοσύνη τα τελευταία χρόνια ανταποκρίνεται άμεσα και προφυλακίζει κακοποιητές ζώων.

 Άρα, έχουμε και νέους Ηρακλειδείς που σημαίνει ότι μπορούν να στηρίξουν και να υλοποιήσουν μαζί με το σύνολο της κοινωνίας και των φορέων αυτό το νομοσχέδιο.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Να καλέσω τώρα στο βήμα, την Εισηγήτρια της Μειοψηφίας την συνάδελφο Βουλευτή του ΣΥΡΙΖΑ, την κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ (Εισηγήτρια της Μειοψηφίας)**: Κύριε Πρόεδρε, κυρίες και κύριοι συνάδελφοι, η σημερινή συζήτησή μας γίνεται μέσα σε μία δυστοπική κατάσταση που βιώνει η ελληνική κοινωνία. Πολλά μέτωπα είναι ανοικτά και ζητούν επιτακτικές λύσεις.

 Τόσο στο μέτωπο της πανδημίας όσο και στο μέτωπο της οικονομίας η κυβερνητική πολιτική είναι κατώτερη των περιστάσεων, αφού αντί να επιλύει προβλήματα δημιουργεί συνεχώς νέα.

Ενώ διανύουμε το τέταρτο κύμα της πανδημίας οι εμβολιασμοί παραμένουν στο 55% και η χώρα καταλαμβάνει μία από τις τελευταίες θέσεις στην Ευρώπη. Η εμβολιαστική καμπάνια της κυβέρνησης έχει αποτύχει πλήρως και μεταφέρει κατά την προσφιλή της τακτική την ευθύνη ατομικά στους πολίτες και ταυτόχρονα εξακολουθεί να επενδύει στον διχασμό.

Ο νέος Υπουργός Υγείας ο κύριος Πλεύρης, αφού εγκατέλειψε τις αντιεμβολιαστικές πεποιθήσεις του χρησιμοποιεί τώρα την αναστολή εργασίας των υγειονομικών του ΕΣΥ ως άλλοθι για να καλύψει τα κενά που έχει δημιουργήσει εδώ και δύο χρόνια η κυβέρνηση του Κυριάκου Μητσοτάκη και να παραδώσει την δημόσια υγεία στα ιδιωτικά συμφέροντα. Με το καλημέρα σας στο Υπουργείο έφερε κιόλας την πρώτη σχετική τροπολογία την Παρασκευή στη Βουλή.

 Στον τομέα της οικονομίας η εξαπάτηση της μεσαίας τάξης από τον κύριο Μητσοτάκη είναι πλέον ολοφάνερη. Αντί για λιγότερους φόρους έχουμε τρομακτική ακρίβεια που ροκανίζει τα εισοδήματα και διαβρώνει την αγοραστική δύναμη των νοικοκυριών. Αντί για ασφάλεια έχουμε πρωτοφανή ανασφάλεια στην δημόσια υγεία με την άρνηση της κυβέρνησης να στηρίξει το ΕΣΥ με προσωπικό και υποδομές, αλλά και ανασφάλεια στο περιβάλλον.

Αντί για πολλές και καλές δουλειές, έχουμε κατάργηση της προστασίας της πρώτης κατοικίας, υπερωρίες που πληρώνονται με ρεπό και ασφαλιστικές εισφορές που τζογάρονται στις διεθνείς αγορές.

Κυρίες και κύριοι συνάδελφοι, συζητούμε σήμερα, επί της αρχής, το νομοσχέδιο του Υπουργείου Εσωτερικών «Νέο πλαίσιο για την ευζωία των ζώων συντροφιάς πρόγραμμα ΑΡΓΟΣ και λοιπές διατάξεις» με το οποίο η Κυβέρνηση υπόσχεται να θεσμοθετήσει την υπεύθυνη ιδιοκτησία των ζώων συντροφιάς και να διασφαλίσει τις προϋποθέσεις για την ευζωία τους.

Προφανώς, ο κεντρικός στόχος του νομοσχεδίου είναι απολύτως αναγκαίος κοινωνικά. Η συμπεριφορά μας απέναντι στα ζώα αποτελεί μέτρο του πολιτισμού μας. Το αμφισβητεί κανείς αυτό; Όχι, βέβαια. Ο τρόπος, όμως, με τον οποίο προσπαθείτε, κύριε Υπουργέ, να πετύχετε το νομοθετικό στόχο σας θα δημιουργήσει περισσότερα προβλήματα από όσα θα επιλύσει.

Αντί να χτίσετε πάνω στο υπάρχον νομοθετικό πλαίσιο, δηλαδή το ν.4039/2012 και να προσπαθήσετε να τον βελτιώσετε με μια ουσιαστική διαβούλευση, αντί να έρθετε σε συνεννόηση με τους επιστημονικούς φορείς και τις φιλοζωικές οργανώσεις και τα σωματεία, που αγωνιούν πραγματικά για την ευζωία των ζώων συντροφιάς, αναλώνεστε και πάλι σε επικίνδυνους πειραματισμούς. Η ευζωία των ζώων απασχολεί όλους μας και θα ευχαριστούσα προσωπικά, ως πρώην Δήμαρχος, από αυτό το βήμα, τις φιλοζωικές οργανώσεις και τα σωματεία, που συνέδραμαν και συνδράμουν στην κατεύθυνση αυτή στις τοπικές κοινωνίες.

Στα θέματα ευζωίας, όμως, η υποχρεωτική στείρωση των δεσποζόμενων ζώων μάς βρίσκει αντίθετους και έχουμε μεγάλες επιφυλάξεις για την εξέταση DNA, τη λειτουργία του εργαστηρίου φύλαξης και ανάλυσης που δημιουργείται, αλλά και το κόστος. Πιστεύουμε, επίσης, ότι ούτε οι γενικές αρχές του νομοσχεδίου είναι πλήρεις, αφού απουσιάζει η προστασία της δημόσιας υγείας, που ειδικά μέσα σε συνθήκες πανδημίας, όλοι καταλαβαίνουμε πόσο κρίσιμη είναι.

Για όλα αυτά θα ακούσουμε τις τοποθετήσεις των φορέων και θα επανέλθουμε στις επόμενες επεξεργασίες της Επιτροπής.

Κυρίες και κύριοι συνάδελφοι, στον πυρήνα αυτού του νομοσχεδίου βρίσκεται μια πρωτοφανής όσο και απαράδεκτη θεσμική στρέβλωση. Η μεταφορά, δηλαδή, των σχετικών υπηρεσιών για τα ζώα συντροφιάς από το Υπουργείο Αγροτικής Ανάπτυξης και Τροφίμων στο Υπουργείο Εσωτερικών. Βαφτίζετε άρον άρον το τμήμα προστασίας ζώων συντροφιάς και λοιπών ζώων της Γενικής Διεύθυνσης Κτηνιατρικής του ΥΠΑΑΤ σε τμήμα προστασίας ζώων συντροφιάς και το εντάσσετε ως ξένο σώμα στη Διεύθυνση Οργάνωσης και Λειτουργίας Τοπικής Αυτοδιοίκησης του ΥΠΕΣ δηλαδή, σε ένα υπουργείο που δεν διαθέτει καμία τεχνογνωσία και καμία εμπειρία στο συγκεκριμένο πεδίο. Ήταν τέτοια μάλιστα η βιασύνη σας, που ανεβάσατε το νομοσχέδιο σε διαβούλευση με την μεταφορά της αρμοδιότητας έναν ολόκληρο μήνα πριν την έκδοση του προεδρικού διατάγματος 40 του 2021 για τη γενική κατανομή των αρμοδιοτήτων των Υπουργείων. Πού πήγε εδώ η επιτελικότητα, την ξεχάσατε;

Μπορείτε να μας εξηγήσετε, λοιπόν, κύριε υπουργέ, σε ποια μελέτη, σε ποια εισήγηση βασίστηκε η απόφασή σας για την μεταφορά της αρμοδιότητας του ΥΠΕΣ, στη βάση ποιων επιστημονικών και διοικητικών δεδομένων έγινε αυτή η παράδοξη μεταφύτευση; Υπάρχει επιστημονική τεκμηρίωση ή είναι μια ακόμη από τις άστοχες επιτελικές σας εμπνεύσεις; Διότι, γνωρίζετε πολύ καλά ότι σχεδόν κανείς δεν συμφωνεί μαζί σας, τους έχετε όλους απέναντι σε αυτό, καταφέρατε βέβαια και πάλι να τους έχετε όλους απέναντι και τις υπηρεσίες των εμπλεκόμενων Υπουργείων, και τη συντριπτική πλειοψηφία των φιλοζωικών σωματείων και οργανώσεων, αλλά κυρίως στους δήμους που θα κληθούν να επωμιστούν την τελική ευθύνη και να πληρώσουν τα δικά σας σπασμένα.

Γιατί, εκεί ακριβώς, στην Τοπική Αυτοδιοίκηση, ψάχνετε και πάλι τη λύση, την ίδια στιγμή που τη στραγγίζετε από πόρους και προσωπικό. Είπε η συνάδελφος της Νέας Δημοκρατίας πριν ότι καλούνται οι δήμοι να αποδείξουν ότι μπορούν. Πώς με λόγια αναρωτιέμαι ή με μαγικά τρικ;

Προωθείτε δηλαδή, τη θέσπιση κανονιστικού πλαισίου για τη διαχείριση των αδέσποτων ζώων συντροφιάς και τη δραστική μείωσή τους, αναθέτοντας στους δήμους την υλοποίηση επιχειρησιακών προγραμμάτων διαχείρισης των αδέσποτων, αλλά και χάραξης πολιτικών για τα δεσποζόμενα. Επιχειρησιακά προγράμματα, που θα περιλαμβάνουν και την περισυλλογή, και την παροχή ιατρικής περίθαλψης κάλυψης, και την ηλεκτρονική σήμανση, και την καταγραφή στο Εθνικό Μητρώο Ζώων Συντροφιάς, και τη στείρωση, και την υιοθεσία τους.

Αναρωτηθήκατε πώς θα ανταπεξέλθουν οι δήμοι σε αυτή την ατελείωτη λίστα; Λάβετε μήπως υπόψη την καθολική αντίθεση της ΚΕΔΕ στο προτεινόμενο νομοσχέδιο σας; Τους μεταβιβάζετε μια εξαιρετικά περίπλοκη, εκτεταμένη και απαιτητική αρμοδιότητα, χωρίς όμως να τους εξασφαλίζετε, όπως θα δούμε, ούτε επαρκή και σταθερή χρηματοδότηση, ούτε το κατάλληλο προσωπικό.

Οι πάντες γνωρίζουν ότι οι δήμοι είναι τραγικά υποστελεχωμένοι και αυτό το πρόβλημα θα αντιμετωπιστεί μόνον με μόνιμες προσλήψεις ειδικευμένου προσωπικού.

Πώς, λοιπόν, θα στελεχωθούν οι αρμόδιες για τα επιχειρησιακά προγράμματα υπηρεσίες των δήμων, μετά την τροποποίηση των οργανισμών εσωτερικής υπηρεσίας τους, που πρέπει να ολοκληρωθεί, όπως προβλέπεται στο νομοσχέδιο, μέσα σε έξι μήνες από τη δημοσίευση του νόμου;

Το πιο πιθανό είναι να μείνουν και αυτές οι υπηρεσίες υποστελεχωμένες ή ανύπαρκτες, αφού οι περισσότεροι δήμοι δε διαθέτουν καν κτηνίατρο ή να καλυφθούν μερικώς με εσωτερική μετακίνηση υπαλλήλων από άλλες υπηρεσίες, κάτι που, φυσικά, θα δημιουργήσει προβλήματα συνολικά στη λειτουργία των δήμων.

Ούτε, όμως, με την χρηματοδότηση είναι ξεκάθαρα τα πράγματα και οι δήμοι αγωνιούν γιατί υποχρεούνται να εκπονήσουν και να υλοποιήσουν πολλαπλές δράσεις, που προϋποθέτουν κατάλληλο προσωπικό, εξοπλισμό, υποδομές, καταφύγια, ιατρεία περιφραγμένα πάρκα σκύλων και αποτεφρωτήρια.

Θεσπίζεται στο παρόν νομοσχέδιο το Ειδικό Χρηματοδοτικό Πρόγραμμα «Άργος», για τη χρηματοδότηση των δήμων και την υλοποίηση των προγραμμάτων χωρίς, όμως, να έχετε διευκρινίσει το ύψος του και τους κανόνες χρηματοδότησης.

 Δεν μας λέτε εάν πρόκειται για νέο πρόγραμμα χρηματοδότησης, γιατί στην παρουσίαση του συγκεκριμένου νομοθετήματος, τον Οκτώβριο του 2020, είχε γίνει λόγος για 43 εκατομμύρια, που ήταν εξασφαλισμένα φυσικά από το Πρόγραμμα «Φιλόδημος ΙΙ».

Προφανώς, αυτά τα 43 εκατομμύρια είναι ο τελικός προϋπολογισμός της πρόσκλησης που εξεδόθη επί ΣΥ.ΡΙΖ.Α., τον Ιούνιο του 201919, με τίτλο «Κατασκευή, επισκευή, συντήρηση και εξοπλισμός εγκαταστάσεων καταφυγίων αδέσποτων ζώων συντροφιάς».

Πάλι δηλαδή, κάνετε πολιτική με χρηματοδοτικά εργαλεία που βρήκατε έτοιμα από τον ΣΥ.ΡΙΖ.Α. χωρίς να προσθέσετε ούτε ευρώ. Μάλιστα, επιδεικνύετε και χαρακτηριστική ανικανότητα απορρόφησης των διαθέσιμων χρηματοδοτήσεων, αφού έχετε αλλάξει τέσσερις φορές τις σχετικές προκηρύξεις.

Επιπλέον, δεν ορίζετε ούτε σαφές χρονοδιάγραμμα για την έκδοση της κοινής απόφασης των Υπουργών Εσωτερικών και Οικονομικών, με την οποία θα καθοριστούν οι πόροι, η διαδικασία, τα κριτήρια και ο τρόπος χρηματοδότησης των δήμων, των διαδημοτικών συνεργασιών και των συνδέσμων δήμων, για την εφαρμογή των προγραμμάτων.

Η εμπειρία με το Πρόγραμμα «Αντώνης Τρίτσης» κάθε άλλο παρά θετική είναι για τους δήμους, ως προς την κωλυσιεργία και την πολύ μεγάλη καθυστέρηση στην έκδοση της Κοινής Υπουργικής Απόφασης καθορισμού κριτηρίων και πλαφόν χρηματοδότησης.

Είμαστε βέβαιοι ότι κάτι ανάλογο, δυστυχώς, θα συμβεί και με το Πρόγραμμα «Άργος».

Ένα άλλο σημείο που θέτει εν αμφιβόλω το όλο εγχείρημα, είναι η αξιολόγηση των δήμων από το 2023, σύμφωνα με τους βασικούς δείκτες απόδοσης που θα προσδιοριστούν από το Υπουργείο Εσωτερικών.

Πώς θα έχουν προλάβει οι δήμοι να έχουν έστω εκκινήσει τη διαδικασία εκπόνησης του συγκεκριμένου επιχειρησιακού προγράμματος, χωρίς σαφές και εξειδικευμένο χρονοδιάγραμμα χρηματοδότησης;

Η κατάσταση περιπλέκεται περαιτέρω από την πρόβλεψη στο παρόν νομοσχέδιο της έκδοσης ετήσιας απόφασης του Υπουργού Εσωτερικών, με την οποία καθορίζεται το ύψος της χρηματοδότησης που λαμβάνει κάθε δήμος για την υλοποίηση δράσεων του παρόντος, λαμβάνοντας υπόψη, μεταξύ άλλων, τις επιδόσεις κάθε δήμου ως προς την υλοποίηση των στόχων του επιχειρησιακού του προγράμματος.

Σκόπιμη αδιαφάνεια, θα πω, για να εξυπηρετηθούν και πάλι οι ημέτεροι, κύριε Υπουργέ.

Συνολικά δημιουργείτε ένα τεράστιο διοικητικό φόρτο στους δήμους και τους εμπλέκετε σε ένα γραφειοκρατικό κυκεώνα. Φτάνετε, μάλιστα, στο σημείο να θεσπίσετε ότι, σε περίπτωση μη συμμόρφωσης των δήμων, θα επιβάλλεται, με απόφαση του Υπουργού Εσωτερικών, κατόπιν εισήγησης της ειδικής επιτροπής του άρθρου 33, παρακράτηση μέρους του ποσού των κεντρικών αυτοτελών πόρων που δικαιούνται το δήμους, που μπορεί να ανέλθει σε ποσό που αντιστοιχεί έως δύο μήνες σε ετήσια βάση, τους ΚΑΠ, δηλαδή.

Οι δήμοι δηλαδή, θα κινδυνεύουν με περαιτέρω μείωση πόρων, σε περίπτωση που δε θα είναι σε θέση να συμμορφώνονται πλήρως με τις διατάξεις του παρόντος, γεγονός που δημιουργεί βεβαίως και πολλά ερωτηματικά συνταγματικότητας, αφού παραβιάζει την αυτοτέλεια τους.

Κυρίες και κύριοι συνάδελφοι, πρόκειται για ένα νομοθέτημα που, αν ψηφιστεί όπως το καταθέτετε, χωρίς διευκρινίσεις και διορθώσεις στα επίμαχα προαναφερθέντα σημεία, δε θα εφαρμοστεί ποτέ, γιατί δεν αντιμετωπίζει τεκμηριωμένα και ορθολογικά τα δύο καίρια προβλήματα των δήμων, την έλλειψη ανθρώπινων και υλικών πόρων.

Χωρίς μια ολιστική προσέγγιση, που θα περιλαμβάνει λύσεις στοχευμένες και ρεαλιστικές για τα παραπάνω, οι συγκεκριμένες διατάξεις θα δημιουργήσουν ένα μεγάλο βάρος για τους δήμους, χωρίς να τους εγγυώνται τα κατάλληλα εργαλεία για τη διαχείρισή του, αλλά και επιπροσθέτως, δημιουργώντας τους σοβαρά προβλήματα ως προς τη λειτουργία τους.

Κύριε Υπουργέ, θα ήθελα εδώ και για το μέρος 3 του νομοσχεδίου σας να κάνω μια παρατήρηση. Συνεχίζετε, να υποτιμάτε τη δημοκρατική λειτουργία των δημοτικών συμβουλίων με το συγκεκριμένο άρθρο, το άρθρο 49, εάν δεν απατώμαι για τα αναπτυξιακά δάνεια πάλι προσπαθείτε, να περάσετε ουσιαστικές αρμοδιότητες του δημοτικού συμβουλίου στην οικονομική επιτροπή. Πού ακούστηκε; Ενώ με τον κώδικα δήμων και κοινοτήτων χρειάζονταν τα δύο τρίτα για να ληφθεί μια τέτοια απόφαση δανεισμού του δήμου τώρα με απλή απόφαση της οικονομικής επιτροπής να το περνάτε και βεβαίως, να υποχρεώνετε το δημοτικό συμβούλιο στην συνέχεια, να κάνει οπωσδήποτε δεκτή -είναι δεσμευτική- δηλαδή για την απόφαση του δημοτικού συμβουλίου η απόφαση της οικονομικής επιτροπής να την κάνει δεκτή, όσον αφορά το τεχνικό πρόγραμμα έργων, αλλά και όσον αφορά την αναμόρφωση του προϋπολογισμού.

Κυρίες και κύριοι, κλείνοντας θέλω, να πω ότι η Κυβέρνηση Μητσοτάκη, δυστυχώς αποδεικνύεται, ότι είναι επικίνδυνη όχι μόνο για τους ανθρώπους, αλλά και για τα ζώα.

Κύριε Πρόεδρε, είμαστε αντίθετοι επί της αρχής, ζητούμε να το αποσύρετε για να γίνει ουσιαστική διαβούλευση, να συμπεριληφθούν οι θέσεις των φορέων και της ΚΕΔΕ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δηλαδή, ψηφίζετε κατά του νομοσχεδίου.

Πριν καλέσω στο βήμα την συνάδελφο του Κινήματος Αλλαγής, την Ειδική Αγορήτρια την κυρία Λιακούλη, θα ήθελα, να ζητήσω από την κυρία Αδαμοπούλου, την Ειδική Αγορήτρια του ΜέΡΑ25, να μας πει, αν έχει να προτείνει συμπληρωματικά κάποιους φορείς.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Ευχαριστώ, κύριε Πρόεδρε, ζητώ συγνώμη, έχω να προσθέσω μόνο τρεις φορείς Πανελλήνια Φιλοζωική και Περιβαλλοντική Ομοσπονδία, Ομοσπονδία Ζωοφιλικών Σωματείων Αττικής και Σαρωνικού και Καταφύγιο Ζώων στο Βιομηχανικό Πάρκο Σχιστού (ΔΙΚΕΠΑΖ).

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του ΜέΡΑ25):** Κύριε Υπουργέ, κυρίες και κύριοι συνάδελφοι, πραγματικά είναι μια εξαιρετικά χρήσιμη συζήτηση, η οποία θέλω να πιστεύω ότι δεν είναι δογματική - δεν θα είναι δογματική, αλλά θα ξεκινήσουμε να συζητάμε με τις παρατηρήσεις μας, με τις παρατηρήσεις κυρίως των φορέων, τους οποίους περιμένουμε να έρθουν και να τους ακούσουμε με πολύ μεγάλη αγωνία.

 Επειδή, θέλω να δηλώσω, όπως άκουσα και την Εισηγήτρια της Συμπολιτεύσεως, την αξιότιμη κυρία Πιπιλή, να λέει ότι έχει το προσωπικό της βίωμα με τα ζώα και η οικογένειά μου ζει με ζώα, λοιπόν, τα οποία είναι μέσα στο σπίτι, είναι ζώα συντροφιάς και το λέω αυτό, κύριε Υπουργέ, για να αντιληφθείτε και εσείς ότι υπάρχει και μία βιωματική εν συναίσθηση με την οποία μιλάμε για το θέμα την οποία δεν μπορείς να αποφύγεις και να πεις τώρα θα μιλήσω πολιτικά ή θα κάνω μία στείρα αγανακτισμένη αντιπολίτευση, την οποία δεν έχουμε καμία πρόθεση εμείς τουλάχιστον να κάνουμε ειδικά σε αυτό το νομοσχέδιο.

 Όμως, ποτέ ξέρετε τον εαυτό μου, δεν το θεώρησα ιδιοκτήτρια, ούτε μπόρεσα ποτέ να προκαλέσω τον εαυτό μου ούτε και τα παιδιά μου η ιδιοκτήτρια του σκύλου που ζει μαζί μας, γιατί το ζώο δεν μπορεί να αποτελέσει κτήμα του ανθρώπου κατά την άποψή μου. Είναι σύντροφος ναι, αλλά κτήση και ιδιοκτησία επιδέχονται τα πράγματα και το ζώο δεν είναι πράγμα.

Με αυτές τις σκέψεις, θα ήθελα να πω, κύριε Υπουργέ, ότι το ζήτημα έχει μία ευαισθησία εν τη γενέσει του και έτσι θα πρέπει να το αντιληφθούμε όλοι. Πολλές φορές βέβαια η πολιτική έχει κι άλλες ανάγκες επικοινωνιακές για αυτό -θα μου επιτρέψετε- δεν μπορώ να αντισταθώ να μην σχολιάσω την τυχαία φαντάζομαι φωτογραφία σας, την οποία δημοσιεύσατε χθες στο instagram με έναν ηλικιωμένο στο παγκάκι δίπλα στη θάλασσα εσείς ορθώς -την βρήκα ξέρετε πρωί- κάνοντας έτσι μια αναδρομή στις δηλώσεις σας που έχετε κάνει τώρα και τα είχε όλα αυτή η φωτογραφία. Ένα παγκάκι, μια θάλασσα, εσάς με ανοιχτή αγκαλιά με ένα αδέσποτο σκυλί που εκείνη τη στιγμή φαντάζομαι, ότι σας πλησίαζε τελείως τυχαία.

Βέβαια, αναγράψατε σε αυτή την φωτογραφία, το διαβάζω «Κανένα ζώο αδέσποτο, κανένα ζώο κακοποιημένο. Με το νομοσχέδιο αυτό που κατατέθηκε στη Βουλή, κάνουμε τη δέσμευσή μας πράξη». Δημιουργήσατε και μία σύγχυση, για να είμαι ειλικρινής διότι, εάν και έχετε 856 likes, καρδούλες και χειροκροτήματα από κάτω και κανένας δεν σας επέκρινε - αν και κάπου γράφει η σελίδα ότι τα σχόλια αυτά έχουν περιοριστεί, τέλος πάντων αυτό είναι λεπτομέρεια – βούλιαξε η πλατφόρμα του Υπουργείου Εσωτερικών από τα 28,5 χιλιάδες σχόλια τα οποία θετικά δεν ήταν. Ήταν σχόλια, τα οποία παρουσίαζαν ένα αξιοσημείωτο ενδιαφέρον, διότι εκτός από τα σχόλια των πολιτών τα οποία επίσης θεωρούμε πολύ σημαντικό, να το πούμε αυτό, όμως, θεωρούμε πολύ σημαντικό θέμα και τα σχόλια τα οποία έγιναν από επίσημους φορείς, από ομοσπονδίες από σωματεία, από επαγγελματικούς συλλόγους, μέχρι και πολιτιστικούς συλλόγους, σωματεία φιλοζωικά, αυτοδιοίκηση και ούτω καθεξής.

Χιλιάδες, λοιπόν, σχόλια σε αντίθεση με αυτά τα οποία μάλλον, κύριε Υπουργέ, διακινούνται από την Κυβέρνησή σας επικοινωνιακά. Εγώ, λέω, να το στηρίξετε το νομοσχέδιο που φέρνετε, δεν έχω τη θέση ότι δεν θα το στηρίξετε, αλλά να το στηρίξετε με λογική.

 Πάντως, σε κάθε περίπτωση, δεν ξέρω εάν η δέσμευσή σας η προεκλογική, όπως γράφετε στο Instagram ήταν η οριζόντια στείρωση των απανταχού ζωντανών. Εγώ, πάντως, ορκίζομαι με πολιτικό όρκο ότι αυτό δεν το άκουσα, βέβαια εγώ δεν σας ψήφισα αυτοί που σας ψήφισαν είναι το ζητήματα τι άκουσαν από εσάς, αν θα στειρώσετε τα ζώα με οριζόντια στείρωση ή όχι. Αυτό θα μας το πείτε εσείς, εάν ήταν προεκλογική σας δέσμευση.

 Επίσης, κάποια πράγματα που έχουν την σημασία τους για την νομοθετική μας δουλειά είναι ότι το νομοσχέδιο αυτό που καταθέσατε προχθές, είχε εγκριθεί στο υπουργικό συμβούλιο της 24η Φεβρουαρίου, τέθηκε σε δημόσια διαβούλευση από την 6η μέχρι την 20η Μαΐου και τώρα έρχεται καλό Σεπτέμβρη, πέρασε πολύς καιρός πάντως, ταξίδεψε πολύ, κύριε Υπουργέ το νομοσχέδιο.

Μάλιστα, από τα παραπολιτικά σχόλια επιβεβαιώνεται σήμερα η μη παρουσία του κυρίου Υπουργού, του κυρίου Βορίδη, που δεν ξέρω αν εξαφανίστηκε διακριτικώς ή αν εν πάση περιπτώσει για κάποιους άλλους λόγους δεν ήρθε να το στηρίξει. Έχουμε την εντύπωση, έχει την εντύπωση ο πολιτικός κόσμος ότι δεν ήθελε να αναμειχθεί στο συγκεκριμένο νομοσχέδιο.

 Στην διαβούλευση επίσης, να σημειώσουμε ότι είχε 42 άρθρα και τελικώς κατατέθηκε με 52 άρθρα. Εμείς, θέλουμε να ευχαριστήσουμε και από το βήμα αυτό της Επιτροπής μας, όλους τους φορείς που κατέκλεισαν και τα δικά μας mail, τα mail της κοινοβουλευτικής μας ομάδας, εμού προσωπικά, όλων των βουλευτών μας που συμμετέχουν κυρίως στην συγκεκριμένη επιτροπή, αλλά και όλων των βουλευτών της κοινοβουλευτικής ομάδας, με διάφορες παρατηρήσεις και απόψεις γύρω από το συγκεκριμένο νομοσχέδιο. Γίναμε πολύ σοφότεροι και τους ευχαριστούμε πολύ, γιατί αυτό είναι διαβούλευση.

 Εγώ θα ήθελα να ξεκινήσω με κάποιες σημειακές αλλαγές, κύριε Υπουργέ, που μαζί με αυτό το νομοσχέδιο έρχονται, προηγήθηκαν κάποια από αυτά και θεωρώ χωρίς να έχουν συζητηθεί επαρκώς. Καταρχάς, η αλλαγή του Υπουργείου. Κεντρική παράμετρος, αναφορικά με τον χειρισμό του θέματος από το Μαξίμου, είναι η μεταφορά της αρμοδιότητας από το Υπουργείο Αγροτικής Ανάπτυξης στο Υπουργείο Εσωτερικών. Ένα Υπουργείο το οποίο διαχρονικά, δεν έχει ουδεμία σχέση και εμπειρία επί του θέματος. Αυτό, νομίζω, ότι δεν το αμφισβητεί κανείς. Η μεταφορά αρμοδιοτήτων πραγματοποιήθηκε με το υπ' αριθμόν 40 προεδρικό διάταγμα της 16ης Ιουνίου του 2021 και μάλιστα, μεταφέρθηκε ένα κομμάτι ενός τμήματος του Υπουργείου Αγροτικής Ανάπτυξης στο Υπουργείο Εσωτερικών, μαζί με τις θέσεις και το προσωπικό. Πρακτικά, με απλά λόγια για να εξηγούμε στον κόσμο, αυτό έγινε διότι δεν θα υπήρχε άνθρωπος στο Υπουργείο Εσωτερικών να βγάλει κανονιστικές πράξεις για την εφαρμογή του νόμου, καθώς όπως προανέφερα πρόκειται για ένα Υπουργείο άσχετο παντελώς με το θέμα. Τώρα, αυτή η μεταφορά της αρμοδιότητας, έγινε ομαλά; Έγινε μετά από διαβούλευση; Έγινε μετά από συζήτηση, με αυτούς έστω που μεταφέρθηκαν ή έγινε μέσα από σφοδρές αντιδικίες και αντιδράσεις; Το δεύτερο.

Οι ομοσπονδίες ζωοφιλικών σωματείων Ελλάδος, από κοινού με την Πανελλήνια Ομοσπονδία Γεωτεχνικών Δημοσίων Υπαλλήλων και από κοινού με την Πανελλήνια Ένωση Κτηνιάτρων Δημοσίων Υπαλλήλων έχουν καταθέσει στο Συμβούλιο της Επικρατείας αίτηση ακύρωσης του Προεδρικού Διατάγματος. Τι άλλο να κάνουν δηλαδή; Το έσχατο έκαναν. Αυτό είναι το ένα.

Η σχετική ανακοίνωση δε την οποία εξέδωσαν, είναι ανατριχιαστικού χαρακτήρα. Λέει, λοιπόν, κατακερματίζεται η κτηνιατρική υπηρεσία του ΥΠΑΑΤ και μεταφέρεται μια πολύ σημαντική για την δημόσια υγεία και την κοινωνία κεντρική μονάδα της σε ένα αναρμόδιο Υπουργείο, ενάντια σε κάθε έννοια ορθολογικής και επιστημονικής οργάνωσης των υπηρεσιών του κράτους, αγνοώντας πλήρως σας λένε, αγνοήσατε λένε κύριε Υπουργέ, αγνοήσατε όλες τις επιστημονικές εισηγήσεις όλων των υπηρεσιακών παραγόντων και των δύο υπουργείων, την δημόσια τοποθέτηση του μεγαλύτερου επιστημονικού και επαγγελματικού φορέα των γεωτεχνικών, που είναι το Γεωτεχνικό Επιμελητήριο, θα έρθουν εδώ και θα μας πουν τις κατευθυντήριες οδηγίες, έχουν ένα ολόκληρο κατεβατό -να μην αναλώσω εκεί τον χρόνο- θα τα καταθέσω έτσι κι αλλιώς στα πρακτικά και στις επόμενες συζητήσεις, όταν θα πάμε στην κατ’ άρθρο η πραγματική στόχευση, όμως, καταλήγουν, της μεταφοράς αυτής, είναι η απενεργοποίηση του ελεγκτικού μηχανισμού.

Προσέξτε τώρα, τι σας καταλογίζουν. Κύριε Πέτσα, αυτό είναι σοβαρό, αυτό δεν είναι αστείο, πρέπει να το απαντήσετε, δεν είναι πλάκα αυτό, απενεργοποίηση σας λένε του ελεγκτικού μηχανισμού και ιδιαίτερα των κτηνιατρικών ελέγχων που αφορούν στα ζώα συντροφιάς, ώστε η εκμετάλλευση των ζώων συντροφιάς να παραδοθεί σε οικονομικά συμφέροντα χωρίς έλεγχο και εμπόδια. Υπάρχει τίποτα περισσότερο να κατηγορήσει επιστημονικός φορέας, σύλλογοι, ομοσπονδίες, έναν υπουργό; Δεν υπάρχει.

Το ζήτημα, λοιπόν, παρά το ότι έχει ήδη συντελεστεί αυτή η μεταφορά, αφορά άμεσα την συζήτηση του νομοσχεδίου και βεβαίως, εγώ δίνω την πάσα σε εσάς για να το απαντήσετε. Φαντάζομαι ότι θα το απαντήσετε αυτό, κύριε Υπουργέ, διότι είναι μεγάλη η πρόκληση η πολιτική που δέχεσθε, είναι ότι έχετε συνομολογήσει με οικονομικά συμφέροντα για να το κάνετε αυτό και εξυπηρετείτε οικονομικά συμφέροντα. Σε αυτό δεν θα απαντήσετε; Φυσικά και θα απαντήσετε.

Επίσης ότι εδώ, έχουμε εποπτεία δήθεν η οποία θα γίνει από άσχετο υπουργείο. Σας καταλογίζουν και αυτό. Ζητώ, όμως, κύριε Υπουργέ, σας παρακαλώ πριν την δεύτερη συζήτηση να καταθέσετε συγκεκριμένα στοιχεία για την μέχρι στιγμής υλοποίηση του Προεδρικού Διατάγματος, ζητάμε πόσοι υπάλληλοι έχουν μεταφερθεί από το Υπουργείο Αγροτικής Ανάπτυξης, ποιες είναι οι ειδικότητες και αν εσείς, κύριε Υπουργέ, κρίνετε ότι αυτοί επαρκούν για την εφαρμογή των διατάξεων. Αυτό είναι ένα βασικό ερώτημα.

Επίσης, στο νομοσχέδιο, οι αρμόδιες Αρχές ορίζονται στο άρθρο 3. Ο τρόπος καταγραφής των αρμοδιοτήτων γενικόλογος, ασαφής, ενδεικτικός ιδίως και στη πράξη δυσχερώς, διακρινόμενος, από την παράγραφο 1 του άρθρου 3, για το Υπουργείο Αγροτικής Ανάπτυξης. Στην διαβούλευση γι’ αυτό εξέφρασε απόψεις η ΚΕΔΕ και μάλιστα, με απόφαση του διοικητικού της συμβουλίου στις 19 Μαΐου. Η ΚΕΔΕ, κύριε Υπουργέ, η οποία ΚΕΔΕ συνήθως δεν είναι απέναντί σας εδώ που τα λέμε, είναι και φίλιες δυνάμεις σε εσάς, την κυβέρνησή σας και γι’ αυτό τον λόγο σπανίως τους ακούμε να αρθρώνουν λόγο, ξεσπάθωσαν, όμως, είπαν πως είναι τελείως ασαφής ο τρόπος χρηματοδότησης, αλλά και θωράκισης για την αυτοδιοίκηση.

Εδώ, έχουμε επαχθή άρθρα για την τοπική αυτοδιοίκηση, γραφειοκρατικές αγκυλώσεις, διοικητικό κόστος, υπέρμετρη οικονομική επιβάρυνση, καμία απολύτως τάξη σας κατηγορούν, δεν έχετε εκτιμήσει καμία άποψή τους, δεν έχετε κάνει ούτε κατά προσέγγιση, δεν έχετε δώσει την δυνατότητα διαλόγου, δεν έχετε κοστολογήσει και τις αναγκαίες μεταφερόμενες ιδιότητες σε αυτούς, τις δικές τους υπηρεσίες, δεν έχετε δώσει πόρους κ.λπ., η ανακοίνωση της ΚΕΔΕ, πιστεύω, ότι πρέπει να είναι στη διάθεσή σας.

Ένα ακόμη σε σχέση με αυτό και να ολοκληρώσω, το διοικητικό μέρος, για να πάω στα άλλα, για την χρηματοδότηση των δήμων. Προβληματισμούς γεννάται από το περιβόητο άρθρο 11, θα σας τα πούμε και στα κατ’ άρθρο που αφορά την χρηματοδότηση των δήμων. Εδώ, ενώ το νομοσχέδιο είναι γεμάτο με αρμοδιότητες και ευθύνες των δήμων, η χρηματοδότηση είναι απολύτως αόριστη, υπάρχει μόνο παραπομπή στην έκδοση ΚΥΑ και υπουργικής απόφασης, με τις παραγράφους 6 και 7 του 45. Στο 11, υποτίθεται ότι θεσπίζετε ένα ειδικό χρηματοδοτικό πρόγραμμα με την επωνυμία ΑΡΓΟΣ.

Όμως, οι πόροι του, κύριε Υπουργέ, είναι αόριστοι, γενικόλογοι, για να μην πω «αέρας κοπανιστός» αν μου επιτρέπεται το λαϊκόν. Διότι, λέτε ότι το πρόγραμμα επιχορηγείται από το ειδικό χρηματοδοτικό πρόγραμμα των άρθρων 69 και 71 του ν.4509 του 2017, καθώς και οποιουσδήποτε άλλους πόρους του Υπουργείου Εσωτερικών. Οποιοιδήποτε άλλοι πόροι, όμως, έτσι γενικόλογα, χωρίς συγκεκριμένο ύψος που ρητώς να ορίζεται εντός του νομοσχεδίου είναι ανάξιο σοβαρού σχολιασμού από μας. Η μεταφορά πόρων οφείλει να καταγραφεί, στο νομοσχέδιο ταυτόχρονα, με τις αρμοδιότητες.

Επίσης, το (*άρθρο*) 69 του 2017 είναι ο τέως «ΦΙΛΟΔΗΜΟΣ 1» και νυν «ΑΝΤΩΝΗΣ ΤΡΙΤΣΗΣ». Ένα Πρόγραμμα το οποίο όχι μόνον καθυστερήσεων είναι, όχι μόνον πελατειακής οργάνωσης είναι, αλλά και μη επαρκούς χρηματοδότησης. Μόνο ως ανέκδοτο μπορεί να εκληφθεί ότι δίνεται στους δήμους αυτά τα χρηματοδοτικά εργαλεία.

Θέλω και εγώ, κύριε Υπουργέ, να μας πείτε αν υπάρχει ήδη σαφής και συναφής πρόσκληση, εάν η πρόσκληση για να υλοποιηθεί το συγκεκριμένο πρόγραμμα έχει προχωρήσει, πόσων χρημάτων, ποιου κόστους είναι αυτά, πόσοι εντάχθηκαν, η απορρόφηση, το στάδιο της υλοποίησης των έργων που καταγράφεται στη συγκεκριμένη πρόσκληση και βεβαίως, θέλω να το σχετίσετε με το συγκεκριμένο νομοσχέδιο και τι ακριβώς έχετε να μας πείτε γι’ αυτό.

Γεννάται, λοιπόν, το εξής ερώτημα, κύριε Υπουργέ, μετά από αυτά και καλύπτοντας τουλάχιστον, την πρώτη ενότητα, τα διοικητικά. Το ερώτημα που τίθεται αυτή την στιγμή, είναι. Τα 40 εκατομμύρια για τα καταφύγια συμπίπτουν, ως ποσό, με την πρόσκληση που ήδη υπάρχει; Τα πρόσθετα 15 εκατομμύρια ετησίως στους ΚΑΠ -εάν τα εννοείτε πραγματικά- οφείλετε να τα προσθέσετε στο νομοσχέδιο. Δεν αρκεί το Δελτίο Τύπου που δημοσιεύσατε στην ιστοσελίδα του Υπουργείου σας, όπως είδα. Εδώ, λοιπόν, θέλω να σας κάνω και το εξής ερώτημα; Πώς προκύπτουν τα 15 εκατομμύρια; Γιατί δεν είναι 35, 45 και 85 ή 5; Πώς αυτό έγινε αποτέλεσμα έρευνας ή μελέτης; Συζητήσατε κάτι; Με ποιους; Δεν θα πείτε με ποιους; Δημόσια συζήτηση κάνουμε στο Κοινοβούλιο.

Ολοκληρώνοντας την ενότητα των διοικητικών, επί της ουσίας δύο κουβέντες και θα τα πούμε και στον επόμενο χρόνο.

Κύριε Υπουργέ, αυτό που φέρεται να εγείρει όλες τις αντιρρήσεις ενάντια στο νομοσχέδιο σας είναι ότι αυτή τη νέα φιλοσοφία που κομίζει η Κυβέρνησή σας για τη φροντίδα των δεσποζόμενων και δήθεν ένα ολοκληρωμένο πρόγραμμα διαχείρισης των αδέσποτων ζώων συντροφιάς δυστυχώς, δεν έχει απολύτως καμία αιτιολόγηση. Το Υπουργείο Εσωτερικών αναλαμβάνει κεντρικό ρόλο –λέτε- για τον καλύτερο συντονισμό. Συντονισμός, όμως, δεν φαίνεται ότι υπάρχει από πουθενά. Δυστυχώς, μιλάμε για πλήρη διάσπαση του κρατικού ελεγκτικού μηχανισμού, αποδυναμώνοντας ακόμη περισσότερο την πραγματοποίηση των σχετικών ελέγχων, με κορυφαίο και κρίσιμο παράδειγμα αυτό των ελέγχων των ζωοανθρωπονόσων. Εκεί έχουμε επιστημονικές μελέτες στα χέρια μας που, πραγματικά, είναι καταλυτικές γι’ αυτό που πάτε να κάνετε.

Επιπλέον, μπορεί το νομοθετικό αυτό μόρφωμα που φέρνετε να εγγυηθεί τον έλεγχο ανάλογων καταστάσεων με αυτές που έχουν αντιμετωπιστεί κατά καιρούς, όπως, για παράδειγμα, ερωτήματα: Η προστασία των ζώων είναι ενιαία και δεν μπορεί να διαχωριστεί εκτός του πλαισίου της υγείας των ζώων και της Γενικής Διεύθυνσης Κτηνιατρικής του ΥΠΑΑΤ (*Υπουργείου Αγροτικής Ανάπτυξης και Τροφίμων*), λένε οι ίδιοι οι κτηνίατροι. Οι δημόσιοι κτηνίατροι. Εσείς τι απαντάτε σε αυτό; Η διάσπαση των αρμοδιοτήτων, λένε ότι, ουδόλως θα συμβάλει στην προαγωγή της υγείας και προστασίας των ζώων συντροφιάς. Τι τους απαντάτε σε αυτό;

Σε ευρωπαϊκό επίπεδο -δεν το λένε αυτό οι κτηνίατροι, το λέει η νομοθεσία- οι αρμοδιότητες της κεντρικής αρμόδιας αρχής των ζώων συντροφιάς και ειδικότερα της υγείας και προστασίας αυτών, σύμφωνα με τις κατευθυντήριες Οδηγίες των παγκόσμιων οργανισμών και ειδικά του Παγκόσμιου Οργανισμού για την υγεία των ζώων, ανήκουν στα αντίστοιχα υπουργεία και στις δομές που βρίσκονται οι κεντρικές κτηνιατρικές υπηρεσίες, σε όλη την Ευρώπη και τον κόσμο. Δηλαδή, στην πραγματικότητα, με απλά λόγια, εδώ έχουμε να κάνουμε με μία ελληνική κυβερνητική πατέντα. Έχετε μία πατέντα. Εσείς πρώτοι το ανακαλύπτετε αυτό. Δικό σας εύρημα είναι. Εσείς το φτιάχνετε αυτό, ενάντια σε κάθε λογική του Παγκόσμιου Οργανισμού Υγείας. Πρέπει να το εξηγήσετε αυτό.

Επίσης, η μεταφορά της τήρησης του Εθνικού Μητρώου των ζώων συντροφιάς, από το ΥΠΑΑΤ στο Υπουργείο Εσωτερικών, έχει εγείρει ζητήματα σοβαρά και νομικά ζητήματα σοβαρά και για το πώς θα γίνει αυτή η προσπάθεια της πλήρους καταγραφής και από ποιους, πώς θα τηρείται, τι χρηματοδοτικά εργαλεία υπάρχουν σε αυτά.

Βεβαίως, κύριε Υπουργέ, σ’ αυτά εμείς πάμε και λίγο παρακάτω. Δηλαδή, πως όλα αυτά τα ζητήματα που θίγουμε σήμερα, στην πρώτη μας συζήτηση, διευκολύνουν την κερδοσκοπία μέσω της πρόφασης των τιμολογημένων διαδικτυακών υιοθεσιών των ζώων και εν συνεχεία της εξαφάνισής τους ίσως, σε άλλες χώρες οι οποίες έχουν ήδη προβλήματα με αδέσποτα ζώα και προβαίνουν σε ευθανασίες. Είναι πολύ σοβαρά τα ζητήματα που θέτουν οι φορείς.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** *(ομιλεί εκτός μικροφώνου)*

**ΕΥΑΓΓΕΛΙΑ ΛΙΑΚΟΥΛΗ** (Ειδική Αγορήτριας του Κινήματος Αλλαγής): Όχι, δεν το λέμε εμείς κύριε Υπουργέ και φαντάζομαι, το ξέρετε και εσείς. Γιατί;

Λέτε, δεν το διάβασαν οι φορείς; Μας λέτε, ότι δεν το διάβασαν οι φορείς. Καλά, εντάξει.

Καλά, αφήστε με εμένα, εσείς κάντε Instagram, ανεβάστε like, αφήστε και περιορίστε τα άλλα που δεν είναι like και σας χειροκροτούν όλοι με καρδούλες, αφήστε με εμένα. Εγώ υπουργός δεν είμαι, εσείς είστε ο υπουργός. Καλά να είστε και εδώ, να είσαστε κύριε Υπουργέ, για να έχουμε και εμείς να σας λέμε όλα αυτά που σας λέμε.

Αυτά τα οποία εντοπίζουμε εμείς, είναι ερωτήματα, τα οποία θα σας καταθέσουμε στα πρακτικά της Βουλής και θα έρθουν όλα στο φως, εσείς δεν τα φέρνετε αυτά μαζί σας. Γιατί δεν τα βάζετε στη διαβούλευση;

Στο νομοθετικό σώμα της Επιτροπής είστε, να τα κουβεντιάσουμε όλα, όπως πρέπει.

Τελειώνω, κύριε Πρόεδρε και λέω το εξής. Βάλατε την υποχρεωτική στείρωση των δεσποζόμενων ζώων συντροφιάς. Ξεσηκώσατε όλο το σύμπαν και είναι απέναντί σας. Εισαγάγατε μετά εναλλακτικά, αν μπορεί το γενετικό υλικό και αν το παραδώσεις εκεί που λέτε και με όσο μας λέτε δηλαδή, με 150 ευρώ, να μην υπάρχει πρόβλημα και να μην χρειαστεί κανείς να στειρώσει το ζώο.

Εγώ, θα σας ρωτήσω κάτι απλό που το καταλαβαίνει ο κόσμος και εγώ που έχω ζώο. Πού στηριχτήκατε, κύριε Πέτσα;

Έχετε μελέτη να μας δώσετε και πότε περιμένετε να μας την δώσετε; Στην Ολομέλεια; Δεν θα φέρετε σήμερα, την μελέτη που έχετε για να πείσετε εμένα την ιδιοκτήτρια -όπως λέτε- του ζώου ότι πρέπει να στειρώσω το ζώο μου;

Διότι, εσείς έχετε μελέτη ως Υπουργός και το Υπουργείο σας, που αναντίρρητα η μελέτη αυτή, λέει ότι πρέπει να στειρωθεί το ζώο και έτσι θα περιοριστούν τα αδέσποτα; Ποια είναι αυτή η μελέτη, κύριε Υπουργέ;

Αυτό που «ξεσήκωσε θύελλες», «διότι, σπείρατε ανέμους», «δεν ξεσηκώθηκαν έτσι οι θύελλες», αυτό που ξεσήκωσε θύελλες το τεκμηριώνετε κάπου;

Σας το φέρνω ως ένα παράδειγμα. Ή έρχεστε όπως τύχει και όπως λάχει να μας φέρετε ένα νομοσχέδιο το οποίο έχει και άλλα κρυμμένα βαθιά πράγματα. Στην συζήτηση κατ’ άρθρον, θα τα πούμε ένα-ένα, παράγραφο-παράγραφο προκειμένου εσείς να μας τα εξηγήσετε, διότι τα ξέρατε και τα διαβάσατε -όπως μας είπατε- πάρα πολύ καλά.

Κύριε Υπουργέ, εκτός από το Instagram εγώ σας συνιστώ, αυτά τα 28.500 σχόλια να καθίσετε και να τα διαβάσετε, γιατί είναι σχόλια σοβαρών ανθρώπων που έχουν αφιερώσει ολόκληρη τη ζωή τους, όχι στην πολιτική και σε διάφορα πόστα, όπως γυρνάει ο καθένας ως υπουργός ή πολιτικός κ.λπ., όλοι μας, αλλά έχουν αφιερώσει τη ζωή τους στην επιστήμη και στην προσφορά στα ζώα. Αυτό θα πρέπει να το λάβετε σοβαρά υπόψη σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Υπουργός, για μία παρέμβαση.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Δεν θα μιλήσω για το Instagram φυσικά και τα like, δεν έχει καμία σχέση αυτό με την δημόσια διαβούλευση και δεν πρέπει να τη διακωμωδούμε ειδικά μάλιστα, όταν μιλάμε για 28.000 σχόλια από όλους τους Έλληνες πολίτες στην πιο σημαντική στιγμή της δημόσιας διαβούλευσης των νομοσχέδιων που έχουν έρθει στη Βουλή. Σχεδόν τα μισά σχόλια αφορούσαν αυτό το νομοσχέδιο.

Ήθελα να πω μόνο δύο στοιχεία που δεν θα ήθελα να τα ακούσω ξανά να επαναλαμβάνονται ενδεχομένως επειδή, κάποιοι δεν έχουν διαβάσει προσεκτικά τις διατάξεις του νομοσχεδίου. Μας κατηγορείτε ότι εμείς σταματάμε τους ελέγχους για τις ζωονόσους.

Τι είναι αυτά που λέτε;

Το άρθρο 3, παράγραφος 1, δεν το έχετε διαβάσει;

Είναι ξεκάθαρο πως η αρμοδιότητα αυτή παραμένει στην Κτηνιατρική Υπηρεσία του Υπουργείου Αγροτικής Ανάπτυξης και Τροφίμων. Όλα όσα είπατε, λοιπόν, δεν έχουν καμία σχέση για το θέμα αυτό και το τι κάνει αυτό το νομοσχέδιο.

Το δεύτερο στοιχείο διότι, είναι πραγματικά τα γεγονότα και δεν θέλω να παρασυρόμαστε.

Το άρθρο 11 παράγραφος 3, είπατε για το Πρόγραμμα «ΑΝΤΩΝΗΣ ΤΡΙΤΣΗΣ».

Το άρθρο 11 παράγραφος 3, αναφέρει 2 άρθρα, το άρθρο 69 και το άρθρο 71. Το άρθρο 71, είναι το Πρόγραμμα «ΦΙΛΟΔΗΜΟΣ ΙΙ» από το οποίο ήδη μέχρι και τις μέρες μας και πριν την ψήφιση αυτού του νόμου υπήρχε η σχετική πρόσκληση για την χρηματοδότηση καταφυγίων, είτε κατά μόνας των δήμων είτε διαδημοτικών καταφυγίων και αργότερα θα αναφέρω και τα στοιχεία διότι, τα ανέφερε και η εισηγήτρια του ΣΥΡΙΖΑ, πριν.

Από δω και πέρα, προϋποθέτει την ψήφιση του νομοσχεδίου και την έκδοση νέας πρόσκλησης ύψους αυτού του ποσού που προδιαγράφεται, των 40 εκατομμυρίων, για εκείνους τους δήμους που θα επιθυμούσαν να έχουν τώρα, καταφύγια και για τον απαιτούμενο εξοπλισμό, για να συμμορφωθούν με τις απαιτήσεις του νέου νόμου.

Αυτά είναι απλά και είναι αυτά που περιγράφονται στο νομοσχέδιο και όχι αυτά που θα θέλαμε να βλέπουμε στο νομοσχέδιο.

Κύριε Πρόεδρε, σας ευχαριστώ πολύ.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** (Ομιλεί εκτός μικροφώνου)

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, θα πρέπει να ολοκληρωθεί η ακρόαση όλων των συναδέλφων. Ο Υπουργός δικαιούται να παρεμβαίνει όποτε κρίνει, κυρία Λιακούλη, αλλά προς το παρόν, θα πρέπει να ολοκληρωθεί η διαδικασία. Θα έχετε άπλετο χρόνο να απαντήσετε και στη συνέχεια, αν χρειαστεί να δευτερολογήσετε.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** (Ομιλεί εκτός μικροφώνου)

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, μπορείτε να έχετε τον χρόνο να δευτερολογήσετε εάν χρειαστεί.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, ο κύριος υπουργός διαστρέβλωσε αυτό το οποίο είπα. Αυτό θέλω να δηλώσω. Έχω εδώ ακριβώς τι είπα, θα καταγραφεί στα πρακτικά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, με συγχωρείτε. Μου λέτε ότι θέλετε να απαντήσετε στον Υπουργό. Σας λέω ότι στη διαδικασία που βρισκόμαστε, δεν προβλέπεται αυτή η δυνατότητα. Τώρα, μου λέτε ότι ζητάτε τον λόγο επί προσωπικού. Επί προσωπικού, εάν ζητήσετε τον λόγο, μπορώ να σας τον δώσω, αλλά δεν μου ζητήσατε το λόγο επί προσωπικού.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Επί προσωπικού σας ζήτησα τον λόγο, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ορίστε, πείτε μου σε τι συνίσταται το προσωπικό.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):**  Κύριε Πρόεδρε, καταρχάς, επειδή δεν το συνηθίζω αυτό και το ξέρετε, νομίζω ότι απολογούμαι απέναντι στους συναδέλφους που έπονται μετά από μένα. Ο κύριος Υπουργός, όμως, πήρε τον λόγο και είπε ανακρίβειες. Εγώ είπα πολύ σημαντικά πράγματα. Μπορείτε να έχετε και την αστική ευγένεια απέναντι στους συναδέλφους. Μπορεί να μην είμαστε υπουργοί, είμαστε βουλευτές, όμως, κύριε Πέτσα, όπως ήσασταν και εσείς κάποτε και δεν σας αναβαθμίζει αυτό, μην νομίζετε. Ο καθένας είναι αυτό που είναι και χαρακτηρίζεται από τη συμπεριφορά του. Χαρακτηρίζεσθε και εσείς γι’ αυτό που είστε, λοιπόν, απέναντί μας.

Σε σχέση με τα προγράμματα των ΟΤΑ, ξέρετε ότι προέρχομαι από αυτόν τον χώρο και τα παρακολουθώ πάρα πολύ στενά. Έχω τις προσκλήσεις τις οποίες τροποποιήσατε τέσσερις φορές, 7/11/2019, 30/12/2019, 14/9/2020, 24/9/2020. Φτάσατε σε 43 εκατομμύρια ευρώ, με παράταση υλοποίησης κι ακριβώς σ’ αυτά αναφέρθηκα, πώς τα σχετίζετε. Σας έθεσα ερώτημα κι αντί να απαντήσετε στο ερώτημα, ρίχνετε τη μπάλα στην κερκίδα. Εδώ δεν είστε κυβερνητικός εκπρόσωπος, όμως. Είστε Αναπληρωτής Υπουργός Εσωτερικών, έστω και εγκαταλειφθείς από τον Υπουργό Εσωτερικών σήμερα, μόνος σας να στηρίζετε αυτό το νομοσχέδιο. Απαντήστε, λοιπόν, στο ερώτημα που σας έθεσα και μην πετάτε την μπάλα στην εξέδρα. Αυτό το πρόγραμμα σχετίζεται με αυτό που κάνετε στο νομοσχέδιο; Ναι ή όχι; Κατά τα λοιπά, διαστρεβλώνετε αυτό που είπα και αυτό αποκαθιστώ στη συζήτηση στην Επιτροπή.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, μπορώ να έχω ένα δευτερόλεπτο;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ορίστε, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Είναι άσχετα αυτά που είπατε, κυρία Λιακούλη. Το νομοσχέδιο αυτό είναι η προηγούμενη πρόσκληση του ΦΙΛΟΔΗΜΟΣ II. Αυτό είπα. Η Εισηγήτρια του ΣΥ.ΡΙΖ.Α. είπε για 43 εκατομμύρια και σας είπα, πως θα πω, πόσα από αυτά έχουν απορροφηθεί.

Δεν έχω να πω κάτι άλλο, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, θα έχουμε τη δυνατότητα της αντιπαράθεσης επί της ουσίας και κατά τη συζήτηση των άρθρων και στην συνέχεια. Να προχωρήσουμε τώρα, στις επί της αρχής παρατηρήσεις των συναδέλφων, εισηγητών και ειδικών αγορητών.

 Πριν δώσω τον λόγο στον Ειδικό Αγορητή του Κομμουνιστικού Κόμματος Ελλάδος, κ. Γεώργιο Λαμπούλη, θέλω να ανακοινώσω τους φορείς που θα κληθούν για τη συνεδρίαση που έχουμε την Δευτέρα. Είναι η Κεντρική Ένωση Δήμων Ελλάδος, η Πανελλήνια Φιλοζωική Ομοσπονδία, η Πανελλαδική Φιλοζωική και Περιβαλλοντική Ομοσπονδία, ο Πανελλήνιος Κτηνιατρικός Σύλλογος, η Κυνηγετική Συνομοσπονδία Ελλάδος, ο Κυνολογικός Όμιλος Ελλάδος, ο Σύλλογος Ερασιτεχνών Εκτροφέων Σκύλων Ελλάδος, ο Συνήγορος του Πολίτη, η Πανελλήνια Ομοσπονδία Γεωτεχνικών Δημοσίων Υπαλλήλων, το ΓΕΩΤΕΕ, η Ομοσπονδία Ζωοφιλικών Σωματείων Ελλάδος και η Πανελλήνια Ένωση Κτηνιάτρων Δημοσίων Υπαλλήλων, ΠΕΚΔΥ.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** (Ομιλεί εκτός μικροφώνου)

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Με συγχωρείτε. Η Πανελλαδική Φιλοζωική και Περιβαλλοντική Ομοσπονδία είναι στις προτάσεις σας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** (Ομιλεί εκτός μικροφώνου)

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Ποιόν Σύλλογο λέτε; Ποια Ομάδα; Ποιο είναι αυτό που προτείνετε;

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Σας τον έστειλα στο email.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα το δούμε.

Τον λόγο έχει ο κύριος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Πριν ξεκινήσω με τα του νομοσχεδίου, επιτρέψτε μου μια σύντομη αναφορά - λίγων δευτερολέπτων - για τον αποχαιρετισμό στον Μίκη Θεοδωράκη. Τον αποχαιρετούμε με βαθιά συγκίνηση, τον Μίκη της αντίστασης και των αγώνων, της δημιουργίας, της μεγάλης τέχνης και της τεράστιας συμβολής του στον λαϊκό μας πολιτισμό και στους μεγάλους αγώνες. Ακριβώς γι’ αυτόν το λόγο, η τέχνη του είναι μεγάλη γιατί είναι δεμένη με τους πόθους, τις αγωνίες, την πάλη και τους αγώνες του λαού μας, όλων των λαών. Ακριβώς γι’ αυτό η μεγαλύτερη τιμή για τον ίδιο ήταν ότι ο λαός μας, οι λαοί, μπορούν να αναγνωρίζουν στο έργο του το πρόσωπό τους.

Τώρα, σε ό,τι αφορά το νομοσχέδιο. Το νομοσχέδιο, το συγκεκριμένο, ή το τι πραγματεύεται, κατατέθηκε τον Μάιο στην διαβούλευση. Σήκωσε, βέβαια, θύελλα αντιδράσεων με χιλιάδες σχόλια επικριτικά από τους φορείς που εμπλέκονται στα ζητήματα της ευζωίας των ζώων συντροφιάς και όσα προβλέπονται και στο νομοσχέδιο.

Βέβαια, η Κυβέρνηση αναγκάστηκε κάτω από αυτές τις αντιδράσεις να κάνει ορισμένες βελτιώσεις σε μια σειρά ζητήματα.

Κατά την γνώμη μας, η ουσία του νομοσχεδίου δεν άλλαξε, δεν αλλάζει και συγκεκριμένα σε ότι αφορά τους δήμους, εξακολουθούν να έχουν μια αρμοδιότητα που βεβαίως, στο νομοσχέδιο περιγράφεται με συγκεκριμένες υποχρεώσεις για την περισυλλογή, την κτηνιατρική περίθαλψη, τη στείρωση των αδέσποτων ζώων και άλλα χωρίς, όμως, επαρκή χρηματοδότηση, χωρίς επαρκείς υποδομές και προϋποθέσεις για να την διαχειριστούν, καθιστώντας τους μάλιστα, τους δήμους, το νομοσχέδιο, υπεύθυνους και μάλιστα καθ’ ολοκληρία, θεσπίζοντας μάλιστα και ποινές για τη μη τήρηση των όποιων χρονοδιαγραμμάτων στα επιχειρησιακά προγράμματα που οφείλουν να εκπονήσουν οι δήμοι, από την ψήφιση και από την εφαρμογή του νομοσχεδίου.

Παράλληλα, θεσπίζεται και το νέο χρηματοδοτικό πρόγραμμα «ΑΡΓΟΣ», αλλά οι πηγές του θα είναι προφανώς πάνω-κάτω οι ίδιες με σήμερα, καθώς δεν προβλέπεται με σαφήνεια κάποια επιπλέον χρηματοδότηση και μάλιστα είναι, επίσης, χαρακτηριστικό ότι δεν υπάρχει καμία αναφορά στο ύψος της χρηματοδότησης αυτού του προγράμματος, τη διάρκειά του και πάει λέγοντας και οι όποιες αναφορές γύρω από τη χρηματοδότηση αφήνονται αόριστα, επιτρέψτε μου τον όρο ή απροσδιόριστα για το μέλλον και μέσω Υπουργικών Αποφάσεων. Ουσιαστικά, στο ζήτημα αυτό αναμασιούνται οι υπάρχουσες πηγές της σχετικής χρηματοδότησης και είναι βέβαιο ότι η κατάσταση, σε σχέση με τη διαχείριση του προβλήματος των αδέσποτων, θα εξακολουθεί να καρκινοβατεί.

Βέβαια, είναι αναμενόμενο, κατά την γνώμη μας, πολιτικά φυσικά, διότι, μιλάμε για μια πολιτική στο σύνολό της που και από την παρούσα Κυβέρνηση, όπως και από τις προηγούμενες κυβερνήσεις, στο επίκεντρό τους έχει τι; Το κέρδος και πώς αυτό θα διασφαλιστεί και όχι τις κοινωνικές ανάγκες, τις ανάγκες της κοινωνίας και φυσικά, πολύ δε περισσότερο, το ενδιαφέρον για την υγεία των ζώων που δεν είναι ζήτημα ηθικό, το τονίζω, είναι θέμα πολιτικό.

Έτσι, με μαθηματική ακρίβεια κατά την γνώμη μας, τα πράγματα οδηγούνται σε προώθηση της ανάθεσης αυτών των υποχρεώσεων των δήμων σε τρίτους, δηλαδή μη κερδοσκοπικές οργανώσεις, ιδιώτες κτηνίατροι, άλλοι ιδιώτες και πάει λέγοντας, που ούτως ή άλλως προβλέπεται από το νομοσχέδιο αφήνοντας συγχρόνως ανοιχτό το πεδίο σε επιχειρηματική δράση γύρω από τα αδέσποτα και ταυτόχρονα σε επιβάρυνση των δημοτών στη βάση της ανταποδοτικότητας, τον εξαναγκασμό σε πληρωμή των ίδιων των δημοτών.

Εδώ, να διευκρινίσω πως εμείς, δεν διαφωνούμε με την δράση και την συμβολή των Φιλοζωικών Σωματείων στην διαχείριση του προβλήματος των αδέσποτων ζώων, όμως, αυτή, θεωρούμε πως θα πρέπει να είναι ενταγμένη στα πλαίσια των κρατικών υποδομών και του σχετικού σχεδιασμού από το κράτος και όχι να γίνεται ουσιαστικά ανάθεση αρμοδιοτήτων του κράτους σε φορείς εθελοντικού χαρακτήρα διότι, εκεί οδηγούνται τα πράγματα και όχι μόνον αναφορικά το νομοσχέδιο που συζητούμε και τα ζώα συντροφιάς που συζητούμε αλλά, σε όλες τις εκφάνσεις της ζωής μας και εκεί που εμπλέκονται οι εθελοντές ή οι εθελοντικές οργανώσεις συμβαίνει αυτό και τα παραδείγματα είναι πάμπολλα και στις ΜΚΟ και σε άλλους τομείς.

Όπως, επίσης, δεν θα πρέπει να αφήνουμε στο περιθώριο και την άσκηση επιχειρηματικής δράσης και γύρω από τα αδέσποτα. Πρόκειται, όμως, για μια πολιτική που συνεχίζεται από όλες τις κυβερνήσεις και αυτές οι κατευθύνσεις προϋπήρχαν και στο ισχύον θεσμικό πλαίσιο το 4039/2012. Ο ΣΥΡΙΖΑ ως κυβέρνηση μετέπειτα τους συντήρησε, είχε εξαγγείλει ανάλογου χαρακτήρα περιεχομένου νομοθετική πρόταση την οποία, όμως, δεν προχώρησε. Έτσι, λοιπόν, η ανταποδοτικότητα που διαπνέει το νομοσχέδιο είναι εμφανής. Δηλαδή, το τσιπάρισμα για την κατοχή των ζώων και πολλαπλασιάζεται με την προσθήκη για τη σήμανση των ζώων, το «τσιπάρισμα» που λέμε, είτε για τη στείρωση, είτε για καταγραφή του DNA, μιλάμε για μεγάλες επιβαρύνσεις εκατοντάδων ευρώ που μετατρέπουν, φυσικά, την κατοχή ενός κατοικίδιου σε πολυτέλεια. Εμείς, δεν μπορούμε να δεχθούμε αυτές τις σκέψεις- προτάσεις της κυβέρνησης και τα συγκεκριμένα άρθρα του νομοσχεδίου.

Κατά την άποψή μας, το πρόβλημα των αδέσποτων ζώων πρέπει να αντιμετωπίζεται με ενιαίο τρόπο και να εξασφαλιστούν από το κράτος όλοι οι απαιτούμενοι πόροι οι ανθρώπινοι, οικονομικοί πόροι για την διαμόρφωση χώρων, την στέγαση και λειτουργία δημοτικών κτηνιατρείων με υποδομές κλινικής για αδέσποτα με εξεταστήριο, χειρουργείο, νοσηλευτήριο, εργαστήρια μικροβιολογικά, μόνιμους κτηνιάτρους, μόνιμους νοσηλευτές, ζωοκόμους εκπαιδευμένους, εκπαιδευτές αντίστοιχα, αυτοκίνητα περισυλλογής και άλλα, σε επίπεδο δήμου ή σε επίπεδο ομάδος όμορων δήμων.

Σε αυτούς τους χώρους, λοιπόν, να υπάρχει η δυνατότητα για προσωρινή μόνο διαμονή των ζώων, τα οποία μετά τη στείρωση και περίθαλψή τους θα πρέπει να αφήνονται στον οικείο χώρο τους, εκτός ασφαλώς συγκεκριμένων εξαιρέσεων: είτε πρόκειται για ζώα επιθετικά, είτε μικρής ηλικίας κ.λπ..

Επίσης, διαφωνούμε με τον εγκλεισμό των ζώων σε κυνοκομεία, πολύ δε περισσότερο, διαφωνούμε με την ήδη ισχύουσα διάταξη την οποία επαναλαμβάνει το νομοσχέδιο, αυτό δηλαδή, περί εγκατάστασης κυνοκομείων- καταφυγίων σε δασικές και χορτολιβαδικές εκτάσεις εκτός οικιστικών περιοχών, που δημιουργεί, κατά τη γνώμη μας, έντονα ερωτηματικά και προβληματισμό ως προς τις στοχεύσεις της. Αφήστε που, όπως φάνηκε και από τις πρόσφατες πυρκαγιές, αυτά τα ζώα σε τέτοιες εγκαταστάσεις θα βρίσκονται στο έλεος της εγκληματικής πολιτικής σε ό,τι αφορά στα δάση και την προστασία τους. Αντίστοιχα τα ζώα που θα απελευθερώνονται στο οικείο περιβάλλον τους θα πρέπει να ελέγχονται και να περιθάλπονται και από τις Κτηνιατρικές Υπηρεσίες των δήμων και το εξειδικευμένο μόνιμο προσωπικό τους που πρέπει να υπάρχει. Αντίστοιχα να υπάρχει διαρκής μέριμνα για την κατάστασή τους, ώστε να μην δημιουργούνται αγέλες κ.λπ..

Επίσης, στο ζήτημα της σήμανσης και της καταγραφής. Εμείς, διαφωνούμε με το σημερινό καθεστώς που αναπαράγει το νομοσχέδιο, που ουσιαστικά, αυτή η νευραλγικής σημασίας αρμοδιότητα είναι φορτωμένη ή φορτώνεται στους ιδιώτες κτηνιάτρους και η δαπάνη βαραίνει, ποιον; Τους κατόχους των ζώων συντροφιάς.

Η γνώμη μας είναι πως η διαδικασία ηλεκτρονικής σήμανσης και καταγραφής των δεσποζόμενων ζώων συντροφιάς θα πρέπει να πραγματοποιείται υποχρεωτικά δωρεάν και αποκλειστικά από τα δημοτικά ιατρεία και φυσικά, με εποπτεία και φροντίδα από το κράτος σε όλους αυτούς τους τομείς που αναφέρθηκα προηγουμένως, προσωπικό, υποδομές, οικονομικά.

Πρόκειται, λοιπόν, για αρμοδιότητα ληξιαρχικού χαρακτήρα που δεν μπορεί να βρίσκεται εκτός της κρατικής ευθύνης, φορτωμένη στα ιδιωτικά κτηνιατρείο τα οποία κατά τη γνώμη μας θα πρέπει να απεμπλακούν από αυτήν την διαδικασία.

Τέλος, κύριε Πρόεδρε, από το νομοσχέδιο που συζητάμε αναδεικνύεται και αποδεικνύεται για άλλη μία φορά και με αυτό το νομοσχέδιο πως η Κυβέρνηση και οι προηγούμενες κυβερνήσεις δεν έδιναν δεκάρα τσακιστή όταν πρόκειται για την ικανοποίηση των κοινωνικών αναγκών. Σε αυτό περικλείει όχι μόνον το αντικείμενο συζήτησης του νομοσχεδίου, αλλά και τα ζητήματα της παιδείας, της υγείας, της πρόνοιας και πάει λέγοντας.

 Λοιπόν, δεν δίνει «δεκάρα τσακιστή» και η παρούσα Κυβέρνηση, αλλά πολύ δε περισσότερο και για την σύμβαση καταγραφής των ζώων συντροφιάς, ενώ το πρόβλημα των ζώων, των αδέσποτων ζώων, εξακολουθεί να το φορτώνει στους δήμους, χωρίς βεβαίως, να εξασφαλίζονται οι απαραίτητοι πόροι και άρα, η μετακύλιση των όποιων οικονομικών βαρών μέσω ανταποδοτικότητας στους ίδιους τους δημότες.

Την ίδια ώρα η παρούσα Κυβέρνηση, όπως και οι προηγούμενες, ενισχύουν με πακτωλό δισεκατομμυρίων το μεγάλο κεφάλαιο και εντείνει παράλληλα την αστυνομοκρατία. Εκεί βρίσκει και τα χρήματα και τα κονδύλια για να αφενός μεν να πάρει μέτρα αστυνομοκρατίας, καταστολής και τα λοιπά και φυσικά, να ενισχύσει με παντός είδους διευκολύνσεις με τις φοροαπαλλαγές, επενδυτικούς νόμους και πάει λέγοντας το μεγάλο κεφάλαιο. Για τέτοιου τύπου, επαναλαμβάνω, κοινωνικές παροχές δεν δίνεται δεκάρα τσακιστή.

Στην βάση, λοιπόν, αυτών, κύριε Πρόεδρε, στον πυρήνα κατά τη γνώμη μας, του νομοσχεδίου που βρίσκονται και οι αντίστοιχες διατάξεις του, βρίσκονται στον αντίποδα μιας ουσιαστικής παρέμβασης για τα αδέσποτα, εμείς δεν μπορούμε να συμφωνήσουμε επί της αρχής παρά τις όποιες βελτιώσεις έχουν γίνει -όπως είπα και στην αρχή της παρέμβασής μας, αλλά και πολύ δε περισσότερο και η συμφωνία μας σε κάποια επιμέρους ζητήματα δεν μπορεί να είναι θετική προς την επί της αρχής του νομοσχεδίου. Γι’ αυτό, λοιπόν, είμαστε ενάντια στο επί της αρχής του νομοσχεδίου.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Πιπιλή Φωτεινή, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Κάτσης Μάριος, Καφαντάρη Χαρούλα (Χαρά), Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χήτας.

 **ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κύριε Υπουργέ, είχαμε την ευκαιρία να ξιφουλκήσουμε, να αντιπαρατεθούμε σε πάρα πολλά νομοσχέδια, αλλά εδώ, πραγματικά, σε αυτό το νομοσχέδιο δεν έχουμε την παραμικρή διάθεση ούτε να το πολιτικοποιήσουμε, ούτε τίποτα. Θέλουμε εάν μπορέσουμε στο πέρασμά μας, εσείς, εμείς, οι βουλευτές, η Κυβέρνηση να αφήσουμε κάτι, να το καταφέρουμε.

 Άκουσα με χαρά την Εισηγήτρια της Ν.Δ. της Κυβέρνησης, την κυρία Πιπιλή και χάρηκα διότι, έχει την αίσθηση του σημερινού νομοσχεδίου. Δεν θα μπω στην διαδικασία να μιλήσω προσωπικά πόσο χρόνο, ψυχή, καθημερινότητα αφιερώνουμε καθημερινά όχι για τα δικά μας τα ζώα, τα δικά μου, τα δύο τρία σκυλιά, τις γάτες που έχουμε, αυτό εννοείται, τα οποία ήταν άτυχα και πλέον είναι τυχερά διότι, ήταν αδέσποτα και τα συμμαζέψαμε. Αλλά, για την αγωνία να χτυπάει το κινητό σου 11 και 12 τη νύχτα διότι, κάπου βρήκαν πεταμένα γατιά μέσα σε έναν σκουπιδοτενεκέ διότι, ένα σκυλί το οποίο πήγε να περάσει τον περιφερειακό παρατημένο από κάποιον ανεγκέφαλο ιδιοκτήτη ο οποίος το έπαιξε για πέντε μήνες, τρεις μήνες εβδομάδες και μετά το παράτησε και ξαφνικά, βρέθηκε στον δρόμο.

Δόξα τω Θεώ, να προσφέρεις ένα μεγάλο κομμάτι του εισοδήματός σου για να μπορέσεις να ταΐσεις αυτά τα ζωάκια, να μην μπορείς να πας ένα σαββατοκύριακο κάπου διότι, ξέρεις ότι έχεις σε 6 - 7 διαφορετικές γειτονιές κάποια πλάσματα που σε περιμένουν κάθε μέρα στις 6 το απόγευμα για να περάσεις να τα ταΐσεις. Άρα, λοιπόν, εγώ στεναχωρήθηκα που πάλι πολιτικοποιήθηκε η κουβέντα. Δεν με ενδιαφέρουν ούτε τα άρθρα. Έχουμε κάνει πόσα νομοσχέδια; Πόσες φορές έχουμε αντιπαρατεθεί και σαν κόμμα και εγώ προσωπικά σαν βουλευτής δραστήριος κ.λπ.. Χίλια πράγματα. Εδώ, ας πούμε κάτι άλλο. Να δούμε το πρόβλημα για να μπορέσουμε να το λύσουμε.

Χάρηκα που η κυρία Πιπιλή έχει την αίσθηση και τη γενικότερη κουλτούρα αυτή της φιλοζωίας και του να φροντίζει τα ζωντανά αυτά, αλλά πιστεύω και αν βγάλει τον κομματικό μανδύα -με την καλή έννοια το λέω- θα δείτε ότι και εσείς δεν είστε πολύ ικανοποιημένη με το νομοσχέδιο αυτό. Θα μου πείτε, κανένας νόμος, καμία διάταξη δεν μπορεί να λύσει ένα τόσο σημαντικό πρόβλημα, όπως είναι αυτό, αλλά τουλάχιστον, να καταφέρουμε κάποια πράγματα.

Εγώ θα μείνω στον DNA. κ. Πέτσα και θα σας πω κάτι. Εδώ, ο Έλληνας είναι τόσο πίσω στη φιλοσοφία αυτή που δεν βάζει τσιπάκι στο ζωντανό του. Εδώ, προσπαθούμε να πείσουμε τους ιδιοκτήτες σκύλων να βάλουν τσιπάκι. Αν πηδήξει τον φράχτη και φύγει θα το βρει κάποιος άλλος και μπορεί να το πάρει ή μπορεί να μην το βρεις ποτέ. Το τσιπάκι κάνει 25 ευρώ. Πρέπει να το κάνει. Δεν το βάζει. Που να τον βάλεις τώρα να κάνει DNA; Είναι και το κόστος να δώσει 200-250 ευρώ, ο καθένας.

Παράδειγμα, περνώ από κάπου και βρίσκω στον σκουπιδοτενεκέ πέντε κουτάβια. Συχνό φαινόμενο, σχεδόν καθημερινό, δυστυχώς. Τι θα κάνω εγώ τώρα, δηλαδή; Θα πάω να τα μαζέψω, έχω και το άγχος, έχω την αγωνία, να τα πάω για αποπαρασίτωση, να τους κάνω εμβόλια, να βρω ένα προσωρινό καταφύγιο, κάπου να τα βολέψω, μια φιλοξενία για κάποιες ημέρες για να δω τι θα κάνουν. Μετά, να βρούμε σπίτια και υιοθεσίες και όλα αυτά. Θα πάω να κάνω αυτά τα πέντε κουτάβια τεστ DNA; Μας λέει ότι αυτός που είχε τη σκύλα την είχε κάνει τεστ DNA και το καταχώρησε κιόλας και έδωσε και 250 ευρώ για να ταυτοποιήσουμε σε ποιον ανήκει και να τον τιμωρήσουμε. Δηλαδή, θέλω να πω δεν γίνεται.

Στο εξωτερικό, ξέρετε, δεν υπάρχουν αδέσποτα. Εμείς, έχουμε βρει διαύλους επικοινωνίας. Συγγνώμη, δεν θα μιλήσω όπως τις άλλες φορές με πολιτικό υπόβαθρο. Πιο πολύ ανθρώπινο. Έχουμε βρει διαύλους στο εξωτερικό και στέλνουμε σκυλιά εκεί με τα χαρτιά τους, τα διαβατήριά τους, της σφραγίδες τους, τα εμβόλιά τους διότι, εκεί δεν υπάρχουν αδέσποτα και οι άνθρωποι δεν βρίσκουν, οπότε έχουν ενδιαφέρον από εδώ. Έχουμε πάρα πολλά αδέσποτα. Θα δώσω τα στοιχεία μετά και θα σοκαριστείτε. Άρα, λοιπόν, είναι ένα ημίμετρο αυτό το τεστ DNA. Δεν αρκεί να νομοθετούμε για να νομοθετούμε.

Ξαναλέω, δεν έχει πολιτική κόντρα αυτό. Δεν θα έχει αποτέλεσμα. Αυτό πιστεύουμε. Σας το εξήγησα με το DNA. Δεν γίνεται. Εδώ διαβάζω για το θεσμό του ερασιτέχνη εκτροφέα. Δηλαδή, είναι εξοργιστικό, δύο σκύλους και δύο γάτους μια φορά το έτος. Δεν το βλέπετε ότι τι κάνουν μπίζνα κάποιοι κύριε Πέτσα; Παίρνει κάποιος Ροτβάιλερ, γεννάει δύο φορές τον χρόνο, τα πουλάνε 400-500 ευρώ το ένα και παίρνει 5.000 τον χρόνο. Αυτός δηλαδή, θεωρείται φιλόζωος; Αυτά θα κάνουμε τώρα; Είναι δυνατόν; Έχουμε γεμίσει με παράνομους εκτροφείς. Όλοι αυτοί πρέπει να κλείσουν. Δηλαδή, απλά πράγματα ξεκάθαρα. Σπάμε αυγά, παίρνουμε αποφάσεις. Μπορεί να έχει ένα πολιτικό κόστος. Ξέρω τι λέω, κυνηγοί κ.λπ.. Δεν είμαι σε άλλο κόσμο. Ξέρω τι λέω. Κάθε σας κίνηση είναι πολιτική και μπορεί αυτή τη στιγμή να σας μιλάω έτσι και να χάνω πολιτικά, αλλά είναι η αλήθεια, αν θέλουμε να μιλήσουμε πραγματικά για ένα πρόβλημα.

Κύριε Πέτσα, πριν μπω στα περί του νομοσχεδίου για αυτό και κάλεσα, κύριε Πρόεδρε, μου εξηγήσατε και το σεβάστηκα, την πανελλήνια ομοσπονδία για τα άλογα, θα ήθελα να μπουν και στα άλογα τσιπ. Δηλαδή, η ουσία είναι να πούμε πέντε προτάσεις εδώ για να μείνει κάτι, να το συμπεριλάβουμε. Τα βάζουν σε άμαξες, κύριε Υπουργέ, υποσιτισμένα, χωρίς νερό και μόλις γίνεται μια καταγγελία, πας το καταγγέλλεις, τα εξαφανίζονται, γαϊδούρια, άλογα, στα νησιά. Να το δείτε αυτό σας παρακαλώ πολύ. Καταγραφή και τσιπ. Υποφέρουν τα ζώα αυτά. Παστούρωμα, δένουν τα γαϊδούρια και τα άλογα και τις αγελάδες από το κεφάλι και τα πόδια. Μιλάμε τώρα για κτήνη. Δεν τους λες ανθρώπους αυτούς. Αυτά είναι πάρα πολύ σοβαρά προβλήματα. Πραγματικά, δηλαδή, έχω φωτογραφίες εδώ που ούτε καν θέλω να δείξω διότι, ανατριχιάζω με υποσιτισμένα ζώα που διαμένουν σε άσχημη κατάσταση.

Το θέμα, λοιπόν, που επεξεργαζόμαστε σήμερα, είναι από τα σημαντικότερα που καλούμαστε να νομοθετήσουμε ως Ελληνικό κοινοβούλιο και ως εθνική αντιπροσωπεία και μιλάω για την προστασία των ζώων, της ευζωίας και της ευημερίας τους. Θα επισημάνω εδώ πως κατά την διάρκεια του εγκλεισμού ας το θυμηθούμε κι αυτό λίγο, αναδείχθηκε ακόμη περισσότερο η αξία των ζώων συντροφιάς να το θυμάστε, δεν μιλάω για το ανέκδοτο που κάνανε με το έβγαλε 7 φορές το σκυλάκι του βόλτα για να βγει έξω στέλνοντας 6, μιλάω για την ουσία της υπόθεσης.

Αναδείχθηκε πόσο βοήθησαν τους συμπολίτες μας σε πολλές δύσκολες στιγμές που βίωσαν οι συνέλληνες όλη τη διάρκειά του lockdown. Ο εγκλεισμός δημιούργησε πολλά προβλήματα πολλά ψυχολογικά προβλήματα, μαζί με όλα τα άλλα και σε αυτή την κατάσταση τα πλάσματα αυτά λοιπόν, στάθηκαν στο πλευρό μας και λειτούργησαν ως αντίδοτο σε δύσκολες πραγματικά συνθήκες.

Το σχετικό θεσμικό πλαίσιο όμως δεν πρέπει να βελτιωθεί να αλλάξει επειδή τα ζωάκια μας κρατούν συντροφιά διότι μας στηρίζουν, όχι, πρέπει να αλλάξει την προστασία του ζώου είναι θέμα παιδείας, πολιτισμού και κουλτούρας. Ξέρω ότι είμαστε πολύ πίσω ως Ελλάδα σε αυτό το θέμα και ξέρω επίσης ότι το γνωρίζετε πολύ καλά ότι η εξίσωση που καλείστε να λύσετε είναι πάρα πολύ δύσκολη, αλλά πρέπει να πάμε μπροστά γιατί η φιλοζωία η πραγματική φιλοζωία δεν είναι δευτερευούσης σημασίας και δεν είναι και πολυτέλεια δεν είναι για τους λίγους είναι για τους πολλούς είναι για όλους.

Ο φιλοζωικός πολιτισμός, επιβεβαιώνει και δυναμώνει αυτό που μας κάνει εμάς όλους ανθρώπους και εδώ, δεν μιλάμε για αριθμούς και στατιστικές δηλαδή, να πούμε να παρουσιάσω ένα νομοσχέδιο στην οικονομία ή οποιοδήποτε άλλο, να πειράξω λίγο τους αριθμούς ορίστε αυτό είναι όχι εδώ, μιλάμε για αθώα πλάσματα που κακοποιούνται, που βασανίζονται και είναι στο έλεος απάνθρωπων.

Από την πρώτη στιγμή λοιπόν ως κόμμα, αυτό το λέγαμε, πόσο σημαντικό είναι να αυστηροποιηθούν οι ποινές γι’ αυτούς τους εγκληματίες γιατί είναι εγκληματίες και τα εγκλήματα τους να τιμωρούνται ως κακούργημα. Υποδεχθήκαμε με χαρά και υπερψηφίσαμε την τροπολογία του κυρίου Βορίδη, εννοείται δεν το συζητάμε. Ποινές χάδια για τέτοια εγκλήματα δεν χαρακτηρίζει και δεν μπορεί να χαρακτηρίζει ένα κράτος δικαίου. Και θα σημειώσω εδώ ότι οι έρευνες έχουν δείξει και αυτό ας μας απασχολήσει όλους, ότι οι άνθρωποι αυτοί που βασανίζουν και κακομεταχειρίζονται ένα ζώο, προχωρούν και ακόμα περισσότερο, δηλαδή, ένας άνθρωπος που έχει κτηνώδη ένστικτά, ποιος μας λέει ότι δεν θα προχωρήσει και σε ενδοοικογενειακή βία ή δεν θα το κάνει και σε άλλους συνανθρώπους του. Δεν μπορεί λοιπόν με τα ζώα να είσαι ένα κτήνος και με τους ανθρώπους να είσαι φυσιολογικός, έχεις κάποιο πρόβλημα. Άρα, είναι ένα σημάδι αυτό.

Η κακοποίηση ανυπεράσπιστων πλασμάτων δεν έχει όρια και στεγανά γι’ αυτούς τους ανθρώπους. Άρα, καλώς αυστηροποιήσαμε τις ποινές και μη σας πω ότι πρέπει να αυστηροποιήσουμε ακόμα περισσότερο. Η καταστολή, όμως, του εγκλήματος διότι, περί εγκλήματος, δεν αρκεί από μόνον ένα αυστηρό ποινικό πλαίσιο. Η πρόληψη είναι πιο σημαντική από την καταστολή. Ένα δηλαδή, σύστημα προστασίας, κύριε Υπουργέ, που θα εμποδίσει να συμβαίνουν τέτοια εγκλήματα και θα διασφαλίζει επιπλέον, ένα υγιές ένα ασφαλές περιβάλλον γι’ αυτά, είτε μιλάμε για ένα μικρόσωμο σκυλάκι, είτε μιλάμε γι’ αυτά που χρησιμοποιούν οι κυνηγοί τους κυνηγούς.

Υπάρχουν καλοί δικηγόροι, καλοί γιατροί, καλοί ταξιτζήδες, καλοί κυνηγοί, καλοί Βουλευτές, καλοί πολιτικοί, καλοί οδοντίατροι και κακοί σε όλους τους κλάδους, έτσι είναι η ζωή τι να πούμε δεν μπορούμε να χαϊδεύουμε όλο τον κόσμο μια χαρά είναι οι κυνηγοί. Ναι αλλά όταν καλούμαστε τρεις και λίγο να μαζεύεις από το δρόμο γκέκα γνήσια ράτσα ελληνική, γιατί το καημένο το γκεκάκι από τα επτά που γέννησε η μάνα, τα δύο δεν μυρίζουν καλά τα πετάμε στον δρόμο. Τρέξε, υπουργέ, να το μαζέψεις. Τρέξε Χήτα, τρέξε Πιπιλή να το μαζέψει βραδιάτικά ή να σε παίρνουν τηλέφωνο. Είναι μια αλυσίδα πραγμάτων όλα αυτά και πρέπει να θεσπίσει η πολιτεία κανόνες μεταχείρισης των ζώων, κανόνες προστασίας από την εκμετάλλευσή τους, από παράνομες αγοραπωλησίες. Κανόνες προστασίας από επιτήδειους που τα έχουν υποσιτισμένα χωρίς στοιχειώδη περίθαλψη και φροντίδα, παστωμένα σε ένα κλουβί μην μιλήσω τώρα, για τους τσομπάνηδες.

Εκεί που είμαστε είναι και επαρχία να δείτε τι γίνεται εκεί, κουβαλάνε τα ψωμιά από τους φούρνους και τρώνε μια γωνιά ψωμί και τελείωσε με κάτι αλυσίδες 15 κιλά να σέρνονται χωρίς εμβόλια, με τσιμπούρια πάνω κλπ. Ελέγχει κανείς αυτά τα πράγματα, θα πάω και στους Δήμους. Ήταν ο κύριος Χιονίδης εδώ ως πρώην Δήμαρχος, βλέπω την κυρία Πούλου σαν πρώην Δήμαρχο δεν ξέρω εάν έχει διατελέσει κάποιος άλλος συνάδελφος εδώ, δήμαρχος. Θα τα πούμε και για εσάς.

Κανείς δεν είπε ότι είναι εύκολο, δεν γίνεται, όμως, να μιλάω για πράσινη ανάπτυξη και τα ζώα συντροφιάς να υποφέρουν.

 Βέβαια, ζώα συντροφιάς δεν είναι μόνον όσα έχουν ιδιοκτήτη. Υπάρχουν τα αδέσποτα ζώα συντροφιάς που ακόμα και η λέξη «αδέσποτος» αποτυπώνει ανάγλυφα το πόσο δύσκολα είναι για αυτά τα ζώα να περιπλανώνται και να κινδυνεύουν. Ας μην ξεχνάμε πως τα αδέσποτα ζώα είναι και αυτά που τα έχουν εγκαταλείψει. Δηλαδή, φανταστείτε ένα σκυλάκι το οποίο μεγαλώνει σε μια οικογένεια και ξαφνικά μετά από δύο χρόνια το παρατάνε και έχει πάθει σοκ. Τελείωσε.

 Τα νούμερα ζαλίζουν, κύριε Υπουργέ. Υπάρχουν 1,8 εκατομμύρια, περίπου, σκύλοι και 2 εκατομμύρια, περίπου, γάτες στην Ελλάδα, η συντριπτική πλειοψηφία είναι αδέσποτα, αν και ο πραγματικός αριθμός για τις γάτες είναι ακόμα μεγαλύτερος, είναι αδύνατον να καταγραφούν.

 Τι σημαίνει αυτό αυτομάτως;

 Ότι τα αδέσποτα που υπάρχουν δεν γίνεται να υιοθετηθούν. Είμαστε πολύ λίγοι αριθμητικά για να απορροφηθεί αυτός ο αριθμός.

Έχουμε δει πολύ σκληρές εικόνες από ακατάλληλους και επικίνδυνους χώρους φιλοξενίας με τα ζώα να ζουν σε τραγικές συνθήκες. Δεν μπορούμε να κάνουμε τα στραβά μάτια, για αυτό πρέπει να κοιτάξουμε την ουσία και να πάμε λίγο σε θέματα πολύ πιο σημαντικά. Πρέπει να υπάρχει ένα πλαίσιο βιώσιμο για αυτά τα ζώα με ειδικές προϋποθέσεις και υποχρεώσεις.

Σαν δημοσιογράφος πολλά χρόνια και σαν δημότης που είμαι και τώρα προσπαθώ και από τη θέση του βουλευτή. Οι δήμοι, δεν λέω ότι όλοι οι Δήμοι μη χειρότερα, δεν κάνουν τίποτα. Την δουλειά του δήμου την κάνει η κυρία Πιπιλή, την κάνει ο Χήτας, την κάνουν δεκάδες ατομικά πολίτες ευαισθητοποιημένοι και οι Φιλοζωικές φυσικά.

 «Πού είναι τα λεφτά;».

 «Δεν έχει λεφτά»

 «Πού είναι η Σύμβαση με τον γιατρό που υπέγραψες για να κάνουν εμβόλια τα αδέσποτα και να στειρωθούν;».

 «Δεν υπάρχουν λεφτά».

 Πού είναι τα λεφτά ρε παιδιά;

 Τα ελέγχει κανείς τα λεφτά αυτά;

 Έλεγχο στους Δήμους, γιατί είναι θέμα υγείας όχι μόνο των ζώων συντροφιάς, αλλά και των ίδιων των πολιτών. Η αλήθεια είναι, ότι οι Δήμοι πολλές φορές δεν μπόρεσαν να ανταποκριθούν. Υπάρχουν πολλά προβλήματα, υπάρχουν κενά, υπάρχουν αδυναμίες για τα οποία οι Δήμοι επικαλούνται ως αιτία την έλλειψη πόρων, ενώ είμαστε σε θέση να γνωρίζουμε όσοι ασχολούμαστε με το θέμα αυτό από κοντά ότι δεν είναι μόνο θέμα πόρων.

 Δυσλειτουργίες, γραφειοκρατίες, έλλειψη πόρων, υποστελέχωση έχουν ως αποτέλεσμα πολλά ζώα συντροφιάς να μην έχουν σημανθεί και τα αδέσποτα να πολλαπλασιάζονται συνεχώς.

Τα παραπάνω, λοιπόν, αποδεικνύουν ότι είναι κάτι παραπάνω από απαραίτητο η σχετική νομοθεσία όχι μόνο να τροποποιηθεί, αλλά και να είναι άμεση και υλοποιήσιμη, γιατί εδώ εξαγγελίες και ευχολόγια δεν έχουν καμία αξία.

 Εδώ δεν μιλάμε για υιοθέτηση, για παράδειγμα, ξένων πρακτικών, δεν μιλάμε για κυρώσεις συμβάσεων, δεν μιλάμε για νέους θεσμούς ή νέα μοντέλα, μιλάμε για την ύπαρξη και την ποιότητα ζωής αυτών των πλασμάτων.

 Θα κάνω ένα ερώτημα, εάν πιστεύετε ότι το νέο πλαίσιο, όπως το φέρνετε, μπορεί να πετύχει το σκοπό του;

 Είναι υλοποιήσιμες οι διατάξεις του;

 Σας είπα για το DNA, κάντε το εικόνα, κάντε το πράξη αυτό, δηλαδή, βάλτε το μέσα στο μυαλό σας και πείτε πώς θα λειτουργεί αυτό το σύστημα, όταν ο Έλληνας είναι απαίδευτος στο να βάλει τσιπάκι, όχι τώρα όλα τα υπόλοιπα. Θα καταφέρει, δηλαδή, να δημιουργήσει ένα ισχυρό δίχτυ προστασίας για τα ζώα συντροφιάς;

 Θα τα δούμε αναλυτικά και στη συζήτηση επί των άρθρων, αλλά δυο τρεις ερωτήσεις έχω να κάνω. εταφέρατε την εποπτεία διαχείρισης των ζώων συντροφιάς από το Υπουργείο Αγροτικής Ανάπτυξης στο Υπουργείο Εσωτερικών. Γιατί; Πολλές αρμόδιες Υπηρεσίες, πολλά Υπουργεία, Δήμοι κ.λπ..

 Συστήνετε το Εθνικό Μητρώο Ζώων με 7 Υπομητρώα. Πάλι θα χαθούμε στη γραφειοκρατία, θα χαθούμε στο δρόμο, κύριε Υπουργέ, φοβάμαι. Φοβόμαστε, θα χαθούμε στην πορεία.

 Την ίδια στιγμή, όμως, δεν προβλέπετε ξεκάθαρα την δημιουργία Ειδικής Ψηφιακής Εφαρμογής και Ιστοσελίδας, όπου θα αναφέρονται περιστατικά κακοποίησης ζώων και παραβάσεις της νομοθεσίας.

 Οι διατάξεις του νόμου πρέπει να είναι σαφείς, υποχρεωτικές και όχι δυνητικές πιστεύουμε.

Δείτε το και αυτό. Να είναι σαφείς και υποχρεωτικές και όχι δυνητικές οι διατάξεις του νόμου και κάντε αυτό εδώ, δηλαδή, την δημιουργία Ειδικής Ψηφιακής Εφαρμογής και Ιστοσελίδας όπου, θα αναφέρονται περιστατικά κακοποίησης ζώων για να υπάρχει αμεσότητα και να ξέρω εγώ, όταν πάω στην Αστυνομία να το καταγγείλω να το ανεβάσω και εκεί.

 Είναι πολύ σημαντικό αυτό και θα τα λύσουμε τα χέρια πολλών ανθρώπων. Δεν θα μπω, λοιπόν, σε παραπάνω άρθρα. Είπα και για τους δήμους πως πρέπει να αναλάβουν τις ευθύνες τους και πρέπει να τους ελέγξετε σαν Πολιτεία, όπου δεν μπορούν να το διαχειριστούν και να πάψουν οι Φιλοζωικές, δεν κάνουν τη δουλειά του Δήμου - οι Φιλοζωικές επιτελούν έναν άλλο σκοπό, αλλά και οι ιδιώτες.

Υπάρχουν οι Φιλοζωικές οκ, αλλά υπάρχουν και οι ιδιώτες, άνθρωποι που δρουν μόνοι τους ή δεν θέλουν να έχουν επαφή και θέλουν να είναι μόνοι τους.

Για τις κυρώσεις, λοιπόν, τις ποινικές και για τις ποινές αναφέρθηκα και προηγουμένως. Θα επισημάνω και εδώ και τελειώνω, κύριε Πρόεδρε, ότι πρέπει οι ποινές να γίνουν ακόμη πιο αυστηρές και τα διοικητικά πρόστιμα ακόμη πιο υψηλά για να φοβάται το νόμο ο άλλος πριν εγκληματήσει στα ζώα συντροφιάς.

 Αυτός ο απάνθρωπος, αυτό το κτήνος, λοιπόν, να ξέρει πάρα πολύ καλά ότι δεν θα γλιτώσει, να το ξέρει, να το νιώσει.

Καταλήγοντας, να πω ότι η ευζωία των ζώων συντροφιάς δεν πρέπει να μείνει στα χαρτιά. Αφήστε, έχουμε δεκάδες νομοσχέδια στην Βουλή όπου μιλάμε καθημερινά, έχουμε ένα πολύ πλούσιο κοινοβουλευτικό έργο, έχουμε μια μεγάλη ατζέντα για να ξιφουλκήσουμε και να αναπτύξουμε τις πολιτικές μας και την ιδεολογία μας, ελάτε εδώ να συνεργαστούμε, να κάνουμε το σωστό για να προσφέρουμε κάτι στην κοινωνία αυτή, γιατί δείχνει και την ποιότητά μας και τον πολιτισμό μας το θέμα αυτό.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Χήτα, για τα πρακτικά, είστε υπέρ του νομοσχεδίου;

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Επιφύλαξη, κύριε Πρόεδρε.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Άκουσα υπέρ του τσιπαρίσματος, υπέρ των αυστηρότερων ποινών, γι’ αυτό παρασύρθηκα.

Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κύριε Υπουργέ, θεωρούμε ότι έχει καταντήσει πραγματικά μία μονότονη διαδικασία εκ μέρους της Κυβέρνησης η συζήτηση νομοσχεδίων μείζονος κοινωνικής σπουδαιότητας και σημασίας με τους πλέον αρμόδιους φορείς να βρίσκονται κυριολεκτικά στα κάγκελα. Και επειδή γενικά οι Υπουργοί, δεν το λέω για σας προσωπικά, της Κυβέρνησης αρέσκονται για επικοινωνιακούς λόγους, για λόγους παραπληροφόρησης και στρεψοδικίας να επενδύουν πάνω στα νούμερα και να επικαλούνται εντυπωσιακά νούμερα ακριβώς με σκοπό την παραπλάνηση, θεωρούμε ότι αυτή η λογική, αυτή η πολιτική γυρίζει μπούμερανγκ εναντίον σας και αυτό το λέω γιατί και εδώ, ακολουθώντας τη δική σας λογική τα νούμερα είναι τα εξής.

Στην δημόσια διαβούλευση 28.322 σχόλια, αποτελούν ένα ρεκόρ κυριολεκτικά συμμετοχής πολιτών και φορέων, σε ένα συγκεκριμένο και μοναδικό νομοσχέδιο και στην συντριπτική πλειοψηφία τους αυτά τα σχόλια είναι αρνητικά. Θα έπρεπε, λοιπόν, καταφεύγοντας στην λογική ακριβώς των αριθμών, επειδή τους επικαλείσθε, αυτό το νομοσχέδιο να έχει αποσυρθεί με το που έληξε η διαβούλευση στις 20 Μαΐου του 2021 διότι, δεν μπορείτε από τη μία να επικαλείστε τα νούμερα και από την άλλη να τα περιφρονείτε, όταν σας φέρνουν σε δύσκολη θέση σε σχέση με τα νομοσχέδια σας.

Ακόμη, λοιπόν, και φορείς οι οποίοι διαφωνούν μεταξύ τους σε επιμέρους ζητήματα, φορείς οι οποίοι έχουν ετερόκλητες προσεγγίσεις και αλληλοσυγκρουόμενα συμφέροντα, συμφωνούν στο ότι είναι πάρα πολύ δυσαρεστημένοι από τις διατάξεις σας. Μιλάμε, όπως είπα για συλλογικότητες με αλληλοσυγκρουόμενα συμφέροντα και αρχές που καταδικάζουν αναφανδόν την πρωτοβουλία σας και αυτό είναι ένα δυστυχώς, ζοφερό κατόρθωμα το οποίο προϋποθέτει ένα ξεχωριστό είδος ανεπάρκειας για να το πετύχει κανείς ή έλλειψης πολιτικής βούλησης για το αντίθετο.

Μέσα στον Αύγουστο, λοιπόν, με γνώμονα την διασφάλιση της προστασίας των ζώων συντροφιάς τα οποία έχουν αναγνωρισθεί όχι απλά ως έμβια όντα, αλλά ως όντα με ενσυναίσθηση, συναισθανόμενα και αυτό έχει αναγνωριστεί και από την εθνική και από την ενωσιακή νομοθεσία, ασκήθηκε ενώπιον του Συμβουλίου της Επικρατείας αίτηση ακύρωσης του προεδρικού διατάγματος 40/2021 από κοινού από την Πανελλήνια Ομοσπονδία Γεωτεχνικών Δημοσίων Υπαλλήλων, ΠΟΓΕΔΥ, την Πανελλήνια Ένωση Κτηνιάτρων Δημοσίων Υπαλλήλων, ΠΕΚΔΥ και την Ομοσπονδία Ζωοφιλικών Σωματείων Ελλάδος. Πρόκειται, λοιπόν, για το προεδρικό διάταγμα, με το οποίο μεταφέρονται στο Υπουργείο Εσωτερικών από το Υπουργείο Αγροτικής Ανάπτυξης, το τμήμα προστασίας ζώων συντροφιάς και λοιπών ζώων του Υπουργείου Αγροτικής Ανάπτυξης, καθώς και οι αρμοδιότητες της προστασίας των ζώων συντροφιάς.

Για να αποκαταστήσω και εγώ κάπως την αλήθεια σε σχέση με την απάντηση που δώσατε, αγαπητοί συνάδελφοι από το Κίνημα Αλλαγής στην κ. Λιακούλη, επειδή επικαλεστήκατε το άρθρο 3 παρ. 1, σε σχέση με την παρακολούθηση των ζωονόσων, αρμόδια είναι -λέτε- η Γενική Διεύθυνση Κτηνιατρικής του Υπουργείου Αγροτικής Ανάπτυξης και Τροφίμων, αλλά λίγο παρακάτω, στο άρθρο 3 παρ. 2α, λέτε ρητά ότι το Τμήμα Προστασίας Ζώων Συντροφιάς το οποίο ουσιαστικά, είναι ένα τμήμα το οποίο ελέγχει, εποπτεύει τα προγράμματα που έχουν να κάνουν με την διαχείριση των ζώων, πάει αλλού.

Εδώ, πρέπει να επισημάνουμε ότι ο σκοπός της κτηνιατρικής υπηρεσίας και του τμήματος αυτού είναι η προστασία της δημόσιας υγείας, είτε μέσω του ελέγχου των ζωονόσων είτε μέσω του ελέγχου του πληθυσμού των ζώων. Αυτός είναι ένας ενιαίος σκοπός που έχει κτηνιατρική υπηρεσία.

 Παίρνετε τώρα εσείς αυτό το τμήμα, αυτήν την υπηρεσία και την κατακερματίζετε, από την μία έχουμε τον έλεγχο των ζωονόσων στο Υπουργείο Αγροτικής Ανάπτυξης και από την άλλη έχουμε το Τμήμα Προστασίας που έχει να κάνει με την εποπτεία ακριβώς αυτών των προγραμμάτων που και αυτά αποσκοπούν στην προστασία της δημόσιας υγείας και το πάτε στο Υπουργείο Εσωτερικών.

Άρα, μην μας λέτε ότι δεν κάνετε μεταφορά αρμοδιοτήτων.

Μαζί με την αίτηση ακύρωσης κατατέθηκαν και άλλες δύο συνοδευτικές αιτήσεις, επανέρχομαι στην αίτηση ακύρωσης που κατέθεσαν αυτά τα σωματεία, μεταξύ αυτών και αίτηση να εισαχθεί η υπόθεση στην Ολομέλεια και όχι σε Τμήμα και έκαναν και μάλιστα αίτηση προτίμησης προσδιορισμού δικάσιμου ως προς την συζήτηση της υπόθεσης.

Με δεδομένο, λοιπόν, πως η συγκεκριμένη πρωτοβουλία για την αλλαγή της αρμοδιότητας, αποτελεί τον βασικό άξονα και την βασική λογική που διατρέχει οριζόντια το νομοσχέδιό σας, θεωρούμε ότι μπορούσατε να περιμένετε μέχρι την απόφαση του ΣτΕ διότι, εάν το ΣτΕ τελικά, δικαιώσει τους προσφεύγοντες τότε, το νομοσχέδιό σας θα τιναχτεί κυριολεκτικά στον αέρα.

Το γεγονός ότι δεν περιμένατε είναι ύποπτο και θα θέλαμε να μας απαντήσετε γιατί δεν περιμένατε.

Σε κάθε περίπτωση, αυτά τα τερτίπια της Κυβέρνησης, να μεταφέρουν παραδοσιακές αρμοδιότητες που, επαναλαμβάνω, είναι ενιαίες, υπάγονται σε ενιαία υπηρεσία, σκοπό έχει την προστασία της δημόσιας υγείας και αυτή η επιλογή εκ του πονηρού, να κατακερματίζετε την υπηρεσία η οποία έχει έναν ενιαίο σκοπό, με διάφορες επιμέρους αρμοδιότητες, είναι μια προβληματική πολιτική.

Είμαστε όλοι μάρτυρες της κατρακύλας που έφερε η μεταφορά της σωφρονιστικής πολιτικής στο Υπουργείο Προστασίας του Πολίτη. Πολύ φοβόμαστε ότι θα δούμε τέτοια κατρακύλα και στο ζήτημα της προστασίας των ζώων συντροφιάς, ακριβώς μέσω του κατακερματισμού της κτηνιατρικής υπηρεσίας και της μεταφοράς αρμοδιοτήτων της, να το πούμε, σε άλλο Υπουργείο, το οποίο είναι αναρμόδιο και άμαθο.

Βαδίζετε κόντρα με αυτή την λογική, σε έναν ανορθολογικό σχεδιασμό οργάνωσης των υπηρεσιών και ενιαίας αντιμετώπισης του ζητήματος προστασίας της δημόσιας υγείας και προστασίας των ζώων και διαχείρισης των ζώων, κόντρα στις εισηγήσεις των ίδιων των υπηρεσιακών παραγόντων και των δύο Υπουργείων, κόντρα στις δημόσιες τοποθετήσεις επιστημονικών και επαγγελματικών φορέων και στις κατευθυντήριες γραμμές παγκόσμιων οργανισμών, όπως ο Παγκόσμιος Οργανισμός Υγείας, ο οποίος λέει χαρακτηριστικά ότι «οι κτηνιατρικές υπηρεσίες πρέπει να διαδραματίζουν πρωταγωνιστικό ρόλο στην πρόληψη ζωοανθρωπονόσων και στην εξασφάλιση της καλής μεταχείρισης των ζώων και να συμμετέχουν στον έλεγχο του πληθυσμού των ζώων, συντονίζοντας τις δραστηριότητές τους με άλλους αρμόδιους φορείς».

Λοιπόν, θα έπρεπε να είναι ενιαίες όλες αυτές οι αρμοδιότητες και όχι κατακερματισμένες σε υπηρεσίες που άλλες υπάγονται στο Υπουργείο Εσωτερικών και άλλες στο Υπουργείο Αγροτικής Ανάπτυξης.

Άλλοι φορείς επίσης, άλλοι οργανισμοί που αντιτάσσονται και των οποίων οι εισηγήσεις και κατευθύνσεις, ουσιαστικά, δε συνάδουν με τη νομοθετική σας πρωτοβουλία, είναι ο Παγκόσμιος Οργανισμός για την Υγεία των Ζώων και η ενωσιακή νομοθεσία για την υγεία των ζώων.

Όλα αυτά, δε, την στιγμή που ο ίδιος ο Υπουργός Εσωτερικών, ο κύριος Βορίδης, σε δελτίο τύπου, στις 5 Φεβρουαρίου του 2021, ανέφερε ότι στο νομοσχέδιο θα ενσωματωθούν όλες οι διεθνείς καλές πρακτικές ευζωίας των ζώων και αποσαφήνισε ότι, σε κάθε περίπτωση, αυτό αποτελεί νομοθετική πρωτοβουλία του Υπουργείου Αγροτικής Ανάπτυξης και Τροφίμων.

Κατά την συζήτηση δε, επίκαιρης ερώτησης στη Βουλή, αν δεν κάνω λάθος, της αξιότιμης συναδέλφου, κ. Γιαννακοπούλου, από το ΚΙΝ.ΑΛ., δεσμεύτηκε δημόσια ότι θα ακολουθηθούν τα διεθνή πρότυπα του Παγκόσμιου Οργανισμού Υγείας των Ζώων.

Περίεργο που δεν έχει έρθει να υποστηρίξει το νομοσχέδιο. Εν πάση περιπτώσει, πάντως, αυτές ήταν οι δεσμεύσεις του.

Πού στοχεύει, όμως, πραγματικά, το υπουργείο με όλα αυτά; Στην απενεργοποίηση του ελεγκτικού μηχανισμού ιδιαίτερα των κτηνιατρικών ελέγχων στα ζώα συντροφιάς, ώστε η εκμετάλλευση των ζώων αυτών, να παραδοθεί τελικά σε οικονομικά συμφέροντα χωρίς έλεγχο και χωρίς εμπόδια.

Οι ίδιοι οι φορείς καταγγέλλουν -θα πω επιλέξει- τι λέγεται στην δημόσια διαβούλευση πως με την μεθόδευση αυτή άνοιξε ο δρόμος για την σύνταξη σχεδίου νόμου από εξωθεσμικά κέντρα με αδιαφανείς διαδικασίες, χωρίς την συμμετοχή όλων των εμπλεκομένων μέσα από έναν ευρύ και ανοιχτό διάλογο, με συντονιστή το καθ’ ύλην αρμόδιο υπουργείο στο οποίο υπάγονται οι κεντρικές κτηνιατρικές υπηρεσίες της χώρας μας, σε αντίθεση με την ευρωπαϊκή εμπειρία.

Είναι πραγματικά, τραγική ειρωνεία μόλις χθες, να έχουμε καταψηφίσει η Αντιπολίτευση, υπερψηφίσει η Κυβέρνηση ένα νομοσχέδιο για το λόμπινγκ, για τα εξωθεσμικά κέντρα που επηρεάζουν νομοθετικές πρωτοβουλίες και υποτίθεται ότι πήγε να μπει ένα όριο σε αυτές τις πρακτικές και εδώ οι φορείς να έρχονται να καταγγέλλουν πως μεθοδεύεται ένα νομοσχέδιο το οποίο έχει συνταχθεί από εξωθεσμικά κέντρα και με αδιαφανείς διαδικασίες.

Δεν λένε, όμως, μόνον αυτό οι φορείς, λένε πως επιλέγετε και την υποβάθμιση του πλαισίου προστασίας των ζώων συντροφιάς αντί της ενίσχυσης και βελτίωσης του πρωτοποριακού σε ευρωπαϊκό επίπεδο νομοθετικού πλαισίου το οποίο θεσπίσθηκε με τον ν.4039/2012 και ότι πέρα από κάθε προσπάθεια επικοινωνιακής συσκότισης της πραγματικότητας η προσεκτική μελέτη του σχεδίου νόμου, που παρουσιάστηκε στη διαβούλευση από το Υπουργείο Εσωτερικών αποκαλύπτει πλην ελαχίστων θετικών ένα πλήθος αλληλοαναιρούμενων ρουσφετολογικών και φωτογραφικών διατάξεων.

Μέσα από αυτές διαφαίνεται η πρόθεση της Κυβέρνησης να αναθέσει τη διαχείριση των αδέσποτων ζώων σε ΜΚΟ και ιδιώτες. Γνωρίζουμε πάρα πολύ καλά το ρόλο που παίζουν πολλές ΜΚΟ, δεν αναφέρομαι σε όλες στην παράνομη διακίνηση όχι ζώων και ανθρώπων στο τράφικινγκ ανθρώπων, ότι σκοπεύετε και η πρόθεση σας είναι να νομιμοποιήσετε την εμπορία αδέσποτων ζώων, καθώς και να παρέμβετε σε εν εξελίξει δικαστικές υποθέσεις που αφορούν διατήρηση αδέσποτων ζώων σε παράνομα καταφύγια.

Σας λέω ότι έχουν πει οι φορείς στη διαβούλευση παράνομα καταφύγια που έχουν τα ζώα σε άθλιες συνθήκες, την παράνομη επίσης διακίνηση, την παράνομη εμπορία δεσποζόμενων και αδέσποτων ζώων συντροφιάς. Αυτό λένε οι φορείς, ότι είναι η σούμα του νομοσχεδίου σας.

Το νομοσχέδιο περιέχει πολλά δομικά λάθη, δεν προάγει την ευζωία των ζώων, δεν διασφαλίζει την αποτελεσματική διαχείριση του πληθυσμού και την προστασία των δεσποζόμενων και αδέσποτων ζώων συντροφιάς. Προφανώς, αναφέρονται εδώ στη μεταφορά αρμοδιοτήτων του τμήματος προστασίας ζώων στο Υπουργείο Εσωτερικών.

Είναι ένα νομοσχέδιο που δεν αντιτίθεται μόνο στην Ευρωπαϊκή Σύμβαση για την Προστασία των Ζώων Συντροφιάς αλλά και στο κεφάλαιο 7, 7 του κώδικα για την υγεία των χερσαίων ζωνών του Παγκόσμιου Οργανισμού για την υγεία των ζώων που προβλέπει τη δομή των προγραμμάτων ελέγχου και προστασίας των αδέσποτων σκύλων με σκοπό την πρόληψη μετάδοσης ασθενειών σε άλλα ζώα, αλλά και σε ανθρώπους, όπως πχ της λύσσας.

Καταστρατηγεί, επίσης, βασικές προβλέψεις του Κανονισμού 429/2016 της Ευρωπαϊκής Ένωσης για την υγεία των ζώων και των κατ’ εξουσιοδότηση του κανονισμών όπως είναι ο ν.2035/2019 και ο ν.688/2020.

΄Όπως επίσης για παράδειγμα της διατάξεις σχετικά με τον ορισμό των ζώων συντροφιάς, την παρακολούθηση των ασθενειών, την υγειονομική πιστοποίηση των ζώων καθώς και τις μετακινήσεις τους στο εσωτερικό και εξωτερικό της χώρας.

Αντί, λοιπόν, να δούμε βελτιωτικές κινήσεις στο υφιστάμενο πλαίσιο του ν. 4039/12, ο οποίος υπήρξε πρωτοποριακός όταν καθιερώθηκε, βλέπουμε ότι υπάρχει μία αποδόμηση μέσω μιας εξαιρετικά αμφισβητήσιμης αλλαγής υποδείγματος. Καθώς, επαναλαμβάνω, η διαχείριση των αδέσποτων ζώων περνά στις ΜΚΟ και σε σωματεία τα οποία υποτίθεται ότι είναι φιλοζωικά, όχι όλα βέβαια κάποια από αυτά εν πάση περιπτώσει, και προωθείται και η παραμονή των ζώων σε καταφύγια αμφιβόλου νομιμότητας.

Τι άλλο κάνετε με το νομοσχέδιο. Οι αιρετοί δήμαρχοι και οι αντιδήμαρχοι απαλλάσσονται από την ευθύνη της εποπτείας. Βεβαίως, καμία ηθική ευθύνη δεν αναζητείται για την μέχρι τώρα ανεπάρκεια που έχουν αποδείξει στην αντιμετώπιση του ζητήματος. Επειδή ακούστηκε το επιχείρημα ότι εκ του αποτελέσματος αλλάζετε το παράδειγμα και το πλαίσιο, διότι ακριβώς οι δήμοι δεν υπήρξαν αποτελεσματικοί τόσα χρόνια, θα είχε πραγματικά ενδιαφέρον να μας απαντήσετε ως ΝΔ, ως παράταξη, τι έχετε κάνει γι’ αυτό τόσα χρόνια.

Ποια είναι η αυτοκριτική σας και πως έχετε νουθετήσει τα τοπικά στελέχη για αυτό; Γιατί, ως γνωστόν, σε επίπεδο ηγεσίας δημοτικών αρχών, παραδοσιακά η ΝΔ έχει την πλειονότητα πανελλαδικά.

Ακόμα, διευκολύνεται και νομιμοποιείται η μαζική αποστολή και το εμπόριο των αδέσποτων και δεσποζόμενων ζώων και πάλι μέσω δήθεν φιλοζωικών σωματείων, με έδρα σε χώρες της Ε.Ε.. Η λύση του προβλήματος των αδέσποτων ζώων, μας λέτε, ότι θα έρθει με την παράδοση της τύχης τους σε ΜΚΟ. Όπως είπα, παρεμβαίνετε σε εν εξελίξει δικαστικές υποθέσεις, όχι εσείς προσωπικά μιλάω για το νομοσχέδιο, που αφορούν εμπορία και διακίνηση αδέσποτων ζώων. Χαλαρώνετε την εποπτεία της διαχείρισης του πληθυσμού των αδέσποτων ζώων, γεγονός απαράδεκτο από την άποψη της κτηνιατρικής δημόσιας υγείας, αλλά και της προστασίας και της ευζωίας τους, όταν όλοι γνωρίζουμε την κατάσταση που επικρατεί στα παράνομα καταφύγια με ζώα ανεμβολίαστα, υπό συνθήκες υποσιτισμού και εξαθλίωσης, που τελικά καταλήγουν αντικείμενο εκμετάλλευσης trafficking ζώων. Επίσης, δεν προάγεται η υπεύθυνη ιδιοκτησία η οποία είναι η μόνη βιώσιμη λύση στο πρόβλημα των αδέσποτων ζώων, όπου στην χώρα μας αποθαρρύνεται δυστυχώς, λόγω χαλαρότητας του πλαισίου της εφαρμογής της νομοθεσίας.

 Άρα, λοιπόν, τι κάνετε. Επαναφέρετε έναν ιδιότυπο ρόλο μπόγια, με περισυλλογή των αδέσποτων σαν να είναι αντικείμενα από τον οποιοδήποτε και ο οποίος τελικά θα τα διαχειρίζεται όπως του καπνίσει. Προωθείτε την ασυλοποίηση των αδέσποτων ζώων, σε δημόσια και ιδιωτικά καταφύγια, αμφιβόλου νομιμότητας. Έτσι, βλέπουμε, λοιπόν, το νομοσχέδιο σαν γενική εικόνα ως ΜέΡΑ25 και θεωρούμε ότι κινείται σε λανθασμένη κατεύθυνση γενικά το νομοσχέδιο. Τα υπόλοιπα θα τα πούμε στις επόμενες συνεδριάσεις. Πάντως, σε κάθε περίπτωση, έπρεπε να γίνουν σοβαρές διαβουλεύσεις με τους φορείς, ώστε πολύ σύντομα να δούμε ένα νέο κείμενο που θα προσφέρει λύσεις και δεν θα δημιουργεί περισσότερα προβλήματα. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Κύριε Υπουργέ, κυρίες και κύριοι συνάδελφοι, σήμερα έρχεται προς συζήτηση το σχέδιο νόμου του Υπουργείου Εσωτερικών, που αφορά στο νέο πλαίσιο για την ευζωία των ζώων συντροφιάς. Αυτό είναι ένα σχέδιο νόμου, που όπως φάνηκε και από τον απίστευτο αριθμό των συμμετεχόντων σε δημόσια διαβούλευση, αφορά πραγματικά ουσιαστικά βαθιά την ελληνική κοινωνία. Κι αυτό, κύριε Υπουργέ, βάζει πάρα πολύ ψηλά τον πήχη της ευθύνης που έχει η κυβέρνησή σας, για το πώς διαχειριστήκατε και πώς διαχειρίζεστε το συγκεκριμένο νομοσχέδιο, για το γεγονός ότι θα έπρεπε να είχατε επιδιώξει πολύ ευρύτερο, ουσιαστικό και πραγματικό διάλογο με όλους τους φορείς. Γιατί, δεν είναι καθόλου τυχαίο το γεγονός ότι η συντριπτική πλειοψηφία των φορέων έχουν ήδη βγάλει ανακοινώσεις που αντιτίθεται σφόδρα στο νομοσχέδιο σας, όπως επίσης διαφάνηκε σήμερα από τη συζήτηση στην Επιτροπή, πολύ σοβαρές επιφυλάξεις και αντίδραση έχει το σύνολο της Αντιπολίτευσης.

Αυτό και μόνον, λοιπόν, για ένα τέτοιο νομοσχέδιο στο οποίο θα έπρεπε και έχετε ευθύνη, να είχατε διασφαλίσει τη συναίνεση όλων μας. Σαφώς και δεν είναι αυτό το νομοσχέδιο για το οποίο θα έπρεπε να διαφωνούσαμε καταρχάς, γι’ αυτό, λοιπόν, έχετε μια πάρα πολύ μεγάλη πολιτική ευθύνη διότι, δεν προσπαθήσατε να επιτύχετε ουσιαστικό διάλογο και ουσιαστική συναίνεση.

Τώρα, παρά το γεγονός ότι υπάρχουν κάποιες θετικές διατάξεις σε αυτό το νομοσχέδιο, τι ουσιαστικά επιχειρείται να κάνετε; Αυτό που επιχειρείται να κάνετε είναι να αποδημήσετε τον ν.4039 του 2012, τον νόμο Σκανδαλίδη, τον νόμο ουσιαστικά ο οποίος είχε γίνει τότε και ο οποίος ήταν πρωτοποριακός για την εποχή του διότι, ουσιαστικά, μπόρεσε και υλοποίησε τις διεθνείς και ευρωπαϊκές υποχρεώσεις της χώρας μας, όσον αφορά την ευζωία των ζώων συντροφιάς και μπόρεσε με αυτό το τρόπο να παράσχει ένα υψηλό επίπεδο παροχής προστασίας στα ζώα συντροφιάς.

Ενδεικτικά, θα αναφέρω μόνον ένα πράγμα, κύριε Υπουργέ, θα αναφέρω την υλοποίηση και την λειτουργία της διαδικτυακής βάσης δεδομένων καταγραφής των ζώων συντροφιάς. Είμαστε μία από τις έντεκα χώρες της Ε.Ε. που έχουμε αυτή τη βάση δεδομένων από το νόμο Σκανδαλίδη τότε, που με αυτό το τρόπο δίνει την δυνατότητα στις Αρχές να έχουν πρόσβαση και να εξασφαλίζεται η ιχνηλασιμότητα του κάθε ζώου και η αντιστοίχισή του με τα ατομικά στοιχεία κάθε ιδιοκτήτη.

Εγώ, πριν από λίγους μήνες μόλις, κύριε Υπουργέ, είχα απευθύνει Επίκαιρη Ερώτηση προς τον τότε Υπουργό Αγροτικής Ανάπτυξης και νυν πολιτικό σας προϊστάμενο Υπουργό Εσωτερικών, τον κ. Βορίδη, ακριβώς για το ζήτημα της διαφαινόμενης από τότε πολυδιάσπασης των κτηνιατρικών υπηρεσιών και της μεταφοράς της αρμοδιότητας από το Υπουργείο Αγροτικής Ανάπτυξης στο Υπουργείο Εσωτερικών. Ο κ. Βορίδης, λοιπόν, ο τότε αρμόδιος Υπουργός Αγροτικής Ανάπτυξης, ήρθε στη Βουλή και δεσμεύθηκε, ότι η χώρα μας θα συνεχίσει να τηρεί τις Οδηγίες του Παγκόσμιου Οργανισμού για την υγεία των ζώων και ότι δεν θα υπάρξει πολυδιάσπαση των κτηνιατρικών υπηρεσιών. Αυτή ήταν η δέσμευση του Υπουργού σας πριν από λίγους μήνες και εσείς έρχεστε τώρα, λίγους μήνες μετά και πράττετε ακριβώς το αντίθετο, αγνοώντας τις εισηγήσεις όλων των επιστημονικών φορέων, πράγμα το οποίο, αντιλαμβάνεστε, προκαλεί πολύ εύλογα ερωτήματα. Προφανώς αυτό εξηγεί και την εκκωφαντική απουσία του κ. Βορίδη από τη συζήτηση εδώ πέρα στη Βουλή.

Όμως, τα ερωτήματα παραμένουν, κύριε Πέτσα και το ερώτημα είναι για ποιο λόγο πράττετε κάτι τελείως διαφορετικό από την δέσμευση του αρμόδιου υπουργού πριν από λίγο καιρό. Βεβαίως, είναι πολύ μεγάλο το ουσιαστικό ερώτημα γιατί προβαίνετε σε αυτή την επιλογή; Θεωρείτε ότι με αυτό τον τρόπο, θα λύσετε ποια προβλήματα και πώς; Τόσο επιφανειακά βλέπετε τα μείζονα ζητήματα τα οποία υπάρχουν, όσον αφορά τη διαχείριση των αδέσποτων ζώων και την ευζωία τους;

Σίγουρα, εδώ πέρα, υπάρχουν κάποια ακόμη ερωτήματα τα οποία έχουν να κάνουν με το πώς ακριβώς δημιουργήθηκε, πώς ακριβώς γράφτηκε αυτό το νομοσχέδιο. Προφανέστατα, δεν υπήρξε εμπλοκή των υπηρεσιών του Υπουργείου Αγροτικής Ανάπτυξης. Θα πρέπει να μας απαντήσετε, ποιος το έγραψε αυτό το νομοσχέδιο, κ. Πέτσα; Το έγραψε το Υπουργείο Εσωτερικών, το έγραψε το Υπουργείο Αγροτικής Ανάπτυξης, το γράψατε εσείς, το έγραψαν κάποιοι άλλοι; Ποιος εισηγήθηκε, ποιος είχε την γνώση, την τεχνογνωσία, την εξειδίκευση πάνω στο συγκεκριμένο θέμα, εφόσον το φέρνει πλέον το Υπουργείο Εσωτερικών και εσείς; Είναι νομίζω, κάτι το οποίο θα είναι πολύ χρήσιμο να το μάθει η ελληνική Βουλή, αλλά και η ελληνική κοινωνία.

Όταν -όπως προείπα- έχει προκληθεί η σφοδρή αντίδραση όλων σχεδόν των εμπλεκομένων φορέων, επιστημονικών ή μη οι οποίοι επεσήμαναν, τεκμηριωμένα και με επιχειρήματα ότι η πληθώρα των διατάξεων αυτού του σχεδίου νόμου αντιβαίνουν στην ευρωπαϊκή Σύμβαση για την προστασία των ζώων συντροφιάς, στον Κώδικα για την υγεία των ζώων του ΠΟΥ, καταλαβαίνετε ότι εδώ πέρα, υπάρχουν θέματα και ζητούμε απαντήσεις.

Επίσης, προβληματισμό και γενικευμένη επίθεση έχουν δημιουργήσει συγκεκριμένα ζητήματα και ερωτήματα -τα ανέφερε αναλυτικά η κυρία Λιακούλη, αλλά, νομίζω και όλοι οι συνάδελφοι της Αντιπολίτευσης αναφέρθηκαν σε αυτά. Πολύ επιγραμματικά και μόνο με τίτλους, κύριε Πρόεδρε, θα τα αναφέρω.

Πρέπει να μας εξηγήσετε τι ακριβώς πιστεύετε ότι θα επιτύχετε με την ανάθεση της διαχείρισης των αδέσποτων ζώων σε ΜΚΟ και Σωματεία. Επίσης, πρέπει να μας εξηγήσετε για την παραμονή αυτών σε καταφύγια, τα οποία δεν πληρούν τις προϋποθέσεις για να διασφαλίζεται συστηματική και με επιστημονικό τρόπο φροντίδα των ζώων.

Επίσης, προβληματισμό δημιουργούν διατάξεις, οι οποίες ουσιαστικά αφορούν -το είπε και η κυρία Αδαμοπούλου- στην απαλλαγή των αιρετών δημάρχων και αντιδημάρχων από την ευθύνη της εποπτείας ή ακόμη και στην διευκόλυνση και τη νομιμοποίηση της μαζικής αποστολής και του εμπορίου των αδέσποτων ζώων. Γιατί, νομίζω ότι, τελικά, πρέπει να συμφωνήσουμε και πάνω σε κάποια γεγονότα, σε κάποια πραγματικότητα. Υπάρχει ή δεν υπάρχει εμπόριο αδέσποτων ζώων, κύριε Πέτσα; Και, με αυτόν τον τρόπο, γιατί το διευκολύνετε; Είναι καίρια τα ερωτήματα.

Βεβαίως, νομίζω ότι αντιλαμβάνεστε ότι είναι πολύ σοβαρό. Πρέπει να καταλάβετε ότι με την επιχειρούμενη παρέμβασή σας και με αυτό το νομοσχέδιο, ουσιαστικά, τι κάνετε; Παρεμβαίνετε σε εν εξελίξει δικαστικές υποθέσεις που αφορούν εμπορία και διακίνηση αδέσποτων ζώων. Έχω αναφερθεί ξανά, σε Επίκαιρη Ερώτηση, προ λίγων μηνών, στον κύριο Λιβανό. Ήταν μία Ερώτηση, για την οποία απαντήσεις ακόμα δεν έχουμε πάρει.

Άρα, κύριε Υπουργέ, τα ερωτήματα είναι αμείλικτα. Υπάρχουν ζητήματα. Υπάρχει πρωτίστως μέγιστο θέμα, γιατί, δυστυχώς, οφείλατε να είχατε διασφαλίσει και να είχατε επιτύχει έναν ευρύ και ανοιχτό διάλογο, με συμμετοχή όλων των φορέων και των προσώπων που έχουν πείρα και ειδικές γνώσεις πάνω στο συγκεκριμένο ζήτημα. Και μάλιστα όταν, προεκλογικά, ο ίδιος ο Πρωθυπουργός δεσμευόταν ότι ως Κυβέρνηση θα έκανε τη μέγιστη δυνατή διαβούλευση με όλους τους αρμόδιους, με τους δήμους με την Κεντρική Ένωση, με τις φιλοζωικές, με τους κτηνιάτρους.

Τελικά, δεν έχουν άδικο οι συνάδελφοι της αντιπολίτευσης, οι οποίοι λένε ότι δημιουργούνται εύλογα ερωτήματα για το κατά πόσο ήταν αυτό το νομοσχέδιο προϊόν παρασκηνιακών διευθετήσεων και αδιαφανών διαδικασιών.

Τα ερωτήματα είναι αμείλικτα. Θα είμαστε εδώ πέρα και στις υπόλοιπες συζητήσεις στην Επιτροπή, προκειμένου να μας δώσετε απαντήσεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το λόγο έχει ζητήσει ο βουλευτής της Νέας Δημοκρατίας στη Λακωνία κ. Αθανάσιος Δαβάκης. Ορίστε, κύριε συνάδελφε.

**ΑΘΑΝΑΣΙΟΣ ΔΑΒΑΚΗΣ:** Δεν θέλω να τοποθετηθώ επί του σχεδίου νόμου, το οποίο, με τη νομοθετική πρωτοβουλία του Υπουργού κυρίου Πέτσα, πραγματικά, δίνει λύσεις σε πολλά προβλήματα, τα οποία αντιμετωπίζονται.

Θα ήθελα να πω δυο λόγια επί της διαδικασίας.

Όσον αφορά στην πρωτοβουλία της Κυβερνήσεως, θεωρώ ότι τέμνει ένα χρόνιο πρόβλημα, το οποίο αντιμετωπίζουν οι τοπικές κοινωνίες και, κυρίως, η περιφέρεια. Όμως, θα τοποθετηθώ επί του νομοσχεδίου, μετά την ακρόαση των φορέων.

Θα ήθελα επί της διαδικασίας να σας πω ότι θα ήταν πολύ σημαντικό να δούμε και τη διάσταση των ανεπιτήρητων ζώων, τα οποία αποτελούν ένα χρονίζον πρόβλημα για τις τοπικές κοινωνίες και δη για τις επαρχιακές κοινωνίες.

Μιλώ για τα βοοειδή που κυκλοφορούν στον οδικό άξονα δημιουργώντας τεράστια ζητήματα, αλλά και για θέματα που έχουν να κάνουν με την αρμοδιότητα των Δήμων προς αυτά. Θα ήταν σημαντικό, να ασχοληθούμε και με αυτό το τμήμα.

Η κυρία Αδαμοπούλου στην εμπεριστατωμένη ομιλία της -όπως πάντα- αναφέρθηκε και στους κτηνιατρικούς ελέγχους, κάτι το οποίο σχετίζεται με αυτό που σας λέω και νομίζω ότι στην διάρκεια της συζήτησης στην Επιτροπή αυτού του νομοσχεδίου θα ήταν σημαντικό να το δούμε, διότι αποτελεί μία μάστιγα σε εισαγωγικά ή χωρίς εισαγωγικά των τοπικών κοινωνιών, όσον αφορά τα ανεπιτήρητα ζώα και μιλώ για τα βοοειδή και άλλα ζώα, τα οποία αποτελούν και εστία κίνδυνου στις τοπικές κοινωνίες, αλλά και σε όλους τους ανθρώπους οι οποίοι κινούνται σε αυτή την περιοχή.

Κύριε Πρόεδρε, θα επανέλθω και πάλι για αυτό το θέμα στην τρίτη συνεδρίαση της Επιτροπής, πιο εμπεριστατωμένα. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Νομίζω ότι κάποια από αυτά τα ζητήματα που θίξατε, τα οποία είναι υπαρκτά προβλήματα και τα βιώνουμε στην ελληνική Περιφέρεια, ίσως να εκ φεύγουν της αρμοδιότητας του Υπουργού Εσωτερικών. Δεν μιλούμε για ζώα συντροφιάς, τα βοοειδή μάλλον υπάγονται στο Υπουργείο Αγροτικής Ανάπτυξης, όχι μάλλον, εννοείται.

Είναι, όμως, ένα υπαρκτό ζήτημα, το οποίο πρέπει να δούμε. Επίσης, έχει ζητήσει το λόγο ο συνάδελφος βουλευτής, κύριος Χιονίδης.

Θέλετε να πείτε κάτι, κύριε Δαβάκη;

**ΑΘΑΝΑΣΙΟΣ ΔΑΒΑΚΗΣ:** Αν μου επιτρέπετε, κύριε Πρόεδρε, έχετε απόλυτο δίκιο.

Απλώς, με έναυσμα αυτή τη πολύ σοβαρή νομοθετική πρωτοβουλία του κυρίου Υπουργού, πιστεύω, ότι επειδή αφορά τους Δήμους ως αρμοδιότητα, θα ήταν πολύ σημαντικό να υπάρξει μία καταρχάς συζήτηση επ’ αυτού και μία περαιτέρω νομοθετική πρωτοβουλία επ’ αυτού σ’ αυτό το νομοσχέδιο, διότι αφορά αρμοδιότητα που έχει να κάνει με τον κύριο Υπουργό.

Το θέτω ως θέμα και θα είμαι πιο αναλυτικός στην ομιλία μου κατά την τρίτη συνεδρίαση, αλλά πιστεύω, ότι είναι μία καλή ευκαιρία για να το συζητήσουμε.

Δεν ξέρω στην Περιφέρειά σας, αλλά αποτελεί μία μάστιγα δεκαετιών αυτό το οποίο εγώ σας περιγράψω ακροθιγώς αυτή τη στιγμή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Υπουργός το καταγράφει και θα κρίνει αν πρέπει τώρα ή στη συνέχεια ή σε επόμενη συνεδρίαση να δώσει διευκρινίσεις επ’ αυτού.

Τον λόγο έχει ο κύριος Χιονίδης.

**ΣΑΒΒΑΣ ΧΙΟΝΙΔΗΣ:** Σας ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, είναι ένα πολύ σημαντικό νομοσχέδιο που θέλει πολύ θάρρος και τόλμη να το φέρει κανείς στη Βουλή, γιατί υπάρχουν σφόδρα αντίθετες απόψεις και σκέψεις, ανάλογα με το πως βλέπει το θέμα καθένας. Εγώ, θα το δω, όπως ο υπουργός και το υπουργείο από την πλευρά των πραγματικών φιλόζωων και όχι τυχών συμφερόντων, είτε εκτροφέων, είτε επαγγελματιών, είτε και των λεγομένων μεγάλων συνδικαλιστικών οργανώσεων, δηλαδή των φιλοζωικών, οι οποίες είναι πάρα πολλές. Επίσης, η κάθε φιλοζωική, λέει, ότι έχει 100 ή και 150 μέλη, δηλαδή, λογικά θα πρέπει να υπάρχουν 6.000 μέλη και 900 σωματεία, για να μπορέσουν να εκπροσωπούνται σε δεύτερο βαθμό.

Από κει και πέρα -επειδή διαχειρίστηκα το θέμα για πέντε χρόνια στην ΚΕΔΕ- έχω να πω πως ένα ζευγάρι σκύλων, σε επτά χρόνια αποκτά 7.000 απογόνους. Αυτό είναι πολύ σημαντικό για να καταλάβουμε το μεγάλο θέμα. Συμφωνώ ότι πρέπει να ληφθούν μέτρα και πως, κατά κύριο λόγο, τα αδέσποτα προέρχονται από δεσποζόμενα τα οποία δεν είναι καλά επιτηρούμενα.

Όσον αφορά τις γενικές κατευθύνσεις είναι στην σωστή κατεύθυνση το νομοσχέδιο. Από κει και πέρα, όμως, πραγματικά, προστατεύουμε τα ζώα και βέβαια, θα έλεγα, ότι είναι ένας νόμος ο οποίος κυρίως, στοχεύει στα σκυλιά. Επομένως, είναι ευζωίας των σκύλων κατά κύριο λόγο διότι, δεν αναφέρεται και ιδιαίτερα στα πτηνά συντροφιάς τα οποία θα έπρεπε να είναι και διακριτά. Επομένως, είναι ένα κομμάτι, το οποίο πραγματικά ταλανίζει και τα ίδια τα ζώα, αλλά και την ίδια την κοινωνία.

Στο συγκεκριμένο νομοσχέδιο, αναφέρεται πολύ σωστά, ότι θα πρέπει να υπάρχουν όροι αξιοπρεπείς. Αναφέρεται ότι 4 τετραγωνικά συν 4 χρειάζονται για κάθε σκύλο. Εδώ, κύριε Υπουργέ, κυρίες και κύριοι συνάδελφοι, θα ήταν πολύ σημαντικό να βάλουμε μία κατηγορία. Δηλαδή, ένα σκυλάκι των 5 ή 8 κιλών, δεν είναι απαραίτητο να έχει αυτόν το χώρο. Θα μπορούσαν σ’ αυτόν τον χώρο να είναι περισσότερα. Και το λέμε αυτό, γιατί ταλαιπωρούνται πάρα πολλοί δήμοι που είχαν ή έχουν χώρους για την προστασία των ζώων. Όταν έχουμε ένα ζώο 50 κιλών, πραγματικά, το καταλαβαίνω, αλλά τα μικρότερα ζώα, θα μπορούσαν να έχουν καλύτερες συνθήκες. Θα μπορούσε να γίνει και τώρα με μια μικρή τροποποίηση, η κατηγοριοποίηση αυτή.

Ήθελα, επίσης, να αναφερθώ στο ότι δεν αναλύεται, απλώς στους ορισμούς αναφέρεται τι είναι επικίνδυνο ζώο. Γνωρίζω πολύ καλά και έχω υποστεί όλα αυτά τα χρόνια τα προηγούμενα, το αν ένα ζώο είναι επικίνδυνο ή όχι. Πρέπει να το προσδιορίσουμε με ακρίβεια, κύριε Υπουργέ, ώστε να μπορούν οι επιτροπές να βασίζονται σε αυτό. Ένα ζώο το οποίο επιτέθηκε και δάγκωσε κάποιον ο οποίος δεν το ενόχλησε λέγεται συνήθως επικίνδυνο.

Το ζώο που επιτίθεται σε ποδηλάτη ή σε κάποιον ο οποίος κινείται με δίκυκλη μοτοσικλέτα, είναι επικίνδυνο εν δυνάμει, να δημιουργήσει μόνιμους τραυματισμούς; Άρα, λοιπόν, χρειάζεται καλός προσδιορισμός του τι είναι επικίνδυνο ζώο, για να μην είναι κατά την κρίση του καθενός που θεωρεί ότι είναι φιλόζωος εν τοις πράγμασι, όμως, αυτός δεν βοηθά στο να έχουμε καλύτερη περίθαλψη για αυτά τα ζώα, αλλά, κυρίως, να μην έχουμε τραυματισμούς ή και χειρότερες επιπτώσεις στον άνθρωπο ο οποίος κινείται μέσα στον αστικό ιστό. Υπ’ αυτήν την έννοια, θεωρούμε, ότι θα πρέπει να γίνει ανάλυση, να προστεθεί άρθρο, το οποίο να προσδιορίζει ποια είναι η επικινδυνότητα και τι θεωρείται επικίνδυνο ζώο και να μην επαφίεται στην κρίση του καθενός.

Όσον αφορά στο κομμάτι της προστασίας των ανθρώπων. Θεωρούμε επίσης, δεδομένο ότι το φυσικό και οικείο περιβάλλον, είναι η πόλη. Μέσα στις πόλεις, στο αστικό κέντρο δηλαδή, στην οδό Ερμού, δεν μπορεί να είναι το φυσικό και οικείο περιβάλλον του κάθε σκύλου, ιδιαίτερα των σκύλων οι οποίοι έχουν και μια επιθετική συμπεριφορά. Δεν φταίνε τα ζώα. Έχουν τραυματικές εμπειρίες. Το καταλαβαίνω. Πρέπει, όμως, να δούμε και τις τραυματικές εμπειρίες που βιώνουμε εμείς που συνοικούμε με τα ζώα - και σας μιλά ένας πολύ φιλόζωος – διότι, αυτό βοηθά και τα ζώα να μην υφίστανται αυτές τις δραματικές παρενέργειες. Δηλαδή, σε προηγούμενη νομοθετική πρωτοβουλία που είχε γίνει από την προηγούμενη κυβέρνηση, υπήρχε στο προσχέδιο, ποια είναι η απόσταση από σχολεία ή χώρους συνάθροισης, εκκλησίες κ.λπ., που θα μπορεί να στέκονται κάποια από τα αδέσποτα ζώα.

Είναι στην διάθεση του υπουργείου να δει τέτοιες διατάξεις και στην παρούσα φάση, ώστε να μπορέσουμε να προστατεύσουμε τα σχολεία- ακόμη περισσότερο- και τους χώρους συνάθροισης, όπως είναι οι εκκλησίες, στον αστικό ιστό; Συμφωνώ, ναι, θα πρέπει δώσουμε νερό, φαγητό σε όλα τα ζώα διότι είναι ψυχές τις οποίες αγαπούμε και οι οποίες πραγματικά, αξίζουν τη φροντίδα μας και δεν φταίνε, κυρίως που έγιναν αδέσποτα. Εμείς τα κάναμε.

Θέλω να σταθώ επίσης, στο κομμάτι το οποίο αφορά τους ελέγχους και την διαδικασία ελέγχου των μικροτσίπ. Έχω, λοιπόν, ένα σκυλί το οποίο το έχω λυμένο έξω από την αυλή μου.

###  Μπορεί αυτό το ζώο, λοιπόν, να είναι τσιπαρισμένο και ας είναι και ιδιοκτήτη, αλλά αυτός δεν δέχεται και αυτό παρενοχλεί. Εδώ, λοιπόν, πρέπει να δούμε με ποιον τρόπο θα υπάρχει το τσιπάρισμα και πως θα γίνεται ο έλεγχος.

### Έχετε πάει ποτέ, δημοτικός υπάλληλος ο οποίος έχει ένα σκάνερ μαζί του να προσεγγίσει κάποιον ο οποίος έχει το σκυλί του και παρανομεί, είτε διότι έκανε τις ακαθαρσίες του, είτε γιατί κυκλοφορεί χωρίς λουρί; Δεν θα το επιτρέψει ποτέ κάποιος ή οι περισσότεροι, θα του πει «Έλα και πιάσε το σκυλί και να δεις πως είναι».

### Επομένως, πρέπει να υπάρξει μια συγκεκριμένη διάταξη για το τι οφείλει ο ιδιοκτήτης εγώ, θα έλεγα ο κηδεμόνας ο οποίος δεν έχει ιδιοκτησία στα σκυλιά, έχει κηδεμονία, παρ’ όλο το νομικό όρο που λέγεται ότι το σκυλί είναι πράγμα. Αυτό, ίσως κάποια στιγμή θα πρέπει να το αλλάξουν. Υπό αυτή την έννοια, να υπάρχει διαδικασία ελέγχου, έστω εξ’ αποστάσεως, έστω με φωτογράφηση, ώστε να μπορέσει να ελέγχονται αυτοί που είναι ιδιαίτερα έξυπνοι και δεν υπακούν.

### Θέλω, επίσης, να βάλω και έναν προβληματισμό. Αυτός ο προβληματισμός λέει το εξής. Κάθε κηδεμόνας σκύλου οφείλει όταν βγαίνει έξω να έχει το σκυλί σε κοντινή απόσταση δεμένο και όταν έχει κάνει τα κόπρανά του οφείλει να τα μαζέψει. Δεν ισχύει το ίδιο, βέβαια, για τα αδέσποτα. Το ίδιο μολυσματικά είναι τα κόπρανα και σ’ αυτήν την περίπτωση. Αυτός ο προβληματισμός ας μπει για να στηρίξει την υπόθεση ότι σε χώρους οι οποίοι είναι ευαίσθητοι θα πρέπει να υπάρχει μία απομάκρυνση.

### Προτείνω, επίσης, επειδή ένα μεγάλο ζήτημα είναι αυτά τα λεγόμενα τσομπανόσκυλα, είναι από τις στάνες και επειδή, οι άνθρωποι δεν έχουν ιδιαίτερες δυνατότητες και θέλουν και φροντίδα να υπάρξει ειδικά γι’ αυτούς, δωρεάν στείρωση σε όλους αυτούς οι οποίοι το θέλουν για να μπορέσουμε να λύσουμε ένα ζήτημα. Ένα ζήτημα το οποίο είναι σοβαρό και μία πρόταση επιπλέον. Δεν θα «ακουμπήσουμε» καθόλου τους κτηνιάτρους, όπου μπορεί κάποιος να πάει να εμβολιάσει το σκυλί και να είναι ατσιπάριστο, χωρίς να τσιπάρεται, να είναι υποχρεωμένοι να δηλώσουν εκείνη τη στιγμή ότι υπάρχει σκύλος ο οποίος ήρθε για περίθαλψη στο ιατρείο, ώστε να μπορεί να καταγγέλλεται για να μπορεί να υπάρξει ο έλεγχος ακόμη καλύτερα.

###  Τέλος, θέλω να αναφερθώ στις στειρώσεις και στο DNA. Είναι κάτι που έχει πολύ ενδιαφέρον. Είναι ένας έξυπνος τρόπος να μπορέσουμε να ξεφύγουμε από ανθρώπους που δεν θέλουν, έχουν πληρώσει πάρα πολύ ακριβά ένα σκυλί και θα ήθελαν τον απόγονο του συγκεκριμένου σκύλου. Δεν είναι κακό το να θέλεις απογόνους των συγκεκριμένων ζώων τα οποία αγαπάς ή που θέλεις να χαρίσεις σε κάποιους φίλους.

### Επομένως, η μία γέννα σε όλη τη ζωή του ζώου, θεωρώ ότι είναι πολύ στερητική και δεν μπορεί να σταθεί, αυτό το πράγμα, με όλες τις προδιαγραφές, την ηλικία του σκύλου κ.λπ., θα μπορούσε να είναι δύο ή τρεις ή τέσσερις φορές, να μπορεί να γεννά το σκυλί αυτό και ιδιαίτερα αυτό για την προστασία των ελληνικών σκύλων, όπως ο Ελληνικός Ποιμενικός και άλλα ζώα, τα οποία είναι πολύ χρήσιμα και οφείλουμε να συντηρήσουμε την ύπαρξή τους και να τα δώσουμε να φύγουν πιο μπροστά.

###  Επομένως, βλέπω θετικά τα Πάρκα Αναψυχής για τους σκύλους που είχαμε κάνει πρώτοι στην Κατερίνη εδώ και περισσότερο από τα έξι χρόνια, το οποίο έχει πολύ ενδιαφέρον και είναι ένα πολύ καλό Communication Center για αυτούς που αγαπούν τα ζώα, να ανταλλάξουν θετικές απόψεις.

### Θετικό είναι ότι δεν χρειάζεται πλέον για την λεϊσμανίαση να στέλνεις δείγματα στην Αθήνα από την επαρχία, αφού υπάρχουν τα κιτ για την λεϊσμανίαση, τα οποία άμεσα μπορούμε να τσεκάρουμε και η αξιοπιστία τους είναι πάνω από 95%.

### Δεν θέλω να σταθώ σε τίποτε περισσότερο. Θα τοποθετηθώ και πάλι στην τρίτη συνεδρίαση, την κατ’ άρθρο.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Ευχαριστούμε πολύ, κύριε Χιονίδη και για τις ουσιαστικές παρατηρήσεις σας επί του νομοσχεδίου και προσβλέπουμε σε συγκεκριμένες παρατηρήσεις στην επί των άρθρων συζήτηση, την Δευτέρα.

###  Θα ολοκληρώσουμε τη συνεδρίαση με την αγόρευση του Αναπληρωτή Υπουργού Εσωτερικών, κυρίου Στέλιου Πέτσα, ο οποίος έχει τον λόγο για 20 λεπτά.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Θα προσπαθήσω να δώσω και κάποιες απαντήσεις σε όσα ακούστηκαν και θα χρειαστώ την ανοχή σας εάν ξεφύγω λίγο από το χρόνο.

Κυρίες και κύριοι Βουλευτές. Ο τρόπος με τον οποίο φερόμαστε στα ζώα αποτελεί δείκτη προόδου και πολιτισμού της κοινωνίας μας. Αυτή η αναντίρρητη αλήθεια έχει για εμάς τους Έλληνες από αρχαιοτάτων χρόνων με ιδιαίτερη σημασία, αφού ήδη από την «Οδύσσεια» βλέπουμε τον ιδιαίτερο δεσμό που μπορεί να αναπτυχθεί μεταξύ ανθρώπου και ζώου σε εκείνη την υπέροχη σκηνή της αναγνώρισης του Οδυσσέα από τον πιστό του σκύλο τον Άργο. Αξίζει να θυμηθούμε τους στίχους του Ομήρου: «Κι όμως αναγνωρίζοντας τον Οδυσσέα στο πλάι του σάλεψε την ουρά του και κατέβασε πάλι τα αυτιά του όμως τη δύναμη δεν βρήκε να φτάσει πιο κοντά στον κύρη του. Τον είδε εκείνος και γυρίζοντας αλλού το βλέμμα του σκούπισε ένα δάκρυ». Αυτά τα συναισθήματα που αναδεικνύει που η δυνατή στιγμή που περιγράφει ο Όμηρος είναι διαχρονικά. Συναισθήματα αφοσίωσης, αγάπης, ανθρωπιάς.

Με γνώμονα, λοιπόν, τη διαχρονική αυτή αλήθεια το Υπουργείο Εσωτερικών προχώρησε στην κατάθεση στη Βουλή του σχεδίου νόμου με τον τίτλο: «Νέο πλαίσιο για την ευζωία των ζώων συντροφιάς. Πρόγραμμα «ΑΡΓΟΣ» και λοιπές διατάξεις του Υπουργείου Εσωτερικών». Πρόκειται για μια σημαντική νομοθετική πρωτοβουλία με την οποία γίνεται πράξη μία ακόμη προεκλογική δέσμευση του πρωθυπουργού Κυριάκου Μητσοτάκη. Κανένα ζώο αδέσποτο κανένα ζώο κακοποιημένο.

Επιδίωξή μας είναι να συγκροτήσουμε ένα σύγχρονο και λειτουργικό νομοθετικό πλαίσιο με διττό στόχο: Πρώτον. Να διασφαλίσουμε την ευζωία όλων των ζώων και δεύτερον, να περιορίσουμε τον πληθυσμό των αδέσποτων ζώων μέσω ενός νέου αποτελεσματικού συστήματος υιοθεσίας και μέσω ενός νέου πλαισίου αναπαραγωγής με κανόνες.

Προς επίτευξη αυτού του στόχου το παρόν σχέδιο νόμου αποτελεί προϊόν γόνιμου διαλόγου με όλους τους εμπλεκόμενους φορείς ενώ κατά την επεξεργασία του έγινε εξαντλητικός, πολύμηνος διάλογος και ελήφθησαν υπόψη σχόλια και παρατηρήσεις που υποβλήθηκαν στο πλαίσιο της δημόσιας διαβούλευσης και υπενθυμίζω, ότι κατά τη διάρκεια της διαβούλευσης, όπως αναφέρθηκε και από προηγούμενους Εισηγητές, υποβλήθηκαν 28.322 σχόλια, αριθμός ο οποίος καταδεικνύει τη σημασία του παρόντος σχεδίου νόμου. Απόδειξη ότι έγινε γόνιμος διάλογος είναι ότι πολλά από αυτά τα σχόλια ελήφθησαν υπόψη για το τελικό σχέδιο νόμου που έχετε σήμερα μπροστά σας.

Η ουσία του νέου πλαισίου αφορά τη θέσπιση συγκεκριμένων υποχρεώσεων τόσο για τους ιδιοκτήτες ζώων συντροφιάς, όσο και για τους δήμους και τις φιλοζωικές οργανώσεις, καθώς, και την ανάδειξη της προτεραιότητας της ευζωίας των πιστών φίλων μας. Παράλληλα, για πρώτη φορά, μεταφέρουμε όχι μόνο υποχρεώσεις αλλά και τους αντίστοιχους πόρους στους δήμους προκειμένου να είναι σε θέση να φέρουν εις πέρας το έργο τους.

Με γνώμονα την κεντρική δέσμευσή μας να μην έχουμε κανένα ζώο αδέσποτο κανένα ζώο κακοποιημένο, το παρόν σχέδιο νόμου εδράζεται στους παρακάτω άξονες:

Πρώτον. Στις πέντε ελευθερίες των ζώων. Περιλαμβάνονται πλέον ρητά στο νόμο οι πέντε διεθνώς αναγνωρισμένες εταιρείες των ζώων, δηλαδή, ελευθερία από την πείνα και τη δίψα, ελευθερία από άσκοπη ταλαιπωρία και καταπόνηση, από πόνο, τραυματισμό και ασθένεια, από φόβο και αγωνία και ελευθερία έκφρασης φυσιολογικής συμπεριφοράς με κατάλληλες συνθήκες διαβίωσης και κοινωνικοποίησης.

Δεύτερον. Η Ελλάδα αποκτά ένα σύγχρονο και λειτουργικό Εθνικό Μητρώο Ζώων συντροφιάς. Δεσποζόμενα και αδέσποτα ζώα προς υιοθεσία, φιλοζωικά σωματεία και οργανώσεις, κτηνίατροι, εκτροφείς, καταφύγια και η δημόσια διοίκηση συμμετέχουν για πρώτη φορά σε μια ενιαία επίσημη πλατφόρμα συνεργασίας.

Τρίτον. Ηλεκτρονικό Βιβλιάριο. Τα ζώα συντροφιάς αποκτούν ψηφιακό φάκελο υγείας μέσω του Εθνικού Μητρώου Ζώων Συντροφιάς.

Τέταρτον. Υπεύθυνη ιδιοκτησία. Περιγράφονται αναλυτικά οι υποχρεώσεις των ιδιοκτητών ζώων συντροφιάς και προβλέπονται κυρώσεις σε περίπτωση μη συμμόρφωσης με αυτές. Επίσης, δίνονται κίνητρα και αναλαμβάνονται δράσεις για τη δημιουργία μιας κουλτούρας υπεύθυνων ιδιοκτητών.

Πέμπτο. Κατοχυρώνεται ο θεσμός του ερασιτέχνη εκτροφέα.

Έκτο. Ιδρύεται Εργαστήριο Φύλαξης και Ανάλυσης DNA ζώων συντροφιάς που θα τηρείται στο Ίδρυμα Ιατροβιολογικών Ερευνών της Ακαδημίας Αθηνών. Με αυτόν τον τρόπο, διασφαλίζεται ότι ακόμη και αν εγκαταλειφθεί ένα μη σημασμένο ζώο συντροφιάς θα είναι εύκολο να βρεθεί ο γεννήτοράς του, και κατ’ επέκταση ο ιδιοκτήτης του, ο οποίος θα έχει όλες τις προβλεπόμενες διοικητικές και ποινικές κυρώσεις.

Παράλληλα, σε δεύτερο χρόνο, θα μπορεί να δώσει στους επιστήμονες όλο το αναγκαίο υλικό ώστε να πραγματοποιούν έρευνες τόσο σε σχέση με τις ασθένειες των ζώων όσο και σε σχέση με τη μελέτη κληρονομικών ασθενειών.

 Έβδομο. Διευρύνεται ο κατάλογος των πράξεων που περιλαμβάνονται ρητά στην διάταξη περί κακοποίησης. Εισάγονται πρόστιμα για τις νέες παραβάσεις και αυστηροποιούνται τα υπάρχοντα πρόστιμα για σημαντικές παραβάσεις.

Όγδοο. Πρόγραμμα «Άργος». Όροι και υποχρεώσεις των δήμων. Ολοκληρωμένο πρόγραμμα διαχείρισης αδέσποτων από κάθε δήμο. Παράλληλα, εξασφαλίζουμε τους αναγκαίους πόρους και τις διαδικασίες για την επιτυχή υλοποίηση του προγράμματος και θα επανέλθω σε αυτό στη συνέχεια.

Ένατο. Στήριξη και κίνητρα στους ιδιοκτήτες ζώων συντροφιάς. Θέσπιση κινήτρων από τους δήμους, ώστε οι πολίτες - ιδιοκτήτες ζώων να φροντίζουν καλύτερα τα κατοικίδιά τους.

Δέκατο. Πλαίσιο εποπτείας. Θεσπίζεται ένα συνεκτικό και αντιπροσωπευτικό πλαίσιο εποπτείας με τη συμμετοχή επιστημόνων εκπροσώπων της ΚΕΔΕ, του Συνηγόρου του Πολίτη και των φιλοζωικών οργανώσεων. Και επειδή σημείωσε κάποιες πολύ συγκεκριμένες παρατηρήσεις ο κ. συνάδελφος, έχω να πω ότι όσο αφορά το επικίνδυνο ζώο, προβλέπεται ο ορισμός του όχι μόνο στο άρθρο 2, παράγραφος 14, αλλά και η εξειδίκευση ποιος κρίνει αν το ζώο αυτό είναι επικίνδυνο, σύμφωνα με το άρθρο 10, παράγραφος 9 και 10, ώστε να μην αφήνεται ακριβώς στην κρίση του καθενός αν υπάρχει ένας επιστημονικός τρόπος προσδιορισμού της επικινδυνότητας του ζώου.

Όσον δε, τα ειδικά προγράμματα το οποία εισηγήθηκε για δωρεάν στειρώσεις ήδη προβλέπεται αυτή η διαδικασία και θα δούμε με πολύ προσοχή τη δυνατότητα δωρεάν στείρωσης όχι μόνο για άτομα χαμηλού εισοδήματος, αλλά και για ειδικές κατηγορίες όπως αυτές που προαναφέρθηκαν ιδίως σε σχέση με τα τσοπανόσκυλα.

Ενδέκατο. Βελτίωση της εκπαίδευσης και ενημέρωση για την προστασία των ζώων συντροφιάς. Εκπαιδευτικά προγράμματα και ενημερωτικές δράσεις σε τοπικές και εκπαιδευτικές κοινότητες.

Δωδέκατο. Ψηφιακή εφαρμογή και ιστοσελίδα καταγγελιών. Ανάπτυξη ψηφιακής εφαρμογής και ιστοσελίδας καταγγελιών για περιστατικά κακοποίησης ζώων και κάθε παράβαση του νομικού πλαισίου για την προστασία των ζώων συντροφιάς.

Κυρίες και κύριοι Βουλευτές, αυτός ο δωδεκάλογος βασίζεται σε έξι βασικούς πυλώνες. Πρώτον, αναφορικά με τη φιλοσοφία του νομοσχεδίου και εδώ ανοίγω μια παρένθεση, κ. Πρόεδρε. Αρκετοί αναφέρθηκαν στο προηγούμενο πλαίσιο του νόμου 4039, του 2012. Άραγε δεν επιθυμούν να αλλάξει τίποτα; Είναι ικανοποιημένοι με την υφιστάμενη κατάσταση; Τότε να την αφήσουμε αναλλοίωτη, αν είναι ικανοποιημένοι. Εμείς δεν είμαστε ικανοποιημένοι όπως δεν είναι και το σύνολο της κοινωνίας, αλλά στο βάθος δεν είστε και εσείς. Από όλες τις πτέρυγες άκουσα ότι δεν είναι ευχαριστημένοι με το ισχύον πλαίσιο, θέλουν βελτιώσεις. Ε, λοιπόν, εμείς αυτό επιχειρούμε.

Το νομοσχέδιο αποσκοπεί στο ριζικό ανασχεδιασμό της φιλοσοφίας διαχείρισης των αδέσποτων, αλλά και των δεσποζόμενων ζώων συντροφιάς. Στόχος, η δημιουργία ενός ολοκληρωμένου προγράμματος διαχείρισης των αδέσποτων ζώων συντροφιάς, κυρίως σκύλων και γατών, το οποίο θα οδηγήσει στη μείωση του πληθυσμού τους μέσω ενός νέου αποτελεσματικού συστήματος υιοθεσίας και εφαρμογής στείρωσης στο σύνολο του πληθυσμού τους.

 Παράλληλα, εισάγεται ένα πλήρες πλαίσιο υπεύθυνης διαχείρισης των δεσποζόμενων ζώων συντροφιάς, ώστε να διασφαλίζεται η ευζωία τους και η αρμονική συμβίωση με το περιβάλλον.

Βάσει στατιστικών στοιχείων, σχεδόν ένα στα δύο νοικοκυριά στην Ελλάδα έχουν τουλάχιστον ένα ζώο συντροφιάς. Από αυτό και μόνο το στοιχείο, γίνεται ξεκάθαρο πόσους πολλούς συμπολίτες μας αφορά το νέο νομοθετικό πλαίσιο.

 Την ίδια στιγμή, η χώρα μας έχει δυστυχώς έναν από τους μεγαλύτερους πληθυσμούς αδέσποτων ζώων συντροφιάς και στον αστικό ιστό, αλλά και στην περιφέρεια όπως ανέφερε ο Εισηγητής της Ελληνικής Λύσης. Το νομοσχέδιο αφορά πρωτίστως τα ζώα συντροφιάς όμως.

 Από τον ευρωπαϊκό κανονισμό 2016/329 ως ζώα συντροφιάς θεωρούνται οι σκύλοι, οι γάτες, τα διακοσμητικά υδρόβια ζώα, είδη σε ενυδρείο όπως είναι χρυσόψαρα, τρωκτικά και κουνέλια και πτηνά που δεν προορίζονται για παραγωγή τροφίμων, όπως χάμστερ, καναρίνια, παπαγάλοι.

Το νομοσχέδιο αποβλέπει λοιπόν στη θεσμοθετημένη συνεργασία μεταξύ κράτους, τοπικής αυτοδιοίκησης, επιστημόνων, φιλοζωικών οργανώσεων και πολιτών για την βελτίωση των συνθηκών ζωής των ζώων συντροφιάς και την προστασία των αδέσποτων ζώων.

 Έτσι δεσποζόμενα και αδέσποτα ζώα προς υιοθεσία, φιλοζωικά σωματεία και οργανώσεις, κτηνίατροι εκτροφής, καταφύγια και δημόσια διοίκηση για πρώτη φορά, όπως είπαμε και πριν, εντάσσεται σε μια ενιαία επίσημη πλατφόρμα συνεργασίας και αυτό ένα πολύ σημαντικό βήμα προόδου.

Δεύτερον, αναφορικά με την αναπαραγωγή των ζώων συντροφιάς, έχει διαπιστωθεί ότι ένας μεγάλος αριθμός αδέσποτων ζώων προέρχεται από ανεπιθύμητες κυρίως γέννες δεσποζόμενων ζώων. Είναι υποχρέωση του ιδιοκτήτη - κηδεμόνα δεσποζόμενου ζώου να μεριμνά για τη σήμανση και τη στείρωση του. Άλλωστε, ο νέος νόμος δίνει σαφή κίνητρα για αυτό.

Ωστόσο, ως προς τη στείρωση παρέχεται πλέον και μία εναλλακτική, η δυνατότητα ο ιδιοκτήτης να μη στρώνει το ζώο συντροφιάς και να επιλέξει, αφού έχει προχωρήσει στην υποχρεωτική σήμανση του ζώου, να αποστείλει δείγμα γενετικού υλικού στο εργαστήριο φύλαξης και ανάλυσης DNA ζώων συντροφιάς που θα τηρείται στο Ίδρυμα Ιατροβιολογικών Ερευνών της Ακαδημίας Αθηνών. Με αυτόν τον τρόπο διασφαλίζεται ότι, ακόμα και αν έχει εγκαταλειφθεί ένα μη σημασμένο ζώο συντροφιάς, θα εύκολο να βρεθεί ο γεννήτοράς του, όπως είπαμε και πριν, και έτσι να υπάρχουν οι αναγκαίες διοικητικές και ποινικές κυρώσεις.

Χρησιμοποιούμε, δηλαδή, με το πλαίσιο αυτό την εξέλιξη της επιστήμης και της τεχνολογίας, ώστε να εξασφαλίσουμε την καλύτερη δυνατή ιχνηλάτηση και ο ανεύθυνος ιδιοκτήτης να βρίσκεται αντιμέτωπος με τις συνέπειες που συνεπάγεται η παραβίαση των κανόνων που θέτει το παρόν νομοσχέδιο. Αν, λοιπόν, αυτό το πολύ σημαντικό βήμα δεν είναι επαρκές, όπως άκουσα και από το ΚΙΝΑΛ και τον ΣΥΡΙΖΑ, τι προτείνουν; Υποχρεωτική στείρωση; Νομίζω συμφωνήσαμε όλοι ότι είναι πολύ μεγάλος ο αριθμός των αδέσποτων. Νομίζω ότι συμφωνούμε πως φαίνεται ότι προκύπτουν πολλά αδέσποτα ζώα από δεσποζόμενα.

Ποια είναι η λύση στο πρόβλημα; Να μην κάνουμε τίποτα; Αν κάνουμε ό,τι κάναμε μέχρι σήμερα και επαναλαμβάνουμε συνεχώς αυτό που κάναμε μέχρι σήμερα, θα έχουμε το ίδιο αποτέλεσμα, ένα πολλαπλασιασμό των αδέσποτων και συνθήκες διαβίωσης των ζώων που δεν έχουν καμία σχέση με την ευζωία τους. Αυτό πάμε να θεραπεύσουμε. Άρα, παρακαλώ, στη συζήτηση που θα ακολουθήσει και τις επόμενες μέρες, ποια είναι η εναλλακτική αν δεν είναι επαρκές αυτό το οποίο προτείνει η Κυβέρνηση;

Τρίτον, αναφορικά με τις υποχρεώσεις των δήμων, κεντρικό ρόλο στην εφαρμογή του νέου πλαισίου έχουν οι δήμοι της χώρας και για το λόγο αυτό προβλέπεται ρητά η μεταφορά αρμοδιοτήτων, μαζί με τους αντίστοιχους πόρους, που θα επιτρέψουν τη δημιουργία νέων, σύγχρονων υποδομών, καθώς και την προμήθεια του αναγκαίου εξοπλισμού, προκειμένου κάθε δήμος να μπορεί να εφαρμόσει μια ολοκληρωμένη πολιτική για τα ζώα συντροφιάς.

Υποχρεώνονται για πρώτη φορά οι δήμοι να έχουν πλήρες επιχειρησιακό σχέδιο για τη διαχείριση των αδέσποτων ζώων συντροφιάς, στο οποίο συμπεριλαμβάνεται η παροχή κτηνιατρικής περίθαλψης, η συμμετοχή στην πλατφόρμα υιοθεσιών και η δημιουργία πλαισίου κινήτρων για τη φιλοζωία. Παράλληλα, είναι υποχρεωμένοι να λειτουργούν ή να είναι συμβεβλημένοι με καταφύγιο που λειτουργεί νόμιμα, ώστε να φιλοξενούνται εκεί τα ζώα συντροφιάς.

Επίσης, οι δήμοι είναι αρμόδιοι για την καταγραφή, τη σήμανση και τη στείρωση όλων των αδέσποτων ζώων που βρίσκονται στα όριά τους, αρμοδιότητες για τις οποίες πρέπει να θέτουν σαφείς στόχους. Σημειώνεται ότι ο νέος νόμος συμβάλλει δραστικά στην εξάλειψη απαράδεκτων καταστάσεων, που, δυστυχώς, όλοι έχουμε κατά καιρούς διαπιστώσει, ως προς τη λειτουργία ορισμένων καταφυγίων ζώων. Πλέον εισάγονται πρόσθετοι κανόνες λειτουργίας, τους οποίους πρέπει να τηρούν τόσο τα δημοτικά, όσο και τα μη δημοτικά καταφύγια. Κάθε καταφύγιο διατηρεί, προφανώς, την υποχρέωσή του να έχει κατάλληλες εγκαταστάσεις και συμβεβλημένο κτηνίατρο, ενώ πρέπει να διαθέτει και το απαραίτητο προσωπικό για την καθαριότητα και φροντίδα των ζώων, με οκτάωρη τουλάχιστον, παρουσία ημερησίως. Ορίζονται υποχρεωτικά ώρες επισκέψεων στα καταφύγια, καθημερινές και σαββατοκύριακα, ώστε να είναι προσβάσιμα από όλους, όπως επίσης και υποχρέωση τήρησης ενημερωμένης ιστοσελίδας με όλες τις πληροφορίες για τα ζώα που φιλοξενούνται σε αυτά.

Παράλληλα, το υπομητρώο καταφυγίων εξασφαλίζει τη διαφάνεια και τη λογοδοσία όλων όσων λειτουργούν καταφύγια, συμπεριλαμβανομένων των δήμων. Αν δεν είναι ευχαριστημένη για παράδειγμα, η κυρία Αδαμοπούλου, που αναφέρθηκε στο θέμα των καταφυγίων με αυτές τις προϋποθέσεις, με αυτά τα εχέγγυα που βάζει ο νόμος, θα ήθελα να ακούσω αν υπάρχουν αλλά και με πολύ καλή διάθεση να τα ενσωματώσουμε. Αν βελτιώνουν τη λειτουργία των καταφυγίων, εδώ είμαστε να τα ενσωματώσουμε.

Επειδή, η μεταφορά των υποχρεώσεων απαιτεί και τη μεταφορά πόρων, το πρόγραμμα «Άργος» θα επιτρέψει τη χρηματοδότηση των δήμων με 40 εκατομμύρια ευρώ για την κατασκευή καταφυγίων και την προμήθεια του απαραίτητου εξοπλισμού, καθώς και πρόσθετη χρηματοδότηση που υπολογίζεται στα 15 εκατομμύρια ευρώ ετησίως από τους κεντρικούς αυτοτελείς πόρους, για θέματα που σχετίζονται με την κτηνιατρική φροντίδα των ζώων συντροφιάς, την σήμανση και την στείρωση των αδέσποτων και άλλες συναφείς δράσεις.

Επιτρέψτε μου, κύριε Πρόεδρε και εδώ, μια παρένθεση διότι, έγινε συζήτηση και πριν. Πόσοι ήταν οι πόροι που έπαιρναν οι δήμοι μέχρι σήμερα; Επί των ημερών του ΠΑΣΟΚ, επί των ημερών του ΣΥΡΙΖΑ, όλη την προηγούμενη δεκαετία, πόσοι ήταν οι πόροι που έπαιρναν οι δήμοι; Από το Υπουργείο Αγροτικής Ανάπτυξης το μοναδικό πρόγραμμα που υπήρχε για τα αδέσποτα, η χρηματοδότηση ήταν 600 χιλιάδες ευρώ. Εμείς, λέμε ότι για τις λειτουργικές δαπάνες θα φροντίσουμε να υπάρχει μόνιμη αύξηση των ΚΑΠ που υπολογίζεται περίπου στα 15 εκατομμύρια ευρώ, μετά από συζητήσεις που κάναμε με την ΚΕΔΕ και έχοντας μία ενδεικτική κατάσταση των χρημάτων τα οποία ξοδεύει ένας μικρομεσαίος δήμος, ώστε να φτάσουμε σε ένα μέσο όρο.

Πιστεύουμε ότι τα 15 εκατομμύρια ευρώ, είναι ένα πολύ μεγάλο νούμερο σε σχέση με το τίποτα που δίνονταν μέχρι σήμερα, προκειμένου να αντιμετωπίσουν τις λειτουργικές δαπάνες οι δήμοι. Όσο δε για τις υποδομές τα 40 εκατομμύρια του προγράμματος ΑΡΓΟΣ αφορούν καταφύγια και λοιπό εξοπλισμό και έρχονται να προστεθούν στα 43 εκατομμύρια ευρώ που πολύ σωστά είπε η Εισηγήτρια του ΣΥΡΙΖΑ που ήταν οι προηγούμενες προσκλήσεις του ΦΙΛΟΔΗΜΟΥΣ 2.

Εκεί ανταποκρίθηκαν δήμοι και σύνδεσμοι δήμων που καλύπτουν 138 δήμους, έχουν ήδη εγκριθεί 30 περίπου εκατομμύρια ευρώ και τα υπόλοιπα 14 εκατομμύρια ευρώ που εκκρεμούν θα ενταχθούν με πρόγραμμα το επόμενο χρονικό διάστημα για τις αιτήσεις που δεν είχαν ακόμα αξιολογηθεί από τις υπηρεσίες του Υπουργείου Εσωτερικών.

Θα ήθελα, όμως, εδώ, να επισημάνω ότι το ποσόν που είχε εγκριθεί από την προηγούμενη κυβέρνηση του ΣΥΡΙΖΑ τον Ιούνιο του 2019 ήταν 20 εκατομμύρια ευρώ και με τις διαδοχικές τροποποιήσεις των προσκλήσεων φτάσαμε στα 43 εκατομμύρια ευρώ γιατί πράγματι, θέλαμε να βοηθήσουμε τους δήμους και τους συνδέσμους δήμων, να φτιάξουν ανθρώπινες συνθήκες προκειμένου να φιλοξενούνται τα αδέσποτα ζώα.

Παράλληλα, προβλέπονται και συγκεκριμένες υποχρεώσεις για τους δήμους και όχι μόνο ενίσχυση των πόρων τους. Μέσω του επιχειρησιακού σχεδίου που προαναφέρθηκε επιβάλλεται να έχουν οι δήμοι, ποσοτικούς στόχους ως προς την διαχείριση των αδέσποτων ζώων συντροφιάς. Για πρώτη φορά επίσης, οι δήμοι μπορούν να δίνουν κίνητρα στους συνεπείς ιδιοκτήτες ζώων όπως παροχή voucher για σήμανση, καταγραφή και στείρωση ή μείωση δημοτικών τελών έως και 10%.

Προκειμένου δε η εφαρμογή του νέου νόμου για την προστασία των ζώων συντροφιάς να μην μείνει κενό γράμμα, το νομοσχέδιο θεσπίζει επιπλέον ένα συνεκτικό και αντιπροσωπευτικό πλαίσιο εποπτείας με τη συμμετοχή εκπροσώπου της ΚΕΔΕ, του Συνηγόρου του Πολίτη και των Φιλοζωικών Οργανώσεων.

Επειδή, οι καλοί λογαριασμοί κάνουν τους καλούς φίλους να είμαστε ξεκάθαροι, το Υπουργείο Εσωτερικών θα παρακολουθεί στενά την υλοποίηση του επιχειρησιακού σχεδίου των δήμων και μπορεί να επιβάλει πέναλτι σε όσους δήμους δεν συμμορφώνονται με τις υποχρεώσεις τους.

Κύριε Χήτα, ακούω με πολλή προσοχή αυτό που είπατε για ελέγχους αλλά όταν βλέπουμε το μέγεθος των 600 χιλιάδων ευρώ που είπα πριν, σε σχέση με τα 15 εκατομμύρια ευρώ περίπου που προβλέπονται από εδώ και πέρα μετά την ψήφιση του σχεδίου νόμου για τις λειτουργικές δαπάνες των Δήμων, καταλαβαίνουμε πόσο πιο μεγάλη είναι η ανάγκη εποπτείας των Δήμων και συμμόρφωσης με ένα εργαλείο που θα έχουμε στα χέρια μας που είναι το επιχειρησιακό σχέδιο.

Τέταρτον, αναφορικά με τα μητρώα που δημιουργούνται. Το νομοσχέδιο κινείται μακριά από το πνεύμα της γραφειοκρατίας και αξιοποιεί πλήρως τις νέες τεχνολογίες προς όφελος των ζώων συντροφιάς και αυτό αφορά και τα δεσποζόμενα και τα αδέσποτα ζώα. Το εθνικό μητρώο ζώων συντροφιάς, αποτελεί ένα πλήρες πληροφοριακό σύστημα στο οποίο περιλαμβάνονται τα εξής υπομητρώα, υπομητρώο καταγραφής και παρακολούθησης ζώων συντροφιάς.

Ουσιαστικά, πρόκειται για μια μετεξέλιξη και βελτίωση της ήδη υπάρχουσας βάσης δεδομένων που τηρείται στο Υπουργείο Αγροτικής Ανάπτυξης και Τροφίμων . Σε αυτήν τηρείται το σύνολο των δεσποζόμενων και αδέσποτων σκύλων και γατών, μαζί με τα στοιχεία του ιδιοκτήτη κηδεμόνα τους.

Πλέον, στο υπομητρώο θα καταγράφονται και τα ιατρικά και κλινικά δεδομένα των σκύλων και γατών, καθώς και λοιπά κρίσιμα στοιχεία ώστε αυτά να είναι άμεσα προσβάσιμα και από τον ιδιοκτήτη αλλά και από οποιονδήποτε κτηνίατρο

Υπομητρώο φιλοζωικών σωματείων και οργανώσεων. Στο υπομητρώο αυτό καταχωρίζονται όλα τα αναγνωρισμένα και νομίμως λειτουργούντα φιλοζωικά σωματεία, ώστε να υπάρχει ξεκάθαρη δημόσια εικόνα για τα φιλοζωικά σωματεία, τα στοιχεία επικοινωνίας τους και το έργο που αυτά επιτελούν σε συνεργασία με τους Δήμους. Απαραίτητο στοιχείο για τη συμμετοχή στο πρόγραμμα διαχείρισης αδέσποτων και στο πρόγραμμα ιδιοκτησιών είναι η εγγραφή σε αυτό το υπομητρώο.

Υπομητρώο καταφυγίων στο οποίο καταγράφονται όλα τα νομίμως λειτουργούντα καταφύγια σκύλων και γατών της χώρας. Καταφύγια μπορούν να λειτουργούν οι δήμοι, σύνδεσμοι δήμων τα εγγεγραμμένα στο μητρώο φιλοζωικά σωματεία και ιδιώτες φιλόζωοι. Υπομητρώο επαγγελματιών και ερασιτεχνών εκτροφέων. Για πρώτη φορά γίνεται πλήρης καταγραφή των εκτροφέων, ώστε η δημόσια αυτή πληροφορία να είναι στη διάθεση οποιουδήποτε θέλει να αποκτήσει ζώο συντροφιάς.

Η καταγραφή αυτή τόσο των επαγγελματιών όσο και των ερασιτεχνών εκτροφέων, αποσκοπεί να βάλει τέλος στο παράνομο εμπόριο ζώων συντροφιάς, αποκλείοντας όσους επιτήδειους καταφεύγουν σε τέτοιες πρακτικές και αδυνατώ να καταλάβω την κριτική που άκουσα πριν ιδίως από στελέχη του ΚΙΝΑΛ.

Αποθετήριο διαβατηρίων. Καταχωρίζονται τα διαβατήρια που παρέχονται από τον Πανελλήνιο Κτηνιατρικό Σύλλογο στους κτηνιάτρους, με σκοπό τη διάθεσή τους στους ιδιοκτήτες ζώων συντροφιάς. Πανελλήνια πλατφόρμα υιοθεσίας αδέσποτων ζώων συντροφιάς. Η Πανελλήνια πλατφόρμα υιοθεσίας αδέσποτων ζώων συντροφιάς, διασφαλίζει την πλήρη διαφάνεια ώστε να αποτραπεί το παράνομο εμπόριο ζώων.

 Όποιος θέλει να υιοθετήσει ένα αδέσποτο σκύλο ή γάτα μπορεί να επιλέξει όποιο θέλει από εκείνα που έχουν καταχωρηθεί. Με τον τρόπο αυτό διευκολύνεται η διαδικασία υιοθεσίας και μία αδέσποτη γάτα ή σκύλος μπορεί να βρει μια φιλόξενη οικογένεια.

 Ρητά αναφέρεται δε, ότι για υιοθεσίες πλην των εξόδων διατροφής και ιατροφαρμακευτικής κάλυψης και αυτό εφόσον το επιθυμεί ο Δήμος ή η Φιλοζωική απαγορεύεται η καταβολή οποιουδήποτε αντιτίμου. Ειδικά για τις υιοθεσίες στο εξωτερικό η Ενωσιακή νομοθεσία καθορίζει ρητά τις υποχρεώσεις κάθε κράτους – μέλους.

 Με τις διαδικασίες που καθιερώνονται διασφαλίζεται η συμμόρφωση της χώρας μας με αυτές.

Υπομητρώο Εθελοντικής Αιμοδοσίας Zώων συντροφιάς, πάντα με βάση τις αρχές της κτηνιατρικής επιστήμης δημιουργείται αυτό το Υπομητρώο στο οποίο δηλώνονται οι ιδιοκτήτες ζώων συντροφιάς που εθελοντικά επιθυμούν να διαθέσουν τα ζώα συντροφιάς τους για αιμοδοσία.

Προκειμένου για την επιτυχή εφαρμογή του νέου πλαισίου πρόσβαση στο Εθνικό Μητρώο Συντροφιάς έχουν όσοι είναι απαραίτητο από τους Δήμους και τις Κτηνιατρικές Υπηρεσίες των Περιφερειών, τα αρμόδια Υπουργεία Εσωτερικών, Αγροτικής Ανάπτυξης και Τροφίμων, Προστασίας του Πολίτη, Ναυτιλίας και Νησιωτικής Πολιτικής, τους κτηνιάτρους της χώρας και τους ιδιοκτήτες των ζώων συντροφιάς για τα ζώα που έχουν στην κατοχή τους.

 Με τον τρόπο αυτό διευκολύνονται οι ελεγκτικοί μηχανισμοί και επιτυγχάνεται η συνεχής βελτίωση των εφαρμοζόμενων πολιτικών, αφού όλα τα συγκεντρωτικά στοιχεία είναι διαθέσιμα στους αρμόδιους στο βαθμό που αυτό είναι απαραίτητο.

 Πέμπτον, αναφορικά με τις Φιλοζωικές Οργανώσεις και τους αναδόχους, οι Φιλοζωικές Οργανώσεις οι οποίες είναι εγγεγραμμένες στο αντίστοιχο Μητρώο μπορούν να συνεργάζονται με τους Δήμους στο πλαίσιο της φιλοσοφίας του νέου νόμου και να σημαίνουν και να στειρώνουν τα αδέσποτα ζώα σε συμβεβλημένους με τον Δήμο κτηνιάτρους, εφόσον επιθυμούν να γίνεται χωρίς οικονομική επιβάρυνση για τις ίδιες ή σε κτηνιάτρους της επιλογής τους, εφόσον θέλουν να καλύψουν το κόστος.

 Μάλιστα, για πρώτη φορά ρητά τους δίνεται η δυνατότητα να περισυλλέγουν οι ίδιες και να φροντίζουν αδέσποτα ζώα συντροφιάς ως προσωρινοί ιδιοκτήτες τους, θωρακίζοντας τον ρόλο, αλλά και το έργο τους. Παράλληλα, μπορούν να συμμετέχουν στην Πανελλήνια Πλατφόρμα Υιοθεσιών αναρτώντας αγγελίες για υιοθεσία αδέσποτων ζώων συντροφιάς. Ομοίως και οι φιλόζωοι ιδιώτες μπορούν να επωφεληθούν από τα δημοτικά προγράμματα στείρωσης και σήμανσης των αδέσποτων ζώων συντροφιάς, ενώ προβλέπεται ρητά το δικαίωμά τους να φροντίζουν αδέσποτα ζώα και να καταστούν άμεσα ανάδοχοι και ακολούθως ιδιοκτήτες τους, εφόσον το επιθυμούν ακολουθώντας μια απλή και ξεκάθαρη διαδικασία.

Επιπλέον, θεσπίζεται ρητά η δυνατότητα να παρέχουν οι Δήμοι ζωοτροφές και φάρμακα στα Φιλοζωικά Σωματεία με τα οποία συνεργάζονται, ενώ για πρώτη φορά τα νομίμως λειτουργούντα Φιλοζωικά Σωματεία μπορούν να είναι δικαιούχοι οικονομικής ενίσχυσης από το δήμο ή την περιφέρεια, όπως ακριβώς ισχύει και για άλλα Σωματεία, όπως Αθλητικά, Πολιτιστικά κ.λπ..

Τονίζεται ο θεσμός του αναδόχου ο οποίος προβλέπει ότι αν ένας πολίτης βρει ένα αδέσποτο ζώο στο δρόμο μπορεί να το κρατήσει είτε προσωρινά ως ανάδοχος είτε μόνιμα ως ιδιοκτήτης μετά από υιοθεσία ενημερώνοντας, όμως, πρώτα μέσω του Δήμου του ή της Φιλοζωικής ή τους συμβεβλημένου με αυτούς κτηνιάτρου το Εθνικού Μητρώο Ζώων Συντροφιάς όπως επίσης, μπορεί να οριστεί ανάδοχος ενός ζώου που δεν μπορεί να φιλοξενηθεί σε καταφύγιο και να το φροντίζει μέχρι την υιοθεσία του.

 Ο ανάδοχος είναι μια σημαντική καινοτομία του νέου νόμου η οποία αποσκοπεί στην καλύτερη διαβίωση του ζώου συντροφιάς μέχρι την υιοθεσία του. Επισημαίνεται, ότι οι ανάδοχοι δικαιούνται την παροχή ζωοτροφής και φαρμάκων από τους Δήμους.

 Έκτον, αναφορικά με την αντιμετώπιση της κακοποίησης των ζώων το νέο σχέδιο νόμου αποσαφηνίζει τον ορισμό της κακοποίησης του ζώου αναφέροντας αναλυτικά χαρακτηριστικές περιπτώσεις προς αποφυγή κάθε αμφιβολίας.

Το άρθρο 24 προβλέπει, ότι ο φόνος και ο βασανισμός των ζώων με την εσκεμμένη πρόκληση έντονου σωματικού πόνου ή σωματικής εξάντλησης επικίνδυνης για την υγεία τους, ο εκούσιος τραυματισμός, καθώς και οι μάχες μεταξύ ζώων, η κτηνοβασία και η σεξουαλική κακοποίηση ζώου με χρήση αντικειμένων για τη σαδιστική ευχαρίστηση του δράστη είναι σοβαρές παραβάσεις κακουργηματικού χαρακτήρα και έχουν εκτός από ποινικές και σοβαρές διοικητικές κυρώσεις.

 Μην ξεχνάμε άλλωστε, ότι αυτή η κυβέρνηση έκανε κακούργημα το βασανισμό του ζώου με το ν.4745/2020.

Οι επαπειλούμενες ποινές για τη θανάτωση είναι κάθειρξη έως 10 έτη και χρηματική ποινή που υπολογίζεται ότι μπορεί να ανέλθει ως 50.000 ευρώ, ενώ παράλληλα προβλέπεται και διοικητική κύρωση, δηλαδή, πρόστιμο από 30.000 έως 50.000 ευρώ ανά ζώο και περιστατικό.

Επίσης, η κακή και η βάναυση μεταχείριση οποιουδήποτε είδους ζώου, όπως ο δραστικός περιορισμός της φυσιολογικής κίνησής του, για το παστούρωμα είπατε, κύριε Χήτα, η μη επιτρεπτές μέθοδοι εκπαίδευσης, η μη προβλεπόμενη εργασία για το είδος του ζώου, η μη σύννομη αναπαραγωγή, ο εκούσιος τραυματισμός με απλή σωματική βλάβη θεωρούνται κακοποίηση και τιμωρούνται, όπως και η εγκατάλειψη με φυλάκιση από 1 έως 5 έτη και χρηματική ποινή που υπολογίζεται ότι μπορεί να ανέλθει έως 18.000 ευρώ, ενώ παράλληλα προβλέπεται και διοικητικό πρόστιμο ύψους 5.000 ως 15.000 ευρώ για κάθε ζώο ανάλογα με τη σοβαρότητα του αδικήματος.

Παράλληλα, για να περιοριστεί το φαινόμενο εγκατάλειψης ζώων συντροφιάς θεσπίζεται ειδική διαδικασία για όποιον ιδιοκτήτη θέλει να παραδώσει το ζώο συντροφιάς του με υποχρεωτική προηγούμενη ανάρτηση αγγελίας στην πανελλήνια πλατφόρμα υιοθεσίας αδέσποτων ζώων σε συνεργασία με τον οικείο δήμο.

Σημειώνεται ειδικότερα ότι η δηλητηρίαση του ζώου εντάσσεται στις κακουργηματικού χαρακτήρα παραβάσεις και επιφέρει ποινή κάθειρξης έως 10 έτη και χρηματική ποινή που υπολογίζεται ότι μπορεί να ανέλθει έως 50.000 ευρώ, ενώ παράλληλα επιφέρει και τη διοικητική κύρωση, δηλαδή πρόστιμο από 30.000 έως 50.000 ευρώ, ανά ζώο και περιστατικό.

Η σοβαρότητα με την οποία αντιμετωπίζουμε φαινόμενα κακοποίησης ζώων δεν εξαντλείται στην αυστηροποίηση των κυρώσεων. Εισάγουμε το μητρώο παραβατών, έτσι ώστε να κρατήσουμε μακριά από τα ζώα ανθρώπους αποδεδειγμένα επικίνδυνους. Όποιος έχει καταδικαστεί από την Δικαιοσύνη για κακοποίηση ζώου συντροφιάς δεν μπορεί να οριστεί ως ιδιοκτήτης ή ανάδοχος ζώου συντροφιάς για χρονικό διάστημα τουλάχιστον δέκα ετών από την τελεσίδικη ποινική καταδίκη. Παράλληλα, για το ίδιο χρονικό διάστημα δεν μπορεί να απασχολείται εθελοντικά ή με αμοιβή σε αντικείμενο σχετικό με τα ζώα.

Μερικές επιπλέον καινοτομίες που εισάγει το νομοσχέδιο αυτό οι οποίες αποσκοπούν στο να συμβάλλουν στην ενίσχυση της κουλτούρας φιλοζωίας μας και στην βελτίωση της ευζωίας των ζώων είναι οι εξής.

Αρμοδιότητα του Συνηγόρου του Πολίτη για την διαμεσολάβηση, σχετικά με τα δικαιώματα των ζώων και την τήρηση της σχετικής νομοθεσίας.

Εκπαίδευση των Σωμάτων Ασφαλείας σχετικά με τη φιλοζωία και την ευζωία των ζώων.

Ψηφιακή εφαρμογή και ιστοσελίδα υποδοχής καταγγελιών για κακοποίηση των ζώων, οι καταγγελίες αυτές τίθενται υπόψη των ελεγκτικών αρχών, όπως είπαμε και πριν, συγκεκριμένα στο άρθρο 25.

Ρητή πρόβλεψη ίδρυσης και λειτουργίας περιφραγμένων πάρκων σκύλων από τους δήμους.

Πρόβλεψη λειτουργίας κοιμητηρίων και νεκροταφείων σκύλων και από τους δήμους.

Κυρίες και κύριοι βουλευτές, συνοψίζοντας με το υπό συζήτηση σχέδιο νόμου η Κυβέρνηση αποβλέπει στη θεσμοθετημένη συνεργασία μεταξύ κράτους - τοπικής αυτοδιοίκησης - επιστημόνων - φιλοζωικών οργανώσεων και πολιτών για τη βελτίωση των συνθηκών ζωής των ζώων συντροφιάς και την προστασία των αδέσποτων ζώων. Διαμορφώνεται μία νέα φιλοσοφία, ώστε να ολοκληρωθούν οι απαραίτητες υποδομές και διαδικασίες σε σύντομο χρονικό διάστημα και μεσοπρόθεσμα να γίνει η αξιολόγηση της πορείας του.

Θεωρούμε ότι η υπερψήφιση του νομοσχεδίου αποτελεί απαραίτητο βήμα προς την κατεύθυνση της γενικότερης προστασίας των ζώων, του περιβάλλοντος και της φύσης. Καθώς οι πιέσεις που προκαλεί η κλιματική κρίση πολλαπλασιάζονται έχουμε ηθικό χρέος να προστατέψουμε τους πλέον αμέσως συγκατοίκους μας στον πλανήτη, εφαρμόζοντας έξυπνες, λειτουργικές και σύγχρονες λύσεις. Δεν είναι μόνο θέμα πολιτισμού, είναι θέμα κοινής λογικής, αν θέλουμε να συνεχίσει να αποτελεί ο πλανήτης γη κοινό σπίτι όλων μας.

Κύριε Πρόεδρε, κυρίες και κύριοι βουλευτές μαζί με όλους τους Έλληνες υποκλίνονται στο μεγαλείο του Μίκη Θεοδωράκη, που αποχαιρετούμε με θλίψη, αλλά και υπερηφάνεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η επί της αρχής επεξεργασία και συζήτηση του σχεδίου νόμου του Υπουργείου Εσωτερικών «Νέο πλαισίου για την ευζωία των ζώων συντροφιάς - Πρόγραμμα ΑΡΓΟΣ και λοιπές διατάξεις».

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Πιπιλή Φωτεινή, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Γκαρά Αναστασία (Νατάσα), Καφαντάρη Χαρούλα (Χαρά), Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 19.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**